text:
ཕ་ཡུལ་དང་གྱེས་ནས་ལོ་ངོ་ཉི་ཤུ་འགོར་ལ་ཉེ་བའི་སྐབས་འདིར། ངས་གཞི་ནས་རང་ཉིད་ཕྱིར་ལོག་ཐུབ་མིན་གྱི་སྐོར་ལ་གཟབ་ནན་གྱིས་བསམ་བློ་གཏོང་དགོས་བྱུང་།
བོད་ཀྱི་གཏམ་དཔེ་ཞིག་ཏུ“བྱ་རྒས་ཚང་དང་མི་རྒས་ཡུལ”ཟེར་སྲོལ་ཞིག་ཡོད། ད་ལྟའི་ང་ནི་རྒས་ནས་ཚད་དེ་འདྲ་ཞིག་ཏུ་ལྷུང་མེད་ཀྱང་། མཛུབ་མོ་ནང་དུ་བཀུག་སྟེ་རྩིས་ཤིག་བརྒྱབ་ན་ད་ནི་བྱེས་ནས་འཚོ་བ་རོལ་བའི་ལོ་ཟླའི་གྲངས་ཀ་དེ་ཕ་ཡུལ་ནས་འཚར་ལོངས་བྱུང་བའི་དུས་ཚོད་ལས་རིང་དུ་བརྒལ་བཞིན་ཡོད་པས། མཚམས་རེར་རྒྱུ་མཚན་ཅི་ཡང་མེད་པར་རང་ཉིད་རིམ་གྱིས་ཕ་ཡུལ་དང་བར་ཐག་རིང་ནས་རིང་དུ་འགྲོ་བཞིན་པའི་ཚོར་བ་ཞིག་ངང་གིས་འབྱུང་། ཚོར་བ་དེ་ནི་སྙིང་ལ་ཟུག་གཟེར་བསྐྱེད་པའི་ཚོར་བ་ཞིག་སྟེ། དེ་ནི་རང་དང་ཤིན་ཏུ་འདྲིས་ཤིང་སྙིང་ཉེ་བའི་མི་གང་ཞིག་ལ་ཁྲེལ་མེད་ཀྱིས་གྱེས་ནས་རིང་དུ་འགྲོ་བ་དང་མཚུངས། སྤྱིར་ང་ནི་ཡུལ་གདུང་ཆེ་བ་ཞིག་ཡིན། མི་ལོ་སུམ་ཅུ་ལྷག་གི་གོང་རོལ་ཏུ་དཔལ་དོན་གྲུབ་རྒྱལ་མཆོག་གིས་སྙན་ཚིག་ཅིག་ཏུ“ང་ནི་ལྷ་ཡུལ་ལྟ་བུའི་རྒྱལ་ས་ན་གནས་ཀྱང་། ། ཕ་ཡུལ་དྲན་པའི་འདུན་པ་འགོག་ཐབས་རང་མི་འདུག”ཅེས་གསུངས་པ་བཞིན། པེ་ཅིན་དུ་འཚོ་བའི་དུས་ཚོད་ཀྱི་གོ་རིམ་གང་དུ་ཡང་རང་ཉིད་ཀྱི་སྐྱེས་ས་སྐྱེས་ཡུལ་དེ་ཡིད་དུ་ཡང་ཡང་འཁོར་ཡོང་ལ། ལོ་རེར་གོ་སྐབས་དང་ཁ་གཡོར་ས་གང་རུང་རེ་བཙལ་ནས་ཐེངས་ཁ་ཤས་ལ་ཅིས་ཀྱང་ལོག་དགོས། དེ་ལྟར་ཐེངས་རེ་གཉིས་ལ་ཕྱིར་ལོག་ནས་དུས་ཡུན་ཐུང་ཐུང་གི་རིང་ལ་ཕ་ཡུལ་དུ་འཁྱུག་ཙམ་བྱས་པ་ནི་གནས་སྐབས་ཀྱི་ཟུག་འཇོམས་སྨན་རྫས་དང་མཚུངས་པར་རེ་ཞིག་ལ་སེམས་ཀྱི་དྲན་གདུང་དེ་སེལ་བར་བྱེད་ཐུབ། ཡིན་ན་ཡང་། བྱེས་ནས་འཚོ་བ་རོལ་བའི་དུས་ཚོད་རིང་ནས་རིང་དུ་འགྲོ་བ་དང་བསྟུན་ནས་ཕྱིར་ལོག་མི་ཐུབ་པའི་སེམས་ནད་ཅིག་སྐྲན་ནད་བཞིན་སེམས་ཀྱི་བར་གསེང་ཞིག་ནས་མངོན་ཡོང་། སྐབས་དེ་དག་ཏུ། ངས་གཞི་ནས་མི་ཚེ་འདིར་ནམ་ཞིག་ལ་རང་ཉིད་དུས་གཏན་དུ་ཕ་ཡུལ་དུ་ཕྱིར་ལོག་ཐུབ་མིན་སྐོར་ལ་གཟབ་ནན་གྱིས་བསམ་བློ་གཏོང་བཞིན་ཡོད།
ཉིན་ཁ་ཤས་ཀྱི་སྔོན་ལ། ངས་ཅེ་ཁེའི་རྩོམ་པ་པོ་གྲགས་ཅན་རྨི་ལན་ཁུང་ངྷི་ར(Milan Kundera)ཡིས2004ལོར་བརྩམས་པའི་སྒྲུང་རིང《ཤེས་རྨོངས》(L’ignorance)ཞེས་པ་དེར་ལྷོད་ལྷོད་ཀྱིས་བལྟས་པ་ཡིན། འདི་ནི་ངས་དེབ་འདིར་ཐེངས་གཉིས་པར་བལྟས་པ་དེ་ཡིན། ཐེངས་དང་པོར་ལྟ་ཀློག་བྱེད་དུས་ང་རང་སློབ་ཆེན་གྱི་སློབ་མ་ཞིག་ཡིན་ཞིང་། དེ་དུས་པེ་ཅིན་དུ་ཡོང་ནས་ལོ་ཁ་ཤས་ལས་འགོར་མེད། ལོ་བཅུ་བཞིའི་རྗེས་ནས་ཡང་བསྐྱར་དེབ་འདིར་ལྟ་སྐབས་ངས་གཞི་ནས་རང་གིས་སྐབས་དེར་དེབ་འདིའི་ནང་དོན་ལ་གོ་བ་ཅི་ཡང་ལོན་མེད་པ་རྟོགས། སྒྲུང་གཏམ་འདིའི་ནང་དུ་རྩོམ་པ་པོས་གྱེས་བྲལ་དང་ཕྱིར་ལོག་པའི་གཏམ་རྒྱུད་ཅིག་བྲིས་ཡོད་ཅིང་། མཇུག་མཐར་ཀློག་མཁན་གྱི་སེམས་སུ་ཕྱིར་ཕ་ཡུལ་དུ་ལོག་མི་ཐུབ་པའི་མི་རེ་གཉིས་ཀྱི་སྣང་བརྙན་གསར་བཞེངས་བྱས་འདུག རྩོམ་མཁན་གྱིས་ཡུལ་དུས་གཉིས་ཆ་ནས་ཕ་ཡུལ་དང་རིང་དུ་གྱེས་ཏེ་ཕྱིར་ལོག་མི་ཐུབ་པའི་མི་དེ་རིགས་ལ་ཡུལ་གྱར་པ་ཞེས་བོས་འདུག་ཅིང་། རྩོམ་ནང་དུ“ཡུལ་གྱར་པའི་རྨི་ལམ་ནི་དུས་རབས་ཉི་ཤུ་པའི་དུས་མཇུག་གི་ཆེས་ངོ་མཚར་བའི་སྣང་ཚུལ་ཞིག་རེད”ཅེས་གསུངས་འདུག ད་ལྟ། ངས་རང་གིས་ལོ་གང་མང་གི་སྔོན་དུ་སྒྲུང་གཏམ་འདི་ལ་གོ་བ་མ་ལོན་པར་གུ་ཡངས་སྟེར་ཐུབ། དེ་དུས་ཀྱི་ང་ནི་ད་དུང་ཡུལ་གྱར་པ་ཞིག་ཏུ་གྱུར་མེད་པས། ཡུལ་གྱར་པ་བྲིས་པའི་སྒྲུང་གཏམ་དེར་གོ་བ་ཇི་ལྟར་ལོན། མི་ལོ་གང་མང་ཧྲིལ་གྱིས་ཕྱིན་སོང་། ད་ལྟ་རང་ཉིད་ཡུལ་གྱར་པ་ཞིག་ཡིན་པའི་ཚོར་བ་ཡང་ཇེ་གསལ་དུ་གྱུར་ཅིང་རྩོམ་མཁན་འདིའི་སྒྲུང་གཏམ་འདི་ནི་རང་གི་འཚོ་བའི་དགའ་སྐྱོ་ཤར་བའི་མེ་ལོང་ལྟ་བུ་ཞིག་ཏུ་གྱུར་འདུག་པའི་ལན་ཆ་བྱུང་བས། གོ་བ་ཟབ་མོ་ལོན་སོང་ཞེས་བཤད་ཆོག་པ་འདྲ། ཡུལ་གྱར་པ་ནི་ཕྱིར་ལོག་མི་ཐུབ་པའི་མི་སྟེ། རང་གི་སྐྱེས་ས་སྐྱེས་ཡུལ་དུ་ཕྱིར་ལོག་མི་ཐུབ་པར་མི་ཚེ་བྱེས་ནས་བསྐྱེལ་དགོས་པའི་མི་དེ་རིགས་ཡིན་ཞིང་། དེ་ནི་ཤ་ཁྲག་གདོས་བཅོས་ཀྱི་གཟུགས་པོ་འདི་ཕྱིར་ལོག་མི་ཐུབ་པ་ཁོ་ན་བཤད་བཞིན་མེད་པར། དེ་བས་ཀྱང་སེམས་ཟེར་བའི་དགའ་སྐྱོ་ཆགས་སྡང་གི་བདག་ཉིད་ཅན་འདི་ཕྱིར་ལོག་མི་ཐུབ་པ་དེ་འདྲ་ཞིག་ཡིན་སྲིད།
ངས་བསམས་ན། “ཡུལ་གྱར་པའི་རྨི་ལམ”དེ་དུས་རབས་ཉེར་གཅིག་པའི་ནང་དུ་ད་དུང་རྨིས་མཁན་ཡོད་སྲིད་ཅིང་། སྔོན་དང་བསྡུར་ན་མང་དུ་འགྲོ་བཞིན་ཡོད་ལས་ཆེ། འགྲོ་བ་མིའི་རིགས་གོ་ལ་རིལ་མོ་འདིའི་སྒང་ནས་བདེ་སྐྱིད་འཚོལ་བའི་ལམ་དུ་ཆས་པ་ནས་བཟུང་། འཕེལ་འགྱུར་གྱི་གོ་རིམ་གང་དུ་ཡང་ལམ་འགྲོ་བ་ཞིག་གི་ངང་ཚུལ་བཟུང་ཡོད་ཅིང་། དེ་ཡང་འཚོལ་སྙེག་དང་རྒྱང་སྐྱོད། གསར་གཏོད་སོགས་ཀྱི་ལས་ཡང་ཡང་བརྩམས་ཏེ་སོར་ན་གནས་པར་ཡིད་མི་ཚིམ་པར་གྱུར་ཡོད། ལུས་དང་སེམས་གང་ཡིན་ཡང་གང་ཞིག་དང་བྲལ་ཏེ་ཅི་ཞིག་ལ་སྙེག་པར་འདོད་པ་ནི་མིའི་རིགས་ཀྱི་རྩ་ལམ་དུ་རྒྱུ་བའི་ཟུངས་ཁྲག་གི་ཕྲ་ཕུང་རེར་སིམ་པའི་གཞི་རྒྱུ་དེ་ཡིན་སྲིད། དེ་བས། ལོ་རྒྱུས་སུ་རང་གི་སྐྱེས་ས་སྐྱེས་ཡུལ་དང་བྲལ་ནས་བྱེས་སུ་འཁྱམ་ཞིང་ལྡོམ་མཁན་ནི་བགྲང་མེད་ཅིག་བྱུང་ཡོད་ལས་ཆེ་ཞིང་། མི་མང་པོ་ཞིག་ཡུལ་གྱར་པར་གྱུར་འགྲོ་བ་འདི་ཡང་ང་ཚོ་མི་རང་རྒྱུད་ཀྱི་ཁྱད་གཤིས་ཤིག་ཡིན་ངེས། ཡིན་ན་ཡང་། གནའ་བོའི་དུས་ཀྱི་སྲིད་འབྱོར་རིག་གསུམ་སོགས་ཀྱི་སྤྱི་ཚོགས་ཀྱི་གནས་བབ་ད་ལྟ་དང་བསྡུར་ན་ཧེ་བག་ཡོད་ལ། ལྷག་པར་འགྲིམ་འགྲུལ་སོགས་སྟབས་བདེ་བོ་མེད་རྐྱེན། ཉེ་རབས་ཚུན་ཆད་ནང་བཞིན་གྲངས་འབོར་ཆེན་པོའི་ཕ་ཡུལ་དང་བྲལ་མཁན་གྱི་དཔུང་ཚོགས་ཤིག་གྲུབ་མེད་སྲིད། གཞི་རྒྱ་ཆེ་བའི་ཡུལ་གྱར་པའི་དཔུང་ཚོགས་ནི་ཉེ་རབས་ནས་མགོ་བརྩམས་ཏེ་གྲུབ་འགོ་ཚུགས་ཤིང་། དུས་རབས་གཅིག་ལྷག་གི་དུས་ཚོད་ནང་དུ་རང་གི་སྐྱེས་ས་སྐྱེས་ཡུལ་དང་བྲལ་ནས་གཞན་ཡུལ་དུ་འཚོ་བ་རོལ་མཁན་མང་དུ་འགྲོ་ཞིང་། འདི་ཡང་འགྲོ་བ་མིའི་རིགས་ཀྱི་སྣང་ཚུལ་ཁྱད་མཚར་པོ་ཞིག་ཏུ་ཆགས་བཞིན་ཡོད་པ་རེད། འདི་འདྲའི་རྒྱབ་ལྗོངས་འོག་ཏུ། ངས་རང་ཉིད་ཀྱང་ཤེས་མེད་ཚོར་མེད་དུ་རང་ཡུལ་བསྐྱུར་ཏེ་གཞན་ཡུལ་དུ་འཚོ་བ་རོལ་མཁན་ཞིག་ཏུ་གྱུར་པ་རྟོགས་ཤིང་། རྣམ་ཀུན་རང་གིས་རང་ལ་གོང་གསལ་གྱི་རྒྱབ་ལྗོངས་ཆེན་པོ་དེ་གནས་ལུགས་སུ་བགྲང་བཞིན་སྣང་བ་གསོ་བའི་གླུ་རེ་བླངས་ནས་བསྡད་པ་ཡིན།
ཡུལ་གྱར་པ་རྣམས་ཀྱི་སེམས་སུ་དུས་ནམ་ཡང་རྨི་ལམ་ཞིག་བསྐུངས་ཡོད་སྲིད་དེ། དེ་ནི་རང་ཉིད་དུས་ནམ་ཞིག་ལ་ཕ་ཡུལ་དུ་ལོག་པའི་རྣམ་པ་དེ་ཡིན། ཡིན་ན་ཡང་རྨི་ལམ་དུ་ཡང་ཡང་ཤར་བའི་ཕ་ཡུལ་ནི་མངོན་སུམ་ཁྲོད་དུས་ནམ་ཡང་སླེབས་མི་སྲིད་པའི་རྒྱང་རིང་དུ་གྱུར་འགྲོ་སྟེ། དེ་ནི་ཡུལ་གྱར་པ་དག་གིས་ཅིས་ཀྱང་གདོང་ལེན་བྱེད་དགོས་པའི་སྐྱོ་གར་དེ་ཡིན། པེ་ཅིན་དུ་སྡོད་ཡུན་རིང་བ་དང་བསྟུན་ནས། ལུས་སེམས་གཉིས་པོ་གྲོང་ཁྱེར་ཆེན་པོ་འདིའི་སྣོད་བཅུད་ལ་རིམ་གྱིས་གོམས་ཤིང་འདྲིས་པར་གྱུར་པ་དང་། འདི་གའི་སྲང་ལམ་དང་། གླིང་ག མི་ཚོགས། མཚན་ལྗོངས། མཁའ་རླུང་། དེ་མིན་ཟས་རིགས་སོགས་གཟུགས་ཅན་གྱི་དངོས་པོ་དེ་དག་དང་། གཞན་འདི་གའི་སྒྲིག་ལམ་དང་། འཚོ་བའི་བྲེལ་འཚུབ། བྲེལ་འཚུབ་རྗེས་ཀྱི་ངལ་དུབ། ཐ་ན་ཁོར་ཡུག་གཅིག་གིས་བསྐྱེད་པའི་མི་ཚོགས་ཀྱི་གཤིས་སུ་གྲུབ་པའི་འདྲ་མཚུངས་ལྟ་བུའི་འགྲོ་ལུགས་འདུག་ལུགས་སོགས་གཟུགས་འདས་དེ་དག་ལ། མི་ལོ་གང་མང་གི་གཙུབ་བརྡར་དང་འགོག་རྒོལ་གྱི་རྗེས་ནས་རིམ་གྱིས་དང་ལེན་དང་དེ་རང་ལ་གོམས་ཤིང་འདྲིས་པར་གྱུར། མི་ནི་ཅི་འདྲའི་ཁྱད་མཚར་བའི་སྲོག་ཆགས་ཤིག་རེད་ཨང་། ཡང་ཅི་འདྲའི་འགལ་ཟླའི་ཕུང་པོར་གྲུབ་པ་ཞིག་རེད་ཨང་། ངའི་མི་ཚེའི་སྟོད་ཀྱི་འཚོ་བ་རོལ་སའི་ཕ་ཡུལ་ཏེ། སོས་ཀའི་ལྗང་མྱུག་སྔོ་རིག་རིག་ཏུ་འབུས་པའི་ཞིང་གྲོང་གི་ཁོ་ར་ཁོར་ཡུག་དང་། རི་ར་བ་ཁང་ཁྱིམ། དེ་མིན་དབྱར་གྱི་ཁུ་བྱུག་ལྷང་ལྷང་གྲགས་པའི་སྤྲོ་སྣང་། བསིལ་རླུང་གི་ཁྲོད་དུ་གྲོ་ཞིང་ལ་ལྗང་མདོག་གི་རླབས་རིས་སྐྱོམ་ཞིང་སྐྱེས་དངོས་ཀྱི་དྲི་མ་ཐུ་ལུ་ལུ་བྱེད་པའི་མཁའ་དབུགས། ད་དུང་སྟོན་གྱི་མཐོན་མཐིང་གི་ནམ་མཁའ་དང་། ནོར་གྱི་ངུར་སྒྲ་དང་རྟ་ཡི་འཚེར་སྐད། ལུག་གི་འབའ་སྒྲ། ཁྱི་ཡི་ཟུག་སྐད། བྱ་ཕོའི་གྲགས་སྐད་སོགས། དགུན་གྱི་ཁ་བས་གཡོགས་པའི་དཀར་བོང་བོང་གི་འཇིག་རྟེན། དེ་མིན་ཡུལ་མི་དག་སྒྱིད་ལུག་ངང་ག་ལེར་ལམ་དུ་བསྐྱོད་པའི་ལྷོད་ཉམས་དང་། ལམ་ནས་འཕྲད་སྐབས་ཀྱི་འཚམས་འདྲི། ཁེངས་པ་ཆུང་བའི་འཛུམ་མདངས་དང་། བསང་དུད་ཀྱི་དྲི་མ་སོགས་མདོར་ན་ཕྱིར་དྲན་དུ་ལུས་པ་དེ་དག དུས་ལ་ངེས་པ་མེད་པར་ང་རང་གོམས་ཤིང་འདྲིས་པར་གྱུར་པའི་པེ་ཅིན་གྱི་འཚོ་བའི་ནང་དུ་འཚང་ཀ་བརྒྱབ་ཡོང་སྟེ། ངས་རྣམ་ཀུན་མིག་མདུན་གྱི་འཚོ་བའི་སྣོད་བཅུད་ལས་བྱུང་བའི་སུན་སྣང་དང་ཡི་ཆད་ཀྱི་སེམས་པ་དེ། ཕ་ཡུལ་དྲན་པའི་ཕྱིར་དྲན་གྱི་ཀློང་དུ་ལོག་པར་བྱས་ནས། དེ་ནས་རང་ལ་སེམས་གསོ་ཞིག་དང་དབུགས་དབྱུང་ཞིག་ཐོབ་པར་བྱེད་བཞིན་ཡོད། འདི་ལྟར་མི་གཅིག་ལ་ངོས་གཉིས་ཆགས་པའི་གནས་སྟངས་འདི་ནི་ཡུལ་གྱར་པ་ཀུན་ལ་ཐུན་མོང་གིས་ཡོད་པའི་ཁྱད་ཆོས་ཤིག་ཡིན་སྲིད། ང་རང་པེ་ཅིན་ལ་གོམས་ཤིང་འདྲིས་པའི་འཚོ་བ་རོལ་མཁན་ཞིག་དང་ཕ་ཡུལ་ལ་འཁྲེང་ཞིང་གདུང་བའི་ཡུལ་གྱར་པ་ཞིག་སྟེ། ངོས་གཉིས་ཅན་གྱི་མི་ཞིག་ཏུ་གྱུར་ཅིང་། མིག་སྔའི་འཚོ་བ་རོལ་སའི་གྲོང་ཁྱེར་འདི་ནི་ངས་ཅིས་ཀྱང་གདོང་གཏད་ནས་དང་ལེན་བྱེད་དགོས་པ་ཞིག་དང་། རྒྱང་རིང་གི་སྐྱེས་ས་སྐྱེས་ཡུལ་དེ་ནི་ངའི་སེམས་ཀྱི་ཟབ་ས་ཞིག་ཏུ་ཉར་ཡོད་པའི་ངལ་གསོ་ས་ཞིག་ཏུ་གྱུར་ཡོད། ཡང་པེ་ཅིན་ནི་ད་ལྟ་དང་མ་འོངས་པར་གྱུར་ཡོད་ལ། ཕ་ཡུལ་ནི་འདས་པ་དང་རྒྱང་རིང་དུ་གྱུར་ཡོད་པར་མ་ཟད། པེ་ཅིན་ནི་མདུན་ཕྱོགས་དང་། ཕ་ཡུལ་ནི་རྒྱབ་ཕྱོགས་སུ་གྱུར་ཡོད། འདི་ལྟ་བུའི་འགལ་འདུ་ལས་ང་ཡང་ཡུལ་གྱར་པ་ཕལ་མོ་ཆེ་དང་འདྲ་བར་ཕྱོགས་གཉིས་ཀའི་གང་ལ་ཡང་མི་གཏོགས་པའི་ཕུང་གསུམ་པ་ཞིག་ཏུ་གྱུར་ཡོད་ལ། གནས་མལ་དང་ལོག་མལ་གང་དུ་ཡང་ཁྱིམ་གྱི་འདུ་ཤེས་རྙེད་དཀའ་བར་གྱུར་ཅིང་། མཐའ་མར་ནམ་མཁའི་སྤྲིན་པ་བཞིན་འཕྱོ་ཞིང་སྐྱོད་པའི་སྣང་བ་ཞིག་གིས་ཡོངས་སུ་བཟུང་ཡོད།
ཡིན་ན་ཡང་། དོན་དངོས་སུ་ངས་ད་ལྟའི་ཡོད་ཚད་བློས་བཏང་ནས་ཕྱིར་ལོག་ཐུབ་བམ། ཡང་ན་ཕྱིར་ལོག་འདོད་ཡོད་དམ། ངས་ཕ་མ་སྤུན་མཆེད་ལ་བཅངས་པའི་རུས་གདུང་དང་། སྐྱེས་ས་སྐྱེས་ཡུལ་ལ་བཅངས་པའི་ཡུལ་གདུང་། གངས་རིའི་མི་རིགས་ལ་བཅངས་པའི་རིགས་གདུང་བཅས་བསྡེབས་གཅིག་ཏུ་སྤུངས་རྗེས། དེའི་ལྗིད་ཚད་ཀྱིས་ངའི་འཕྱོ་ཞིང་བསྐྱོད་པའི་ཚེ་སྲོག་དེ་མ་མཐའ་ཡང་ཡུལ་ཁམས་ཀྱི་ངོས་ནས་དེ་དག་གི་ཉེ་འགྲམ་ཞིག་ཏུ་སླར་ཡང་འགུགས་ནུས་མིན་གྱི་སྐོར་ལ། ད་ལྟའི་བར་དུ་གཟབ་ནན་གྱིས་བསམ་བློ་བཏང་མྱོང་མེད་པ་འདྲ། མི་ལོ་ཉི་ཤུར་ཉེ་བའི་བྱེས་ཀྱི་འཚོ་བའི་ནང་དུ། གོང་གི་དྲི་བ་དེ་དག་ལ་ང་རང་ཅི་ནུས་ཀྱིས་གཡོལ་ཅི་ཐུབ་བྱེད་བཞིན་ཡོད། ངས་དྲི་བ་དེ་དག་ལ་གདོང་གཏད་འདོད་མི་འདུག དྲི་བ་དེ་དག་ནི་ལྷམ་མཐིལ་དུ་ལུས་པའི་རྡོ་ཧྲུག་ཅིག་དང་མཚུངས་པར་ང་ལམ་དུ་བསྐྱོད་དུས་ན་ཟུག་བཏང་ཡོང་། འདི་ལྟར་འགལ་འདུའི་ཁྲོད་ནས་ལོ་དང་ཟླ་བ་གཅིག་ཐོག་གཉིས་བརྩེགས་བྱས་ཤིང་། དུས་ཚོད་ཀྱི་ཆག་གྲུམ་མང་ནས་མང་དུ་སྤུངས་རྗེས་ང་རང་རིམ་གྱིས་ལྷོད་ལ་བབས་པའམ་ཡང་ན་མ་མཐའ་ཡང་ཕྱི་ངོས་ནས་ལྷོད་ཉམས་ཤིག་རྒྱས་ཡོད། ད་ལྟ། ངས་རང་ལ་ཕྱིར་ལོག་འདོད་ཡོད་མེད་འདྲི་བ་དེར་དོན་སྙིང་མེད་པ་རྟོགས་ཤིང་། དེ་བས་ཀྱང་ཕྱིར་ལོག་ཐུབ་མིན་ལ་བསམ་བློ་གཏོང་དགོས་བྱུང་། འདི་ཡང་ང་ལྟ་བུའི་ཡུལ་གྱར་པ་དག་གིས་མི་ལོ་གང་མང་གི་རྗེས་སུ་ཅིས་ཀྱང་གདོང་གཏད་དགོས་པའི་གནད་དོན་ཆེ་ཤོས་དེ་ཡིན་སྲིད།
《ཤེས་རྨོངས》སུ་རྨི་ལན་ཁུང་ངྷི་ར་ཡིས་བློ་སེམས་ཞིབ་མོས་བཞེངས་སྐྲུན་བྱས་པའི་མི་སྣ་གཙོ་བོ་དབྱི་ལན་ནཱ་མི་ལོ་ཉི་ཤུའི་རྗེས་ནས་ཕ་ཡུལ་ཅེ་ཁེར་ལོག ཅེ་ཁེ་ནི་ཉེ་རབས་ལོ་རྒྱུས་སུ་གོད་ཆག་མང་བའི་རྒྱལ་ཁབ་ཅིག་ཡིན་ཏེ། སྤྱི་ལོ1938ལོར་ཆིངས་ཡིག་གཅིག་གིས་འཇར་མན་གྱི་དབང་འོག་ཏུ་ཚུད་ཅིང་། སྤྱི་ལོ1945ལོར་སུའུ་ལེན་གྱི་རོགས་སྐྱོར་འོག་སྒེར་ཚུགས་ཐོབ་ཀྱང་། ལོ་གསུམ་གྱི་རྗེས་སུ་སྔ་མའི་མ་རྩ་རིང་ལུགས་ཀྱི་ལམ་ལུགས་བསྒྱུར་ནས་གུང་ཁྲན་རིང་ལུགས་ཀྱི་སྲིད་དབང་བཙུགས། དེ་ནས་ལོ་སུམ་ཅུ་ལྷག་གི་རྗེས་ཏེ་སྤྱི་ལོ1989ལོར་སུའུ་ལེན་གྱི་ཤུགས་རྐྱེན་འོག་ནས་ཐར་ཏེ་མ་རྩ་རིང་ལུགས་ཀྱི་ལམ་ལུགས་སླར་གསོ་བྱས། སྒྲུང་གཏམ་དུ་དབྱི་ལན་ནཱ་ནི་གུང་ཁྲན་རིང་ལུགས་ཀྱི་ལམ་ལུགས་ལག་བསྟར་བྱས་པའི་ཐོག་མའི་ལོ་ཟླ་དེའི་ནང་དུ་རང་གི་མེས་རྒྱལ་དང་ཁ་བྲལ་ནས་ཧྥ་རན་སི་ལ་ཡུལ་བྱོལ་དུ་ཕྱིན་པ་ཞིག་ཡིན་ལ། ཅེ་ཁེ་སུའུ་ལེན་གྱི་དབང་ཤུགས་འོག་ནས་ཐར་བའི་ལོ་རེ་གཉིས་ཀྱི་རྗེས་ནས་ཕྱིར་ཕ་ཡུལ་དུ་ལོག་མཁན་ཞིག་ཡིན། རྩོམ་པ་པོས་མི་སྣ་གཙོ་བོ་ལོ་ངོ་ཉི་ཤུ་ལྷག་གི་རྗེས་ནས་ཕྱིར་ལོག་ཚུལ་དེ་བྲི་དུས། དབྱི་ལན་ནཱ་དང་རང་གི་ཆུང་དུས་ཀྱི་གྲོགས་མོ་ཁ་ཤས་དགྱེས་འཛོམས་བྱས་པའི་རྣམ་པ་ཞིག་བྲིས་ཡོད་པ་འདི་ལྟ་སྟེ། “ཐོག་མར། ཁོ་མོ་ཅག་གིས་མོ་རང་གི་ཕྱི་རྒྱལ་གྱི་འཚོ་བའི་བརྒྱུད་རིམ་དེའི་སྐོར་ལ་ཁ་བརྡ་ཅི་ཡང་མི་བྱེད་ཅིང་། མོ་རང་གི་ལོ་ངོ་ཉི་ཤུ་ལྷག་གི་འཚོ་བ་དེ་དེ་ལྟར་གཏུབས་ནས་མེད་པར་བྱས་སོང་། སྐབས་འདིར། ཁོ་མོ་ཅག་གིས་འདི་ལྟ་བུའི་ཚ་འདྲི་ཞིག་བརྒྱུད་ནས་རང་གིས་གནའ་སྔ་མོ་ཞིག་ཏུ་བསྐྱུར་ཡོད་པའི་འདས་པ་དེ་དང་ད་ལྟའི་འཚོ་བ་གཉིས་ཟུང་འབྲེལ་བྱ་རྩིས་བྱེད། དེ་ནི་ལག་པའི་གྲུ་མོ་བཅད་ནས་ལག་མགོ་ཐད་ཀར་ལག་པའི་དཔུང་བར་སྦྱོར་བའམ་ཡང་ན་རྐང་པའི་བྱིན་པ་བཅད་ནས་རྐང་མགོ་ཐད་ཀར་དུ་པུས་མོར་སྦྱོར་རྩིས་བྱེད་པ་དང་མཚུངས”ཞེས་བྲིས་ཡོད། དཔེ་འཇོག་འདི་ལས་རྩོམ་པ་པོས་མི་སྣ་གཙོ་བོ་དབྱི་ལན་ནཱ་ད་ནི་རང་གི་མེས་རྒྱལ་དུ་ཕྱིར་ལོག་མི་ཐུབ་པའི་དཀའ་ཚེགས་དེ་མངོན་བསྒྲགས་བྱས་འདུག དོན་དམ་དུ། བྱེ་བྲག་གི་དོན་དག་ལ་ཁྱད་པར་ཡོད་པ་མ་གཏོགས། ཕ་ཡུལ་དང་རིང་དུ་བྲལ་ནས་དུས་ཡུན་རིང་པོ་སོང་བའི་ཡུལ་གྱར་པ་དག་ལ་ཐུན་མོང་གི་དཀའ་ངལ་ཞིག་ཡོད་པ་ཕལ་ཆེར་འདྲ་འདྲ་ཡིན་པ་འདྲ།
ང་རང1999ལོར་ཕ་ཡུལ་དང་གྱེས་ཏེ་པེ་ཅིན་དུ་འགྲོ་དུས། ང་སྐྱེས་ས་སྐྱེས་ཡུལ་གྱི་ལུང་པ་དེའི་འཚོ་བའི་གོ་རིམ་གང་དུ་ཡང་དེང་རབས་རང་བཞིན་ཅན་གྱི་བྱ་དངོས་ཤིན་ཏུ་ཉུང་ཞིང་། མི་རྣམས་དུས་དང་རྣམ་པ་ཀུན་ཏུ་བག་ཕེབས་པོར་གནས་པ་དང་། དཔལ་འབྱོར་གྱི་ཁེ་ཕན་དང་ཉོ་ཚོང་གི་རྒྱལ་ཕམ་སོགས་ད་དུང་འཚོ་བའི་ནང་དུ་མངོན་གསལ་གྱིས་སླེབས་མེད། དེ་བས་ཀྱང་བུད་མེད་རྣམས་ཀྱིས་བོད་ལྭ་གྱོན་ནས་སྐྲར་ལན་བུ་སླེ་ཞིང་། ཡོ་འབོག་གི་ཤུན་པགས་བཀོག་ནས་སྦངས་པའི་གཤེར་ཁུ་འདག་འདག་དེས་སྐྲ་བཀྲུ། སྐྱེས་པ་རྣམས་ཀྱི་མགོ་ལ་རྒྱ་ཞྭ་སེར་པོ་རེ་གྱོན་ནས་འགྲོ་ཞིང་། ཞྭ་གྱོན་མེད་པར་མགོ་རྗེན་དུ་འགྲོ་བ་ནི་གཉེན་ཉེ་འདས་གྲོངས་སུ་གྱུར་ནས་སྡུག་འོག་ཏུ་ཡོད་མཁན་དེ་དག་ཡིན། ཡིན་ན་ཡང་། ང་རང་གྱེས་པའི་ལོ་ངོ་ཉི་ཤུ་ལྷག་གི་རིང་དུ། མཐའ་འཁོབ་ཀྱི་རི་གྲོང་འདིར་འཕོ་འགྱུར་ཆེན་པོ་བྱུང་འདུག ད་ལྟ་ང་རང་ཕྱིར་ཕ་ཡུལ་ལ་འཁོར་ཞག་ཏུ་བསྐྱོད་དུས། ཨར་འདམ་གྱི་གཞུང་ལམ་དུ་རླངས་འཁོར་ཆེ་ཆུང་ཟམ་མེད་དུ་བརྒྱུགས་ཤིང་དུང་སྒྲ་བར་མེད་དུ་སྒྲོག་པ་དང་། གྲོང་ཚོའི་སྲང་ལམ་དུ་སྐྲ་ཡི་ཚོས་མདོག་བསྒྱུར་ནས་ཐུར་ལུག་ཏུ་འཕྱོ་བའི་གཞོན་ནུ་མ་མང་པོ་མཐོང་རྒྱུ་ཡོད་ལ། དེར་མ་ཟད་པེ་ཅིན་གྱི་སྲང་ལམ་དུ་འཕྲད་སྲིད་པའི་ན་ཆུང་དེ་དག་གི་དཔེ་གསར་བཟོ་ལྟ་ཅན་གྱི་གཞོན་ནུ་ཡང་མང་པོར་འཕྲད་ཡོང་། ཁོ་ཚོས་ལག་ཏུ་ཀུ་ཤུ་རྟགས་ཅན་གྱི་ལག་འཁྱེར་ཁ་པར་བཟུང་ནས་ཨམ་ཅོག་ཏུ་ཉན་བྱེད་སྦུ་གུ་རེ་དྲངས་ནས་འགྲོ། མཚམས་རེར་ང་གྲོང་ཚོའི་ནང་དུ་སྡོད་དུས་ཕྱི་ཚུལ་ཁོ་ནའི་ངོས་ནས་བལྟས་ན་སྣང་བ་ཞིག་ལ་རང་ཉིད་ད་དུང་པེ་ཅིན་དུ་ཡོད་པ་འདྲ་ཞིང་། གལ་སྲིད་པེ་ཅིན་གྱི་མི་ཞིག་ཡིན་ཚེ་ད་ནི་ངའི་སྐྱེས་ས་སྐྱེས་ཡུལ་གྱི་ཕ་ཡུལ་འདིར་སླེབས་འདུག་ཅིང་། ད་དུང་སླེབས་ནས་རིང་དུ་འགོར་ཡོད་པའི་བཟོ་ལྟ་ཐོན་འདུག མ་གཞིར། མི་ལོ་ཉི་ཤུ་ལྷག་གི་དུས་ཚོད་ཀྱི་གོ་རིམ་སྟེ། ང་ཕ་ཡུལ་དུ་མེད་པའི་དུས་ཚོད་ནང་དུ་རྒྱང་རིང་མཐའ་འཁོབ་ཀྱི་རི་གྲོང་འདིས་སྦྲུལ་གྱིས་སྦྲུལ་ཤུན་བརྗེ་བ་ནང་བཞིན་སོ་སོར་འགྱུར་ལྡོག་ཅི་ཞིག་བཏང་བའམ་ཡང་ན་འགྱུར་ལྡོག་ཅི་ཞིག་ཐེབས་པ་ཡིན་ནམ། འདི་ལྟ་བུའི་འགྱུར་ལྡོག་ལ་ལེགས་ཉེས་དགེ་སྐྱོན་གྱི་བརྡར་ཤ་ཅི་འདྲ་ཞིག་གཅོད་དགོས་སམ། ངས་དངོས་ནས་མི་རྟོགས་ཏེ། ང་ཚུལ་འདི་ལ་རྨོངས་པ་ནི་མིའི་རིགས་ཀྱིས་ད་དུང་ཡང་ལན་མ་རྙེད་པར་ལུས་ཡོད་པའི་དོགས་གནས་ཁ་ཤས་ལ་རྨོངས་པ་དང་མཚུངས། ཡིན་ན་ཡང་ངས་གསལ་པོར་རྟོགས་པ་ནི་ལོ་ངོ་ཉི་ཤུའི་རྗེས་ཀྱི་ཕ་ཡུལ་དེ་ནི་པེ་ཅིན་དུ་ངའི་ཡིད་འཛིན་དུ་ཡང་ཡང་འཆར་བའི་ཕ་ཡུལ་དེ་མ་ཡིན་ཏེ། ངའི་སེམས་ནང་གི་ཕ་ཡུལ་ནི་ང་རང་དང་ཐོག་ལམ་ལ་ཆས་སའི་ཕ་ཡུལ་དེ་ཡིན་ཞིང་། དེ་ནི་ལོ་ངོ་ཉི་ཤུའི་སྔོན་གྱི་ཕ་ཡུལ་དེ་ཡིན། ལོ་ངོ་ཉི་ཤུ་ལྷག་གི་རིང་ལ། རི་གྲོང་འདི་བརྒྱུད་པའི་འཚོ་བའི་འགྱུར་ལྡོག་ནི་ང་ལ་ཆ་རྒྱུས་གསལ་བོ་མེད། ང་རང་ཕ་ཡུལ་གྱི་ཆེས་གནད་འགག་གི་ལོ་རྒྱུས་ཀྱི་འགྱུར་ལྡོག་འདིའི་གོ་རིམ་ནང་ནས་ཕྱིར་བཤོལ་བྱེད་མཁན་ཞིག་ཏུ་གྱུར་ཡོད་ལ། རིག་གནས་འཕོ་འགྱུར་གྱི་གར་སྟེགས་སུ་སླེབས་ཐུབ་མེད་པའི་འཁྲབ་སྟོན་པ་དེར་གྱུར་ཡོད། དེ་བས། ལོ་ངོ་ཉི་ཤུའི་རྗེས་ནས་ང་རང་ཁོ་ཚོའི་གསེབ་ཏུ་བསྲེས་ཏེ། ཁོ་ཚོ་དང་གདངས་གཅིག་པའི་གླུ་རེ་ལེན་པའམ་སྟངས་སྟབས་གཅིག་པའི་གར་རེ་འཁྲབ་པ་ལ། ད་ནི་དཀའ་ཁག་ཆེན་པོ་ཞིག་བྱུང་སོང་།
ཡུལ་གྱར་པ་སུ་ཡིན་ཡང་སེམས་ཁོང་དུ་གཅེས་པར་ཉར་བའི་ལོག་མལ་དེ་ནི་དང་ཐོག་རང་ཉིད་ལམ་ལ་ཆས་དུས་ཀྱི་རྣམ་པ་དེ་མ་འགྱུར་བར་སོར་ན་གནས་ཡོད་ན་སྙམ་ངེས། ཡིན་ན་ཡང་ཡོད་ཚད་མི་རྟག་པའི་ཆོས་ཉིད་ཀྱི་གཟུགས་སུ་གྲུབ་པའི་འཇིག་རྟེན་འདིར་མ་གྱུར་པར་སོར་ན་གནས་པའི་བྱ་དངོས་ཤིག་ག་ལ་ཡོད་ཨང་། དེ་བས་ཀྱང་བྱ་དངོས་དེ་དུས་ཚོད་ཀྱི་གཙང་པོས་རིང་དུ་ཁུར་རྗེས་ནམ་ཡང་མ་གྱུར་པར་སོར་ནས་ཁྱེད་ལ་སྒུག་མཁན་ཞིག་དེ་བས་ཀྱང་ཡོད་མི་སྲིད། ཕ་ཡུལ་གྱི་འགྱུར་ལྡོག་གིས་ང་ལ་ཕ་ཡུལ་ལ་རྒྱུས་མེད་པའི་སྣང་བ་ཞིག་ཡང་དང་བསྐྱར་དུ་སྟེར་བ་དང་། ད་ནི་ཕྱིར་དྲན་ཁྲོད་ཀྱི་སོས་དལ་བག་ཕེབས་ཀྱི་རྣམ་པ་དེར་ཕྱིར་ལོག་མི་ཐུབ་པར་གྱུར་ལ། འདྲིས་ཡོད་ཡོད་འདྲ་བའི་ཡུལ་མི་ཚོའི་གདོང་གི་བཅོས་མིན་གྱི་འཛུམ་མདངས་དེར་ཡང་འཕྲད་མི་ཐུབ་པ་འདྲ། དེར་མ་ཟད། ང་རང་ཉིད་ལོ་ངོ་ཉི་ཤུ་ལྷག་ལ་བྱེས་སུ་འཁྱམ་པའི་གོ་རིམ་ཁྲོད་རིམ་གྱིས་གཤིས་སུ་གྲུབ་པའི་དགའ་ཁ་འཁྱེར་སོ་དང་། འདུ་ཤེས་འཛིན་སྟངས། འགྲོ་སྟངས་འདུག་སྟངས། དེ་མིན་ད་དུང་རིན་ཐང་ལྟ་ཚུལ་དང་། མཛེས་དཔྱོད་ལྟ་ཚུལ་སོགས་ནི་ང་རང་ཕྱིར་ལོག་པའི་འགོག་རྐྱེན་དུ་གྱུར་ཡོད་པ་འདྲ། མདོར་ན། ང་བྱེས་སུ་ལུས་ཤིང་བྱེས་ཀྱི་འཚོ་བར་ཇི་ལྟར་གོམས་པ་དང་། འདྲིས་པ། ལོབས་པར་གྱུར་ན། ད་ནི་དེ་ལྟར་ཕ་ཡུལ་ལ་བློ་མཐུན་པའི་ལག་འཇུ་དང་། བར་ཐག་མེད་པའི་འཐམ་འཁྱུད། འགྲེལ་བཤད་མི་དགོས་པའི་བགྲོ་གླེང་སོགས་ཡོང་དཀའ་བ་འདྲ།
དངོས་ཡོད་ཀྱི་གནས་ཚུལ་ནི་འདི་ལྟར་སེམས་ལ་གཟན་པ་ཞིག་ཡིན་སྲིད་ཀྱང་། ང་པེ་ཅིན་དུ་སྡོད་ཡུན་རིང་བ་དང་བསྟུན་ནས་ཕ་ཡུལ་དུ་ལོག་འདོད་པའི་སེམས་འདུན་དེར་འགྱུར་བ་ནམ་ཡང་བྱུང་མེད། སེམས་ནང་ནས་ཕ་ཡུལ་དུ་ལོག་འདོད་ཀྱང་དོན་དངོས་ཁྲོད་ཕ་ཡུལ་དུ་ལོག་མི་ཐུབ་པའི་གནས་ཚུལ་འདིའི་རིམ་གྱིས་ངའི་མི་ཚེའི་ནང་གི་འགལ་བ་གཙོ་བོ་དེ་གྲུབ་ཡོད་ལ། འདི་ལྟ་བུའི་འགལ་འདུའི་ཁྲོད་ངའི་ཚད་ཡོད་པའི་མི་ཚེའི་དུས་ཚོད་འདི་ཡང་འདི་ལྟར་རིམ་གྱིས་ཟད་བཞིན་ཡོད། འདི་ནི་མཐར་ཐུག་ན་ངའི་ལས་དབང་ཡིན་ངེས་ཏེ། ང་དང་ཆ་འདྲ་བའི་ཡུལ་གྱར་པ་དག་གིས་དུས་ནམ་ཡང་གདོང་གཏད་དགོས་པའི་གཡོལ་མེད་ཀྱི་ལས་དབང་དེ་ཡིན་སྲིད། ཡུལ་གྱར་པ་དང་ཕ་ཡུལ་གྱི་འབྲེལ་བ་ནི་ཤོག་བྱ་དང་ཤོག་བྱ་གཏོང་མཁན་གྱི་འབྲེལ་བ་དང་མཚུངས་ཤིང་། ཤོག་བྱ་བར་སྣང་དུ་ཇི་ལྟར་མཐོ་རུ་འཕུར་ཡང་སྲད་བུས་བཏགས་ཡོད་ཅིང་། མཐོ་ནས་མཐོ་རུ་འཕུར་བའི་ཨུ་ཚུགས་དེ་ནི་ཕ་ཡུལ་དང་རིང་ནས་རིང་དུ་གྱེས་པའི་རྣམ་པ་ཞིག་ཡིན་ངེས། ཕ་ཡུལ་ནི་ཤོག་བྱ་གཏོང་མཁན་དེ་དང་འདྲ་བའི་ངོས་ནས་ཀྱང་ཤོག་བྱ་དེ་ཇི་ལྟར་རིང་དུ་འཕུར་ཡང་འདོགས་ཐག་དེ་མ་ཆད་ན་བསམ་ཡོད་སྲིད། དེ་བས། ཡུལ་གྱར་པ་དང་ཕ་ཡུལ་གཉིས་ཀྱི་བར་གྱི་སྦྲེལ་ཐག་ལྟ་བུའི་སྲད་བུ་དེ་ནི་ཅི་འདྲའི་ངོ་མཚར་བ་ཞིག་རེད་ཨང་། སྲད་བུ་དེ་ལ་ཡུལ་གདུང་ཞེས་བོས་ཆོག་གམ།
ང་ལ་མཚོན་ན་ཡང་། རང་ཉིད་དུས་ནམ་ཡང་ཕལ་ཆེར་ཕ་ཡུལ་དུ་ལོག་མི་ཐུབ་པ་རྟོགས་ཡོད་ན་ཡང་། ངས་རང་ཉིད་དུས་ནམ་ཡང་ཕ་ཡུལ་དུ་ཕྱིར་ལོག་པའི་ལམ་དུ་འགྲོ་བཞིན་ཡོད་པ་ཚོར། པེ་ཅིན་གྱི་འཚོ་བ་ནི་མདུན་ཕྱོགས་ཡིན་ལ་མ་འོངས་པ་ཡིན་ན་ཡང་། ང་ནི་དུས་ནམ་ཡང་ཁ་ཕྱིར་ལ་འཁོར་ནས་འགྲོ་མཁན་ཞིག་དང་འདས་པའི་ཕྱོགས་སུ་འགྲོ་མཁན་ཞིག་ཡིན་སྲིད། རྒྱུ་མཚན་ནི། དང་ཐོག་ཕ་ཡུལ་དང་གྱེས་དོན་ནི་རྒྱང་རིང་བསྙེགས་པ་དང་མ་འོངས་པ་བསྙེགས་པ་སོགས་གང་ཡིན་རུང་། ད་ལྟ་ངའི་སེམས་སུ་ང་རང་མི་ཚེ་འདིར་ཕལ་ཆེར་ཕ་ཡུལ་གྱི་མིག་རྒྱང་གི་འོག་ནས་ཐར་མི་ཐུབ་ལ། ཕ་ཡུལ་གྱི་ལག་ཏུ་བཟུང་ཡོད་པའི་སྲད་བུ་དེས་ངའི་ཚེ་སྲོག་གི་འགྲུལ་བཞུད་འདིའི་རིང་ཚད་ཐག་བཅད་ཡོད་པ་འདྲ།
《ཤེས་རྨོངས》ཀྱི་མཇུག་ཏུ་རྩོམ་པ་པོས་འདི་ལྟར་བྲིས་ཡོད་དེ། “སློབ་ཆེན་གྱི་སྐབས་སུ། གོ་ལ་གཞན་ཞིག་ལ་འགྲུལ་བཞུད་བྱ་འདོད་ཀྱི་ཕུགས་འདུན་དེས་དུས་ནམ་ཡང་ཁོ་མོར་བསླུ་བྲིད་བྱེད་བཞིན་ཡོད། གལ་སྲིད་སྟོང་ཁམས་ཀྱི་འཇིག་རྟེན་ཆེན་པོ་འདི་ནས་ཐར་ཏེ། ཐག་རིང་ཐག་རིང་ཞིག་ལ་བྲོས་ནས། ཚེ་སྲོག་གི་རྣམ་པ་སོགས་ད་ལྟའི་མཐོང་ཡུལ་དུ་གྱུར་པ་འདི་དང་རྩ་བ་ནས་མི་འདྲ་བའི་འཇིག་རྟེན་ཞིག་སྟེ། ཤ་ཁྲག་གདོས་བཅོས་ཀྱི་ལུས་པོ་འདིར་ཡང་བརྟེན་མི་དགོས་པའི་ས་ཆ་ཞིག་ལ་འབྲོ་ཐུབ་ཚེ། དེ་ནི་ཅི་འདྲའི་བདེ་སྐྱིད་དང་ལྡན་པ་ཞིག་ཡིན་ངེས་ཨང་། འོན་ཀྱང་། ངོ་མཚར་བའི་མེ་ཤུགས་འཕུར་མདའ་གང་མང་ཞིག་འཕངས་ན་ཡང་། མི་ནི་སྟོང་ཁམས་ཆེན་པོ་འདི་ནས་ཐག་རིང་ཞིག་ལ་འགྲོ་ཐུབ་མེད། མི་ཡི་ཡུན་ཐུང་ལ་འཁྱུག་ཙམ་གྱིས་ཟད་འགྲོ་བའི་ཚེ་སྲོག་གིས་མགོ་ཐོག་གི་ནམ་མཁའ་དེ་ཀླད་ཁེབས་ནག་པོ་ཞིག་ཏུ་བསྒྱུར་འགྲོ་བ་དང་། མི་ཡི་མགོ་བོ་དུས་ནམ་ཡང་དེ་ལ་ཐོགས་ནས་གས་ཧྲུག་ཏུ་གྱུར་ཏེ། ཡང་བསྐྱར་ཚེ་སྲོག་ཡོད་ཚད་ཀྱིས་ཁ་ཆེ་གདངས་ནས་ཅི་ཞིག་ཟ་བར་རྩོམ་པའམ་ཡང་ཅི་ཞིག་གི་ཁ་ཟས་སུ་འགྱུར་ངེས་པའི་ས་ཡི་གོ་ལ་འདིའི་སྟེང་དུ་ལྷུང་འགྲོ” ཟེར། འདི་ལས་རྨི་ལན་ཁུང་དྷི་ར་ཡིས་ཡུལ་གྱར་པ་དག་གི་ལས་དབང་ལ་སྤྱི་བསྡོམས་ཤིག་བྱས་ཡོད་ངེས་ཏེ། དེ་ནི་ང་ཚོ་ཇི་ལྟར་རིང་དུ་གྱེས་ཀྱང་ད་ལྟར་རིང་དུ་འགྲོ་མི་ཐུབ། གལ་སྲིད་གནས་ལུགས་འདི་བདེན་པ་ཡིན་ན། ངས་ཀྱང་རང་གི་མི་ཚེ་འདི་རྒྱང་དུ་གྱེས་མི་ཐུབ་པའི་མི་ཚེ་ཞིག་ཡིན་ལ། དེ་བས་ཀྱང་ཕྱིར་ལོག་མི་ཐུབ་པའི་མི་ཚེ་ཞིག་ཡིན་པར་ངོས་འཛིན་བྱས་ཆོག་པ་འདྲ།
གང་ལྟར་ཀྱང་། གལ་སྲིད་སྐྱེ་བ་ཕྱི་མ་ཞིག་ཡོད་ཚེ། ངས་རང་ཉིད་སྔར་བཞིན་ཕ་ཡུལ་བོད་ནས་སྐྱེ་བའི་སྨོན་ལམ་འདེབས་བཞིན་ཡོད། །


c: text/html

text:
གྲོང་ཁྱེར་ནེའུ་ཡོག་གི་སའེ་ཁྲི·ཕཱ་ཀྲི་རའེ་ཁི་སི(St.Patrick’s)ལྷ་ཁང་ཆེན་མོ་ནི་དམིགས་བསལ་ཆེ་རྒྱུ་མེད་མོད། ལམ་ཆེན་ལྔ་བའི(Fifth Avenue)འགྲམ་ཏག་ཏག་ཏུ་གནས་པས་ཡེ་ཤུ་ཆོས་དད་པ་རྣམས་མཇལ་བསྐོར་བྱེད་ས་གཙོ་བོ་ཞིག་རེད། ལྷ་ཁང་དེའི་ཀའོ་ཐེ་ཁུ་རྣམ་པའི་སྒྱུ་རྩལ་གྱིསTཟུང་ཟླ་བ་ཧ་ལས་སུ་བཅུག་སོང་། ཁོས་རྣོ་དབལ་གྲི་རྩེ་བར་སྣང་ལ་གཏད་པ་དང་གཉིས་སུ་མ་མཆིས་པའི་ལྷ་ཁང་གི་ཕྱིའི་རྣམ་པར་ཅེར་ནས་ཡུན་རིང་འགོར་ཞིང་། ལྷ་ཁང་སྒོ་ནང་དུ་འཛུལ་བའི་དུས་སུའང་མགོ་ལྟག་གར་དགྱེ་ནས་བལྟས་པར་བར་སྣང་ལ་གཡེལ་བའི་སྒོའི་ཡ་ཐེམ་གྱིས་རིམ་བཞིན་ཁོའི་མཐོང་ལམ་བསྒྲིབས། དེ་ནས་ད་གཟོད་ཁོས་མགོ་བོ་སྨད་ཅིང་རྡོག་ལམ་ལ་གཟབ། འཛུགས་སྐྲུན་ཇུས་འགོད་འདི་བོད་ལ་ཅིའི་ཕྱིར་མ་དར་བ་ཡིན་ནམ། ཁོས་འཕྲལ་མར་བསམ་གཞིགས་བཏང་། འཛུགས་སྐྲུན་འདིའི་མིང་ལ་ཀའོ་ཐེ་ཁུ་རྣམ་པའི་སྒྱུ་རྩལ་ཟེར་གྱིན་འདུག སྒྱུ་རྩལ་གྱི་རྣམ་པ་དེ་ཡོ་རོབ་ཀྱི་རིག་རྩལ་བསྐྱར་དར་སྐབས་འཕེལ་རྒྱས་ཆེ་ཆེར་ཕྱིན་པ་ཞིག་རེད། རིག་རྩལ་བསྐྱར་དར་གྱི་སྔ་གཞུག་ནས་བཟུང་བོད་དང་ཡོ་རོབ་ཀྱི་འབྲེལ་འདྲིས་ཉམས་ཟིན་པ་ཡིན་ནམ། དེ་མིན་གནའ་བོའི་འཛུགས་སྐྲུན་ནི་ཕན་ཚུན་ཤན་ཤུགས་ཆེ་བར་མངོན།
ལྷ་ཁང་དུ་ལྷགས་པ་ན། སྐས་དབྱིབས་ཀྱི་བང་གཅལ་སྒང་ལ་ཤེལ་ཕོར་མང་པོ་བསྟར་འདུག ཞིབ་ཏུ་བལྟས་ཚེ་ཤེལ་ཕོར་དེ་དག་མཆོད་རྐོང་དུ་ངེས་ཤིང་། རེ་རེའི་ནང་ཆུ་ཁར་གཡེང་བའི་ལཱ་སྒྲོན་རེ་བཞག་འདུག སྐྲ་སེར་འགས་ཤིང་ཐུར་རྩེར་མེ་སྦར་ཏེ་ལཱ་སྒྲོན་གྱི་སྡོང་རས་ལ་བགོས་མཐར་སླར་ཡང་ཤིང་ཐུར་ཆུར་བཙུགས་ནས་མེ་གསོད་པར་བྱེད། ལཱ་སྒྲོན་ཧ་ཅང་མང་པོ་སྦར་ཡོད་ཀྱང་ཉེ་སར་བཅར་ཚེ་བསིལ་དྲོད་ཙམ་ལས་མ་མཆིས། བྱེད་ཐབས་འདི་ནི་མེ་སྐྱོན་སྔོན་འགོག་ལ་ཧ་ཅང་ཕན་སྙམ། Tཟུང་ཟླ་བས་མཆོད་མེ་སྦར་ཚུལ་འདིའི་དགེ་མཚན་ལ་བསམ་བློ་གཏོང་བའི་དུས་ན། དེ་གར་འགྲེང་བའི་དོ་དམ་པས་ཁོའི་རྣམ་འགྱུར་ལ་བརྟག་འདུག ཁོས་ཤིང་ཐུར་ལ་མེ་སྒྲོན་ནས་ཆུ་ཁར་གཡེང་བའི་ལཱ་སྒྲོན་ཅིག་སྦར་ཚེ་དོ་དམ་པས་ཁོར་སྐྱོན་བརྗོད་བྱ་སྲིད་དམ། ཁོར་ཐོལ་གྱིས་སོམ་ཉི་སྐྱེས། དོ་དམ་པས། ཁྱོད་ནི་ཡུལ་བསྐོར་བ་ཞིག་རེད། ཁྱོད་ཀྱིས་སྟོན་པ་ཡེ་ཤུར་དད་པ་བྱེད་ཀྱིན་མེད་པས། ལཱ་སྒྲོན་སྦར་བ་ནི་རྩེད་མཚར་ཙམ་རེད་ཟེར་ངེས་སམ། ཡང་ན། སྟོན་པ་ཡེ་ཤུར་དད་པ་མི་བྱེད་མཁན་གྱི་འདི་གར་མཆོད་མེ་སྒྲོན་མི་ཆོག་ཅེས་གཤེ་གཤེ་བཏང་སྟེ་མགོ་འགྱོགས་མི་ཕོད་པ་བཟོ་སྲིད་དམ། སྐད་ཅིག་ལTཟུང་ཟླ་བའི་ཡིད་ངོར་དེ་ལྟར་འཆར། ཡིན་ཡང་། དོ་དམ་པས་ཁོའི་བསམ་ཚུལ་རྟོགས་པ་ཇི་བཞིན་ཚུར་ཡོང་ནས་མཆོད་མེ་སྒྲོན་ཆོག་པའི་རྣམ་འགྱུར་བསྟན། དེས་འཛུམ་ཆུང་མངོན་ཞིང་མཆོད་ཁྲིའི་སྒང་གི་ཤིང་ཐུར་ཞིག་ལ་མེ་སྒྲོན་ནསTཟུང་ཟླ་བའི་ལག་ཏུ་བཞག ལྷ་ཁང་དུ་སྤ་སེ་མ་ཉོས་པར་མཇལ་བསྐོར་བྱ་ཆོག་པ་དང་མཆོད་མེ་ལ་ཤོག་སྒོར་སྤྲོད་མི་དགོས་པར་རིན་མེད་ཀྱིས་སྦར་ཆོག་ཨང་། ཤེལ་གྱི་མཆོད་མེ་ཁྲ་ལམ་མེར་འཚེར་བའི་གནས་དེ་གརTཟུང་ཟླ་བས་སྨོན་ལམ་ཞིག་རྒྱག་སྙིང་ཡིད་ལ་ངང་ངམ་ཤུགས་ཀྱིས་འཆར།
ཚོམས་ཆེན་ཧ་ཅང་ཡངས། Tཟུང་ཟླ་བས་རང་དབང་མེད་པར་མགོ་བོ་དགྱེ་ནས་བར་སྣང་ལ་བལྟས། སྤྲོ་བ་འཕེལ་དུས་ཁོས་རྟག་པར་མགོ་བོ་དགྱེ་དགྱེ་ངང་ནམ་མཁར་ལྟ་སྲིད་ཅིང་། ནམ་མཁའི་སྣང་བརྙན་གྱིས་ཁོའི་སྤྲོ་དགའི་ཉམས་ཚོར་ལ་རང་དབང་གི་ཁྱབ་ཁོངས་རྒྱ་ཆེན་པོ་ཞིག་སྤྲོད་པར་བྱེད། སའེ་ཁྲི·ཕཱ་ཀྲི་རའེ་ཁི་སི་ལྷ་ཁང་གི་གནམ་གཅལ་གྱིས་ཁོར་ནུབ་ཕྱོགས་རིག་གནས་ཀྱི་མཐོང་རྒྱ་ཡངས་པོ་ཞིག་བསྐྱེད་པར་མ་ཟད། ཀའོ་ཐེ་ཁུ་རྣམ་པ་འདི་སྒྱུ་རྩལ་ལོ་རྒྱུས་ཁྲོད་ཧ་ཅང་རྩ་ཆེན་ཡིན་པའི་དོན་སྙིང་ཡང་རྟོགས་སུ་བཅུག — དེ་ནི་སྨོས་མ་དགོས་པར། མི་རྣམས་ལྷ་ཁང་ནང་དུ་ཡོང་ན་ལྷ་ཁང་ཕྱིའི་ནམ་མཁའ་ལས་ཀྱང་སེམས་རྒྱ་ཆེ་ཆེར་བསྐྱེད་དུ་འཇུག་ཐུབ་དྲན། Tཟུང་ཟླ་བས་དེ་ལྟར་དྲན་པའི་མོད་ལ་དེར་ཅི་ལྟར་འགྲེལ་བརྗོད་བྱ་དགོས་པ་ཁོས་རྟོགས་མ་བྱུང་། ལྷ་ཁང་ནམ་གི་ནམ་མཁའ་མཐོ་དྲག་པས་ཁོས་ཕྱི་ལོགས་ཀྱི་ནམ་མཁའ་ལས་ཀྱང་རང་དབང་གི་མཁའ་དབྱིངས་ཤིག་མཐོང་བྱུང་བ་འདྲ། དོན་ངོ་མར་ཕྱིའི་ནམ་མཁའ་སྟོང་བ་སྟོང་རྐྱང་ཡིན་པས་མུ་མཐའ་མེད་པའི་ནམ་མཁའ་ནི་རང་དབང་གི་ཁྱབ་ཁོངས་ཤིག་ཡིན་མིན་ཀྱང་རྟོགས་ཐབས་བྲལ། Tཟུང་ཟླ་བར་མཚོན་ན་ཁོ་སྐྱེས་མ་ཐག་ནས་བཟུང་རང་བྱུང་ཁམས་ཀྱི་པང་དུ་འཚོ་བ་རོལ་ཅིང་། མཐོན་མཐིང་གི་ནམ་མཁའ་དང་དྭངས་གཙང་གི་ཆུ་མོ། མཚོ་དང་མཚེའུ། ད་དུང་རང་བྱུང་གི་ནགས་ཚལ་རྣམས་ལ་ཧ་ཅང་འདྲིས་ཆེ་བས། མིས་བཟོས་སྒྱུ་རྩལ་གྱི་མཛེས་པ་དང་བར་སྟོང་གི་ཁྱབ་ཁོངས་ལ་རིན་ཐང་ཆེ་ཆེར་ལྡན་སྙམ་བྱུང་། སའེ་ཁྲི·ཕཱ་ཀྲི་རའེ་ཁི་སི་ལྷ་ཁང་གི་གནམ་གཅལ་ནི་གཏོར་གཟུགས་ཁོག་དབུབ་ཅིག་དང་གཉིས་སུ་མ་མཆིས།
Tཟུང་ཟླ་བས་ལྷ་སྒྲུང་ཁྲོད་ནས་སྣང་བརྙན་འདི་འདྲ་གོ་ཐོས་ཡོད་ཀྱང་དངོས་སུ་མཐོང་བ་ནི་ད་ཐེངས་རེད། གནམ་གཅལ་གྱི་མཚམས་བར་ཟུག་པའི་སྒེའུ་ཁུང་རིང་མོ་ལས་ཉི་འོད་གསེག་འཕྲོ་བྱེད་པ་ནི་ནགས་ཚལ་སྟུག་པོའི་བར་གསེང་དུ་ཉི་ཟེར་སྤྲོ་བ་དང་འདྲ་ལ། ཚོན་ཁྲའི་བཀྲག་མདངས་འཚེར་བའི་སྒེའུ་ཁུང་གི་ཤེལ་སྒོ་ལས་ཉི་འོད་ཀྱི་ཁ་དོག་ཀྱང་དཀར་སེར་སྔོ་ལྗང་གི་མདངས་ཀྱིས་མཆེད་ཅིང་། གསལ་བོར་བརྗོད་ན། དེ་ནི་ཉི་འོད་ལས་ཀྱང་མཛེས་སྡུག་ལྡན། ཚོམས་ཆེན་གྱི་སྲིད་ཞེང་མཐོ་གསུམ་ཧ་ཅང་ཡངས་པས་མཇལ་བསྐོར་བ་ཚོ་ལྟ་བསྐོར་བ་ལྟར་བག་ཕེབས་ཤིང་། ལྟ་བསྐོར་ཚོའང་མཇལ་བསྐོར་བ་ལྟར་དད་འདུན་གྱིས་ཁྱབ། ཚོམས་ཆེན་དབུས་ཀྱི་ངོགས་གཉིས་སུ་ཤིང་གི་རྐུབ་ཀྱག་རྒྱབ་སྔས་གྲུ་བཞི་ཅན་མང་པོ་གྲལ་བསྟར་རིང་བོར་བསྒྲིགས་ཤིང་། སྨོན་ལམ་རྒྱག་མཁན་འགའ་རེ་བག་ལྷོད་ཀྱི་ངང་རྐུབ་ཀྱག་ལ་བསྡད་འདུག ལམ་ཁའི་རྐུབ་ཀྱག་རེ་འགའི་སྟེང་བཙོག་ཙམ་དང་འགྲེང་ཙམ་བྱེད་མཁན་ཚོ་ནི་སྨོན་ལམ་རྒྱག་མཁན་མིན་པརTཟུང་ཟླ་བ་ཇི་བཞིན་གྱི་ལྟ་བསྐོར་བ་རེད། ཆོས་དཔོན་ད་དུང་སླེབས་མི་འདུག་པས། ཁོ་ཚོས་ཡེ་ཤུའི་ཆོས་དད་པའི་ཉམས་སྣང་ཚོད་བགམ་བྱེད་ཀྱིན་པ་འདྲ།
དད་ལྡན་པའི་གྲལ་གནས་བརྒལ་ཅིང་ཕྱིན་པ་ན། གྱང་ལྡེབ་ཀྱི་སྒྲོམ་གཞིའི་དབུས་སུ་གསལ་ཤིང་རྩེར་བསྐྱོན་པའི་སྟོན་པ་ཡེ་ཤུའི་སྐུ་ཆུང་ངུ་ཞིག་བཤམས་འདུག སྟོན་པ་ཡེ་ཤུའི་སྐུ་ཉམས་ལས་མྱ་ངན་གྱིས་རབ་ཏུ་ནོན་པའི་ཚོར་བ་འགོག་མེད་སྐྱེས་ཡོང་། Tཟུང་ཟླ་བ་དེ་གར་ཡུན་རིང་འགྲེང་ནས་བསྡད་ཅིང་། མིག་ཟུང་གཡེལ་བ་མེད་པར་སྟོན་པ་ཁོང་གི་སྣང་བརྙན་ཧྲིལ་བོར་ཞིབ་ཏུ་བལྟས། ཁོང་གི་སྐུ་ལུས་ཧ་ཅང་རིད་པར་སྣང་། དབུ་ལ་ལྕགས་ཚེར་བསྐོན་ཏེ་ཨ་འཐས་སུ་ཡོད། ཕྱག་གཉིས་ཀྱི་མཁྲིག་མར་ལྕགས་མཛེར་བརྡབས་ནས་གསལ་ཤིང་ངོར་སྦྱར། ཞབས་ཟུང་བསྣོལ་མར་བརྩེགས་ཤིང་རྗེ་ངར་སྟེང་ལྕགས་མཛེར་བརྡབས་ཏེ་གསལ་ཤིང་གི་ཀ་ངོར་སྦྱར། ལྕགས་གཟེར་བཏབ་པ་ལས་ཟུངས་ཁུ་ཕྲན་བུ་བསྙིལ་ཞིང་། དབུའི་ལྕགས་ཚེར་གྱི་གསེབ་ནས་ཀྱང་ཟུངས་ཁུ་ཕྲན་བུ་ཐོན། ཀྱེ་མ། འཇིག་རྟེན་མི་ལ་འདི་འདྲའི་གདུག་རྩུབ་ཅིག་གང་ནས་བྱུང་བ་ཡིན་ནམ། འཇིག་རྟེན་མི་ལ་སློབ་སྟོན་གནང་མཁན་ཆོས་པའི་སེམས་སུ་འདི་འདྲའི་གདུག་རྩུབ་ཀྱི་བློ་ཞིག་ཅི་ལྟར་སྐྱེས་པ་ཡིན་ནམ། Tཟུང་ཟླ་བའི་ཡིད་སེམས་རབ་ཏུ་དངངས་ཤིང་སྙིང་རྗེའི་ན་ཟུག་གིས་ཁྱབ། སྒྲོམ་གཞིའི་ཡ་ཐོད་དུ་གཤོག་པ་ཐོགས་པའི་ལྷ་མོ་ཞིག་གིས་བརྒྱན་འདུག་ལ། དེ་ནི་མྱ་ངན་འདི་ལ་དབུགས་དབྱུང་གནང་མཁན་གྱི་ཚུལ་དུ་གནས།
དབུས་ཀྱི་སྒྲོམ་གཞིར་རྒྱལ་ཡུམ་མཆོག་གིས་ལྷའི་བུ་ཆུང་པང་བའི་ཚོན་མདོག་རི་མོ་ཞིག་བཤམས་འདུག Tཟུང་ཟླ་བའི་སེམས་སུ། རྒྱལ་ཡུམ་གྱིས་བདེན་པའི་བུ་ཆུང་མི་ཡུལ་དུ་མངགས་ཤིང་རང་གི་བཀའ་གསུང་བསྒྲགས་མོད་ཀྱང་། མི་ཡུལ་གྱི་དབང་བསྒྱུར་པས་དེའི་ལན་དུ་བུ་ཆུང་དེ་ཉིད་གསལ་ཤིང་རྩེར་བསྐྱོན་ཏེ་ཕྱིར་བརྫངས། ད་ལྟ་མི་ཡུལ་དུ་ལྷག་པ་ནི་གདུག་རྩུབ་དང་བྱམས་སེམས་བར་གྱི་འགལ་ཟླ་ལས་སྐྱེས་པའི་སྣང་བརྙན་རི་མོ་ཞིག་ཡིན་ལ། རི་མོ་དེ་སྒྱུ་རྩལ་པས་ཟུངས་ཁྲག་ལས་གྲུབ་པའི་ཀའོ་ཐེ་ཁུ་ལྷ་ཁང་དུ་མི་དང་ལྷའི་འབྲེལ་འདྲིས་རྒྱུད་རིམ་གྱི་དན་རྟགས་ཤིག་ཏུ་ཉར་ཚེགས་བྱུང་འདུག་ཨང་སྙམ། ལྷ་ཁང་གི་གྱང་ལྡེབ་ངོས་སུ་སྒྲོམ་གཞི་མང་པོ་མེད་ཅིང་ཤིན་ཏུ་ལྷིང་འཇགས་དང་གཙང་མ། ཁ་ཁུ་སིམ་པའི་རྣམ་པ་མངོན། Tཟུང་ཟླ་བ་འདི་འདྲའི་བར་སྟོང་ཆེན་པོ་ཞིག་ཏུ་སླེབས་ཤིང་། སྟོན་པ་ཡེ་ཤུའི་མྱ་ངན་གྱི་སྐུ་གཟུགས་ལས་བྱུང་བའི་སྐྱོ་གདུང་གིས་བར་སྟོང་འདིའི་ནམ་མཁའ་ཡོངས་སུ་བསྐང་འདུག་པར་མ་ཟད། ཁོའི་སེམས་ཀྱི་མཁའ་དབྱིངས་མ་ལུས་ཀྱང་སྒྲིབ་འདུག ལྷ་ཁང་འདི་རུ་ལྷ་སྐུ་མང་པོ་མེད་པའང་ཚོར་བ་འདི་ཁོ་ནས་ཁེངས་པས་ཡིན་ནམ། ཡང་ན། ཀའོ་ཐེ་ཁུ་སྒྱུ་རྩལ་ཀྱང་ཚོར་བ་འདི་ཤོངས་པའི་སླད་དུ་བཟོས་པ་ཨི་མི་ཡིན།
གནའ་བོའི་དཔལ་ཡོན་དར་བའི་དུས་སུ། འདོད་པ་དགག་བྱ་དང་སྤེལ་བྱའི་ལྟ་ཚུལ་ཁ་ཁ་བྱུང་ལ། མིའི་རིགས་ཀྱི་དད་པའི་ངོ་བོའང་རིགས་གཉིས་སུ་གྲུབ། Tཟུང་ཟླ་བའི་སེམས་སུ། མཛེས་སྡུག་གི་སྤྱི་མཐུན་རྒྱལ་ཁབ་འདིའི་ལྟ་ན་སྡུག་པའི་སྣ་འདུས་གྲོང་ཁྱེར་འདི་གར་ལྟ་གྲུབ་དེ་གཉིས་འཕྲོ་འདུ་ཆགས་ཤིང་ཆབས་ཅིག་གནས་ཤིང་། མི་རྣམས་ལ་ཧ་ཅང་འཚམ་པའི་དད་པའི་བར་སྟོང་ཞིག་རང་བྱུང་ལྷུན་གྱིས་གྲུབ་འདུག་ཨང་སྙམ།
Tཟུང་ཟླ་བའི་གོམ་པ་ལྗིད་དིག་གེར་གྱུར་པའི་སྐབས་དག་ཏུ། ཚོམས་ཆེན་ནང་སྙན་ཞིང་འཇེབས་པའི་རོལ་དབྱངས་ཤིག་གྲག་ཅིང་། དེ་དང་བསྟུན་ནས་གཞོན་ནུ་མ་འགས་རྒྱལ་ཡུམ་མཆོད་བསྟོད་ཀྱི་སྙན་ཚིག་ཅིག་ངག་ལ་གྱེར། སྙན་ཚིག་གི་ཐོག་མའི་བྱུང་བ་ནི་ལྷར་བསྟོད་གླུ་ཕུལ་ཕྱིར་ཡིན་ལ། ལྷའི་བདེན་པ་མི་ཡུལ་དུ་གནས་ཕྱིར་རེད། Tཟུང་ཟླ་བར་མཚོན་ན་བདེན་པའི་མཚན་ཉིད་ནི་ཚེ་སྲོག་གི་འདྲ་མཉམ་ལས་མངོན་པར་འདོད་ཅིང་། ཚེ་སྲོག་གི་འདྲ་མཉམ་ཡང་མིའི་ཀུན་སྤྱོད་ཀྱི་དབུས་སུ་ཐིམས་པའི་སྙན་འཇེབས”རོལ་དབྱངས”ཤིག་ལ་རག་ལས་པར་འདོད། དེ་ལྟ་ན། ལྷ་ཁང་འདི་ནས་ཐོས་ཐུབ་པའི་རྒྱལ་ཡུམ་མཆོད་བསྟོད་ཀྱི་སྙན་ཚིག་ཀྱང་མིའི་ཀུན་སྤྱོད་དབུས་སུ་སིམ་པར་བྱ་བའི་སྙན་འཇེབས་ཀྱི་རོལ་དབྱངས་ཤིག་མ་ཡིན་ནམ། དཀར་གཙང་གི་ཤམས་ལྭ་གྱོན་ཞིང་གྲལ་བསྟར་ལེགས་པོར་སྒྲིག་པའི་གཞོན་ནུ་མ་དེ་དག་ནི་རྒྱལ་ཡུམ་གྱི་པང་གི་ལྷའི་བུ་ཕྲུག་ལྟར་ཡིད་གར་འོང་ཞིང་། ཁོང་ཚོའི་ངག་གི་འགྱུར་ཁུགས་ནི་ལྷའི་བཀའ་གསུང་མི་ཡུལ་དུ་སྒྲོག་པ་དང་འདྲ་བྱུང་། དེ་ནི་གྱ་གྱུ་མེད་ཅིང་གོ་བ་མི་ལོན་པ་མེད་པརTཟུང་ཟླ་བའི་སེམས་སུ་ཟུག དེས་སྟོན་པ་ཡེ་ཤུའི་མྱ་ངན་གྱི་སྐུ་ཉམས་ལས་བྱུང་བའི་ན་ཟུག་གི་ཚོར་བའང་ག་ལེར་བཞུ་རུ་བཅུག་ལ། དེ་ལྟའི་གདུག་རྩུབ་ཀྱི་སྦྱོར་ངན་གསོག་མཁན་ཚོའང་རོལ་དབྱངས་དབུས་ནས་སྐད་ཅིག་ལ་ཡལ། ད་ནས་བཟུང་མིའི་འཇིག་རྟེན་དུ་ནག་ཕྱོགས་པའི་ཚོགས་གང་ཡང་གནས་ཐབས་མེད་པའི་རང་ཚུགས་ཤིག་ཀུན་ལ་སྩོལ་བ་དང་མཚུངས།
ལྷ་ཁང་འདི་ནི་སྟོན་པ་ཡེ་ཤུའི་དད་ལྡན་པའི་འདུ་གནས་ཤིག་ཡིན་པར་མ་ཟད། མི་རིགས་སྣ་མང་ལ་འདྲ་མཉམ་དུ་བསྟབས་པའི་ལྷ་ཆོས་ཀྱི་ངེས་ཤེས་སྦྱིན་ས་ཞིག་ཀྱང་རེད། Tཟུང་ཟླ་བ་ནི་བོད་ནས་ནེའུ་ཡོག་ཏུ་ཡོང་བའི་ཡུལ་བསྐོར་པ་ཞིག་ཡིན་ལ། ཁོའི་མིག་གི་མཐོང་སྣང་ཡོད་ཚད་མི་ཡུལ་གྱི་ཚད་མཐོའི་ཤེས་བྱ་ཡིན་སྲིད་པས། ངོ་མཚར་འཛུགས་སྐྲུན་དང་སྲོལ་ལུགས་རིག་གནས། ཡེ་ཤུའི་ལྷ་ཆོས། མི་གཤིས་ཀུན་སྤྱོད་སོགས་ལ་ཞིབ་ཏུ་ལྟ་རྒྱུའང་དཔྱད་བསྡུར་ཅིག་ཅི་ལ་མིན་ཨང་། ཡུལ་གྲུ་འདིའི་ལོ་རྒྱུས་ཁྲོད་ལྷ་ཆོས་མི་ཆོས་སོ་སོར་དགར་རྗེས་མིས་རང་ལ་ཅི་ཞིག་མཁོ་བ་གཞི་ནས་རྟོགས་ཤིང་། གོ་ལ་འདིའི་སྒང་རང་ཉིད་ཅིའི་ཕྱིར་གསོན་པའི་ངེས་ཤེས་ཀྱང་གསལ་བོར་རྙེད། ལྷ་ཆོས་ཀྱི་བདེན་པ་ནི་མིའི་འཚོ་གནས་ཡང་དག་ཏུ་བསྒྱུར་སླད་བྱུང་བ་དངོས་སུ་རྟོགས་ལ། ལྷ་ལ་བཀུར་བསྟི་བྱེད་པ་ནི་མིའི་རྣམ་དཔྱོད་ཀྱི་ཡང་རྩེ་དང་ཤེས་རབ་ཀྱི་སྤྱོད་འཇུག གཞན་ཕན་གྱི་བྱམས་པ་སོགས་མངའ་བའི་མི་རང་ཉིད་ཀྱི་འཆར་སྒོ་ལ་བཀུར་བསྟི་བྱེད་པའང་རྟོགས་སོང་། དེ་ལྟ་ན། གསང་བ་ལྐོག་གྱུར་ལ་འཇུག་པའི་བརྩོན་འགྲུས་དང་བློ་སྤོབས་རྙེད་ཅིང་། རྨོངས་པ་དྲུང་ནས་འབྱིན་པའི་སྙིང་སྟོབས་གསར་པ་ཞིག་ངང་གིས་རྒྱས་ཏེ་སུས་ཀྱང་འགོག་ཐབས་བྲལ་བ་འདིར་རྩ་བ་མེད་པ་ག་ལ་ཡིན་ཏེ། གསལ་ཤིང་གི་རྩེ་རུ་མྱ་ངན་དགུ་འགྱུར་གྱིས་མནར་ནའང་ནག་ཕྱོགས་ལ་མགོ་བོ་མི་དུད་པའི་ཕུང་བོ་འདི་ནི་རྒྱལ་ཁམས་འདི་གར་བསྩལ་བའི་ལྷ་ཆོས་ཀྱི་སྙིང་སྟོབས་ཤིག་རེད། Tཟུང་ཟླ་བའི་བསམ་གཞིགས་ནི་དེ་ལྟར་ཧ་ཅང་སྟབས་བདེ་ཞིག་རེད། ཁོས་འདི་ལྟར་སྙམ་པའི་མོད་ལ་ལང་ཚོ་གསར་པ་འབྱུང་བའི་གཞོན་ནུ་མའི་ཚོགས་ཀྱིས་སྟོན་པ་ཡེ་ཤུར་མཆོད་བསྟོད་སྙན་ཚིག་གྱེར་བའི་དགོངས་པ་ཡོངས་སུ་རྟོགས་པ་དང་མཚུངས།
དོན་ངོ་མར། — འདི་གའི་ཤེས་རིག་དང་མིའི་རྣམ་དཔྱོད་དང་སྙིང་སྟོབས་ལ་གང་གིས་ཀྱང་འགྲན་མི་གཏུབ་པ་ནི་ཁོང་ཚོས་མི་ཡུལ་གྱི་བདེན་པ་ངོས་ཟིན་པས་རེད།
Tཟུང་ཟླ་བ་ངང་ངམ་ཤུགས་ཀྱིས་སའེ་ཁྲི·ཕཱ་ཀྲི་རའེ་ཁི་སི་ལྷ་ཁང་ཆེན་མོ་ལས་ཕྱིར་འབུད་པར་རྩོམ། ལྷ་ཁང་གི་ཕུ་ནས་ཕྱིར་འཁོར་བ་ན། མིག་གི་མཐོང་རྒྱ་སྔར་ལས་ཆེ་ཆེར་བསྐྱེད་འདུག ལྷ་ཁང་དུ་འཛུལ་དུས་ཐོགས་རེག་བཀག་གསུམ་མེད་པ་ཇི་བཞིན་ཕྱིར་འབུད་ཚེའང་སྒོ་མོ་ཆེ་ཆེར་དབྱེས་ཡོད། ལྷ་ཁང་འདི་དཀྱེལ་ཡངས་ལྡན་པའི་མི་བོ་ཆེ་ཞིག་དང་འདྲ་བརTཟུང་ཟླ་བའི་སེམས་ཀྱི་གཅོམ་ཆུང་གི་དོགས་གཞི་མང་པོར་ལན་སྲོང་བོར་ལྡོན་སོང་། མིའི་སེམས་ཀྱི་དགའ་སྡང་ཆགས་ཞེན་ནི་ལྷན་སྐྱེས་ཀྱིས་གྲུབ་ལ། དེ་འདོར་མི་གཏུབ་པའི་གནས་ལུགས་ཀྱང་མི་བོ་ཆེ་འདིས་བརྗོད་སོང་། Tཟུང་ཟླ་བ་ཕྱིར་ལོག་པའི་སྐབས་ན། དད་ལྡན་པ་འགའ་ཞིག་ཤིང་སྒྲོམ་ལྟ་བུའི་ཁང་མིག་ཅིག་གི་ཉེ་གུད་དུ་གནས། ཤིང་སྒྲོམ་དེ་ནི་ཉེས་བཤགས་འབུལ་ས་རེད། ཉེས་པ་རྣམས་མིའི་རང་གཤིས་ལས་སྐྱེས་ཤིང་ཉེས་པ་ཉེས་པར་རྟོགས་པའི་བློ་ནི་ཤིང་སྒྲོམ་གྲུ་བཞི་འདི་གསར་གཏོད་བྱུང་བ་ལས་རྙེད་འདུག ཉེས་པ་འདག་ཐབས་འདི་མིག་མཐོང་ལག་ཟིན་ཏུ་ཡོད་པ་ཞིག་དང་ཚེ་ཕྱི་མས་བདར་ཤ་གཅོད་རྒྱུར་སྒུག་མི་དགོས་པ་ཞིག་རེད།
Tཟུང་ཟླ་བ་སའེ་ཁྲི·ཕཱ་ཀྲི་རའེ་ཁི་སི་ལྷ་ཁང་ཆེན་མོ་ལས་ཕྱིར་འབུད་སྐབས་དོ་དམ་པས་ཁོར་གུས་འཛུམ་ཞིག་བསྟན། སྐབས་ཏག་ཏག་ཁོས་ལྷ་ཁང་འདི་གར་སྨོན་ལམ་གང་ཡང་མ་བརྒྱབ་པ་དྲན། ཡང་སྙིང་སྨོན་ལམ་ཅི་ཞིག་རྒྱག་དགོས་པའང་རྟོགས་མ་བྱུང་། གལ་སྲིདTཟུང་ཟླ་བའི་རྟག་པར་སེམས་སུ་བཅགས་པའི་སྨོན་ལམ་དེ་ཉིད་དོན་ཐོག་ཏུ་འཁྱོལ་བ་བྱུང་ཚེ། ཁོའི་ཐེངས་འདིའི་འགྲུལ་བཞུད་ལ་དོན་སྙིང་གིས་ཕྱུག་པ་སྨོས་མ་དགོས་ཤིང་། གངས་རི་ར་བའི་གནས་སུའང་ཤེས་རབ་དང་བླང་དོར་གྱི་འབྲས་བུ་སྨིན་པའི་དུས་རབས་ཀྱི་སྐྱེད་མོས་ཚལ་ཞིག་ལྷུན་གྱིས་འགྲུབ་པའང་གདོན་མི་ཟ།
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་བྱེད་མི་ཆོག
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག http://www.tsanpo.com/forum/28036.html

robotstxt: allowed

filter: keep


text:
ལྟ་གྲངས།
ནག་དོང་གང་ཡིན་པར་ཤེས་པའི་ཆེད་དུ། ང་ཚོས་སྔོན་ལ་ཉི་མ་དང་འདྲ་བའི་སྐར་མ་བསྟན་པ་ལས་གླེང་སྟེ། ང་ཚོས་ཤེས་གསལ་ ལྟར། ཉི་མའི་ཟུར་ཚངས་ནི་སྤྱི་ལེ་1392000ཡིན་ ལ་སྤུས་ཚད་ནི་སའི་གོ་ལའི་ལྡབ་330000ཡིན། འདི་འདྲ་ཆེ་བའི་སྤུས་ཚད་དང་ ཕྱི་ཚུལ་ནས་དཀྱིལ་ངོས་ཀྱི་བར་ཐག་འདི་འདྲའི་རིང་པོ་ཡོད་པའི་སྐབས་སུ། ཉི་མའི་ཕྱི་ལོག་གི་དངོས་པོ་གང་རུང་ལ་ཕོག་པའི་ཐེན་ཤུགས་ཕལ་ཆེར་སའི་གོ་ལའི་ཕྱི་ཚུལ་ཐེན་ཤུགས་ཀྱི་ལྡབ་ཉི་ཤུ་རྩ་བརྒྱད་ཡིན།
སྤྱིར་བཏང་གི་སྐར་མ་བསྟན་པ་ཐ་དག་ལ་གཤམ་གྱི་རྐྱེན་གཉིས་ཕན་ཚུན་ཆ་སྙོམས་ངང་ནས་སྤྱིར་བཏང་གི་ཆེ་ཆུང་རྒྱུན་འཁྱོངས་པར་བྱེད་ཀྱི་ཡོད་པས་ དེའི་ནང་ནས་རྐྱེན་གཅིག་ནི་ སྐར་མ་བསྟན་པའི་དབུས་སུ་དྲོད་ཚད་ཧ་ཅང་ཡོད་པར་བརྟེན་ སྐར་མ་བསྟན་པའི་དངོས་པོ་རྣམས་ནམ་རྒྱུན་སྤོས་པའི་བཟོ་ལྟར་གནས་གིན་ཡོད་ རྐྱེན་གཞན་ཞིག་ནི་སྐར་མ་བསྟན་པ་དེ་རང་གི་་ཐེན་ཤྱུགས་ཧ་ཅང་ཆེན་པོ་ཡོད་ དེར་བརྟེན་ སྐར་མ་བསྟན་པའི་དངོས་ཚད་རྣམས་འཁུམས་འགྲོ་བའི་ཕྱོགས་སུ་བསྡད་པ་དང་མཉམ་དུ་བརྩུར་བསྣོན་བྱེད་།
འོན་ཀྱང་ ། སྐར་མ་བསྟན་པའི་བར་སྐབས་གཅིག་ནང་དེའི་ ནང་ངོས་ཀྱི་དྲོད་ཚད་ཇེ་དམའ་རུ་འགྲོ་ཟིན་ཏེ།དེ་ལྟར་གྱུར་ཚེ་ ཐེན་ཤྱུགས་ནི་རྐྱེན་གཙོ་བོ་ཞིག་ཏུ་གྱུར། མཇུག་མཐར་ སྐར་མ་བསྟན་པ་ལེབ་དུ་ཕྱིན་འགོ་འཚུགས་པ་ཡིན། རྒྱུད་རིམ་དེའི་ནང་དུ་ སྐར་མ་བསྟན་པའི་ནང་ངོས་དངོས་པོའི་ཆ་རྡུལ་གྲུབ་ཆ་ལ་གཏོར་སྐྱོན་ཐེབས་པ་དང་། ཆ་རྡུལ་གནས་ཀྱི་མེད་པར་གློག་རྡུལ་དང་སྤུས་རྡུལ། འབྲིང་རྡུལ་བཅས་ཀྱི་ཚབ་བྱས་ནས་གློག་རྡུལ་ཕན་ཚུན་གྱི་ཕུད་ཤྱུགས་ཀྱིས་སྐར་མ་བསྟན་པ་དེ་ལེབ་དུ་འགྲོ་བར་བཀག་བྱས།
དེ་ལྟར་སྐར་མ་བསྟན་པ་དེ་དཀར་ཆུང་སྐར་མ་ཞིག་དུ་གྱུར་འགྲོ་བ་ཡིན། ཉི་མ་དང་འདྲ་བའི་སྐར་མ་བསྟན་པ་དེ་ལེབ་དུ་ཕྱིན་ནས་དཀར་ཆུང་སྐར་མ་ལ་གྱུར་རྗེས། ཁོའི་སྟེང་གི་དངོས་པོ་ཚང་མ་བརྩུར་བསྣོན་བྱས་ཏེ་ཟུར་ཚངས་ལ་ཕལ་ཆེར་སྤྱི་ལེ་16000ཙམ་ལས་མེད་པའི་ཟླུམ་གཟུགས་ཞིག་ཏུ་གྱུར་བ་དང་ཁོའི་ཕྱི་ཚུལ་ཐེན་ཤུགས་རྣམས་སའི་གོ་ལའི་ཕྱི་ཚུལ་ཐེན་ཤུགས་ཀྱི་ལྡབ་210000ཙམ་ལ་གྱུར་(རྒྱུ་མཚན་ནི་དེའི་སྤུས་ཚད་ལ་འགྱུར་བ་མེད་ཀྱང། ཕྱི་ཚུལ་ནས་དཀྱིལ་ངོས་ཀྱི་བར་ཐག་ཇེ་ཐུང་དུ་ཕྱིན་ཡོད་པས་སོ)།
ཆ་རྐྱེན་ཁ་ཤས་འོག་ཏུ། ཐེན་ཤུགས་ཧ་ཅང་ཆེན་པོར་སོང་ཏེ། ཐ་ན་གློག་རྡུལ་བར་གྱི་ཕུད་ཤུགས་ལས་ཀྱང་འཐབ་རྒྱལ་གྱི་ཡོད། དེ་རྗེས་སྐར་མ་བསྟན་པ་དེ་སླར་ཡང་ལེབ་དུ་སོང་ནས་གློག་རྡུལ་དང་སྤུས་རྡུལ་ཚང་མ་འབྲེལ་ནས་འབྲིང་རྡུལ་དུ་གྱུར་ཏུ་བཅུག སྐབས་དེར ། འབྲིང་རྡུལ་གྱི་གྲུབ་ཆའི་དངོས་པོས་སླར་ཡང་ལེབ་དུ་སོང་བར་འགོག་རྒོལ་བྱེད་པ་དང་དུས་མཚུངས་སྐར་མ་དེ་འབྲིང་རྡུལ་སྐར་མ་ཞིག་དུ་འགྱུར་གྱིན་ཡོད། དེ་འདྲའི་འབྲིང་རྡུལ་སྐར་མས་ཉི་མའི་སྤུས་ཚད་ཚང་མ་སྤྱི་ལེ་16ཙམ་ལས་མེད་པའི་ཟླུམ་གཟུགས་ཞིག་ནང་གནོན་གྱིན་ཡོད། དེར་བརྟེན། ཁོའི་ཕྱི་ཚུལ་ཐེན་ཤུགས་ནི་ས་གོ་ལའི་ལྡབ210000000000་ཙམ་ཡིན་ནོ་།
ཆ་རྐྱེན་ཁ་ཤས་འོག་ཏུ། ཐེན་ཤུགས་སླར་ཡང་འབྲིང་རྡུལ་གྲུབ་ཆའི་འགོག་རྒོལ་ལས་འཐབ་གྱི་ཡོད་ལ།དུས་དེར་ གཞན་དངོས་པོ་གཅིག་ཀྱང་ཁོ་སླར་ཡང་ལེབ་དུ་འགྲོ་བར་འགོག་རྒོལ་བྱེད་མི་ཐུབ། དེའི་རྗེས། སྐར་མ་བསྟན་པ་དེ་ལེབ་དུ་སོང་ནས་བོངས་ཚད་ཀླད་ཀོར་ཡིན་ལ་ ཁོའི་ཕྱི་ངོས་ཀྱི་ཐེན་ཤུགས་ཚད་མེད་ཀྱིས་ཇེ་ཆེར་སོང་།
ལྟོས་བཅས་རིགས་པར་གཞིགས་ན། སྐར་མ་བསྟན་པ་གཅིག་གིས་འཕྲོས་པའི་འོད་དེ་སྐར་མ་བསྟན་པས་ཁོ་རང་གི་ཐེན་ཤུགས་དྲ་བབ་ལས་ཁྱད་བསད་བྱས་ཏེ་ཕྱི་ལོག་ལ་འཕྲོད་བའི་སྐབས་ སུ་ནུས་ཤུགས་ ངེས་ཅན་ཅིག་ ཤོར་འགྲོ་ལ། ཐེན་ཤུགས་དྲ་བ་ཆེ་ན། ཤོར་བའི་ནུས་ཚད་ཡང་མང་། དེ་ཚན་རིག་ལས་ཀ་བྱེད་མཁན་རྣམས་ཀྱིས་གནམ་རིགས་བརྟག་ཞིབ་དང་ཚོད་ལྟ་ཁང་ནས་ཚོད་ལྟ་བྱས་ནས་བདེན་དཔངས་བྱས་ཡོད་།
ཉི་མ་དང་འདྲ་བའི་སྤྱིར་བཏང་གི་སྐར་མ་བསྟན་པས་འཕྲོས་པའི་འོད་ལས་ཤོར་བའི་ནུས་ཤུགས་ལ་ཚད་ངོས་ཅན་ཤིག་ཡོད་ལ། དཀར་ཆུང་སྐར་མས་འཕྲོས་པའི་འོད་ལས་ཤོར་བའི་ནུས་ཤུགས་དེ་བས་མང་། འབྲིང་རྡུལ་སྐར་མས་འཕྲོས་པའི་འོད་ཀྱིས་དེ་ལས་ལྷག་པའི་ནུས་ཚད་ཤོར་གྱིན་ཡོད་། འབྲིང་རྡུལ་སྐར་མ་དེ་སླར་ཡང་ལེབ་དུ་བྱེད་སྐབས་། ཁོའི་ཕྱིའི་ངོས་ནས་ཕྱི་ལོག་ལ་འཕྲོས་པའི་འོད་ཀྱིས་ཁོའི་ནུས་ཚད་ཚང་མ་ཤོར་འགྲོ་བས་ ཁོ་རྩ་བ་ནས་འཁུམས་མི་ཐུབ།
འབྲིང་རྡུལ་སྐར་མ་ལས་ཀྱང་ལེབ་ཚད་ཆེ་བའི་གནམ་རིགས་གོ་ལ་གཅིག་གི་ཐེན་ཤུགས་འདི་འདྲའི་ཤུགས་ཧ་ཅང་ཆེ་བས། ཁོའི་ཉེ་འཁོར་གྱི་དངོས་པོ་ཐ་དག་ཁོས་ཟིན་བ་དང་ཆབ་གཅིག་དུས་དེ་ནས་བཟུང་ཁོའི་ནང་ངོས་ནས་བྲོས་ཤོར་བྱེད་ཐབས་གྲལ། དེ་ནི་ཟིན་ཚར་བའི་དངོས་པོ་ཞབས་མེད་པའི་དོང་ནང་དུ་ཟགས་པ་དང་མཚུངས་པར་མ་ཟད་གོང་དུ་བཤད་པ་ལྟར། ཐ་ན་འོད་ཙམ་ཡང་ཕྱིར་བྲོས་ཤོར་ཐུབ་ཀྱི་མེད། དེར་བརྟེན་ལེབ་དུ་སོང་བའི་གནམ་རིགས་ནི་ནག་པོ་ཡིན་ལ།དེ་ཞབས་མེད་པའི་དོང་དང་འདྲ་བ་མ་ཟད་ནག་པོ་ཡིན་པས། གནམ་རིགས་མཁས་ཅན་རྣམས་ཀྱིས་དེའི་མིང་ལ་ནག་དོང་ཞེས་བཏགས། ད་ལྟའི་བར་ཏུ་གནམ་རིགས་མཁས་ཅན་རྣམས་ཀྱིས་ནག་དོང་ཡོད་པ་བདེན་དཔངས་བྱེད་ཐུབ་པའི་དཔང་རྟགས་བཙལ་བཞིན་ཡོད་དོ།


text:
|
མདོ་སྔགས་རིག་གནས་དང་བཅས་པར་གཞན་དྲིང་མི་འཇོག་པའི་མཁས་པའི་དབང་བོ་རྗེ་འཇིགས་མེད་ཐེག་མཆོག་ལགས་ནི་རབ་བྱུང་བཅུ་དྲུག་པའི་ཤིང་རྟ་ཕྱི་ལོ1954ལོའི་ཟླ6པའི་ཚེས13ཉིན་རེབ་གོང་གསེར་མོ་ལྗོངས་ཞེས་པའི་ཡུལ་གྱི་ལེ་ལག སྨད་པ་ཧ་ར་བ་དྷི་ཞེས་བྱ་བར་ཡབ་འཕགས་པ་སྐྱབས་དང་ཡུམ་ཀླུ་མོ་བྱམས་གཉིས་ཀྱི་སྲས་སུ་སྐུ་འཁྲུངས། ཚེ་ཏན་ཞབས་དྲུང་རྗེ་འཇིགས་མེད་རིགས་པའི་བློ་གྲོས་མཆོག་གིས་མིང་ལ་རྡོ་རྗེ་ཚེ་བརྟན་ཞེས་འདོགས་གནང་མཛད་ཅིང་། སེམས་དཔའ་ཆེན་པོ་རྗེ་ངག་དབང་ཆོས་ལྡན་གྱི་སྐུའི་སྒྱུ་འཕྲུལ་དུ་ངོས་འཛིན་མཛད།
1958ལོ་སྟེ་རང་ལོ་བཞིའི་དུས་སུ་སྐུ་གཞོགས་ཨ་རོལ་རྡོ་རྗེ་འཆང་གི་མདུན་ནས༼ ཐུགས་རྗེ་ཆེན་པོ་བཅུ་གཅིག་གི་དབང༽ དང་། དཔྱི་ས་བློ་གྲོས་རྒྱ་མཚོའི་དྲུང་ནས༼ ཨ་རོལ་རྡོ་རྗེ་འཆང་གི་ལམ་རིམ ༽ གྱི་ཁྲིད་དང་། སྐྱབས་མགོན་བདུན་པའི་དྲུང་ནས་ཁོང་གི༼ ཚེ་རབས་རྗེས་འཛིན༽ གྱི་ལུང་སོགས་གསན།
1959ལོ་སྟེ་རང་ལོ་ལྔ་བ་ནས་རྗེ་བཙུན་མ་དཀོན་མཆོག་སྒྲོལ་མའི་དྲུང་ནས་ཡི་གེ་འབྲི་ཀློག་གི་འགོ་བརྩམ་སྟེ་འདོན་ཆོས་སྤྱོད་རིམ་པ་རྣམས་ཐུགས་འཛིན་མཛད།1961ལོ་སྟེ་རང་ལོ་བདུན་པ་ནས་སློབ་གྲྭར་འགྲིམས་ཞོར་དུ༼ ལམ་རིམ་ཚིགས་བཅད་མ ༽ དང༼ བདེ་ལམ་ཤར་སྒོམ ༽ སོགས་ཐུགས་འཛིན་མཛད་ལ་ཉིན་རེར་བརྐྱངས་ཕྱག་བརྒྱ་རེར་མ་ཆག་པར་མཛད།
1963ལོ་སྟེ་རང་ལོ་དགུའི་སྟེང་རྗེ་འཇིགས་མེད་རིགས་པའི་བློ་གྲོས་མཆོག་ལ་ཐོག་མའི་མཇལ་ཁ་ཞུས་པ་དང་། ༼ འཇམ་དཔལ་མཚན་བརྗོད༽ ཀྱི་ལྗགས་ལུང་གསན་པ་དང་ཞོར་དུ་དགེ་བཤེས་ཆོས་ཀྱི་གྲགས་པས་བརྩམས་པའི༼བརྡ་དག་མིང་ཚིག་གསལ་བ༽ཐུགས་འཛིན་མཛད།
1968ལོ་སྟེ་རང་ལོ་བཅུ་བཞིའི་སྟེང་སྨད་པ་སློབ་གྲྭའི་དམངས་སྒྲུབ་དགེ་རྒན་མཛད་ཅིང་། སྐབས་དེར་བྱ་བཏང་ཆེན་པོ་བཀྲ་ཤིས་རྒྱ་མཚོ་དང་མཁས་གྲུབ་ཆེན་པོ་བློ་བཟང་རྒྱ་མཚོ་གཉིས་ཀྱི་དྲུང་ནས༼ ལམ་རིམ་དམར་ཁྲིད་མྱུར་ལམ༽ དང༼ ལམ་རིམ་ཚིགས་བཅད་མ ༽༼ ས་ལམ ༽ སོགས་དཔེ་ཁྲིད་དང་། བླ་བྲང་བཀྲ་ཤིས་འཁྱིལ་གྱི་དགེ་བཤེས་དཔལ་ལྡན་གྱི་དྲུང་ནས༼ སྒྲ་དབྱངས་ཅན་མ༽ དང༼ བླ་མཆོད་ཀྱི་ཁྲིད ༽༼ གྲུབ་མཐའི་སྐོར ༽༼ ཀུན་མཁྱེན་ཕར་ཕྱིན་མཐའ་དཔྱོད ༽༼ གདུགས་དཀར་མཆོག་གྲུབ་མའི་འགྲེལ་བ ༽༼ དོན་བདུན་ཅུ ༽༼ ས་ལམ ༽ སོགས་ཀྱི་དཔེ་ཁྲིད་གསན།
1971ལོ་སྟེ་རང་ལོ་བཅོ་བརྒྱད་སྟེང་མཁས་གྲུབ་ཆེན་པོ་བློ་བཟང་རྒྱ་མཚོའི་དྲུང་ཡོངས་རྫོགས་དགེ་བསྙེན་གྱི་སྡོམ་པ་བླངས།
1976ལོ་སྟེ་རང་ལོ་ཉེར་གསུམ་དུས༼ ལམ་རིམ་བསྟན་འཛིན་བྱེ་བའི་འབྱུང་གནས ༽ དང༼ སྔགས་རིམ་རིག་འཛིན་བྱེ་བའི་འབྱུང་གནས ༽ གཉིས་པར་བསྐྲུན་བྱས་ཏེ་ཁྱོན་བསྡོམས་ཚར་ལྔ་སྟོང་ཙམ་འགྲེམས་སྤེལ་བྱས།
1978ལོ་སྟེ་རང་ལོ་ཉེར་ལྔའི་སྟེང་མཚོ་སྔོན་མི་རིགས་སློབ་གྲྭ་ཆེན་མོར་རྒྱུགས་འཕྲོད་དེ། ཤར་གདོང་རིན་པོ་ཆེའི་དྲུང་ནས༼ སུམ་རྟགས༽ དང༼ སྙན་ངག༽ གི་སྐོར་སྦྱངས་པ་དང་ལྷན་དུ༼ སྤྱོད་འཇུག་དངུལ་ཆུའི་ས་གཅོད་ཆེན་མོ༽ དང་སྦྱར་བའི་ཁྲིད་སོགས་ནང་དོན་རིག་པའི་སྐོར་མང་པོ་སློབ་གཉེར་གནང་། ལོ་དེར༼ བོད་ཀྱི་ཡི་གེ་ལ་བསྔགས་པ་ལྷག་བསམ་སྤྲིན་གྱི་སྒྲ་དབྱངས ༽ དང ༼ བསྟོད་ཚིག་ལྷག་བསམ་ཁོལ་བའི་གཟེགས་མ ༽ ཞེས་པའི་སྙན་ངག་གཉིས་བརྩམས། ༼ བོད་ཀྱི་ཡི་གེ་ལ་བསྔགས་པ་ལྷག་བསམ་སྤྲིན་གྱི་སྒྲ་དབྱངས༽1981ལོའི་སྐབས་དང་པོའི༼ སྦྲང་ཆར༽ རྩོམ་རིག་གི་བྱ་དགའ་ཨང་དང་པོ་ཐོབ། ཤར་གདོང་རིན་པོ་ཆེ་མཆོག་གི་བཀའ་བཀོད་ལྟར་བྱ་ཁྱུང་ཨ་ར་པ་ཙའི་སྒྲུབ་ཁང་གི་སྐུ་བརྙན་རྣམས་ཀྱི་སྲོག་ཤིང་དང་གཟུངས་གཞུག་རྣམས་ཀྱང་ཚེགས་ཐོན་པར་བསྒྲུབས་ཤིང་།༼ གཅན་ཚའི་མ་ཎི ༽ ཞེས་པའི་མཚན་སྙན་ཅན་དེ་དག་གི་རྟེན་ཡིག་ཀྱང་བྲིས་པར་མ་ཟད། སྐྱབས་མགོན་བདུན་པ་དཀར་འདོན་ཞུ་བའི་ཚེ་ཡི་གེ་འབྲི་བ་བོའང་བྱས།
1980ལོ་རང་སྟེ་རང་ལོ་ཉེར་བདུན་གྱི་སྟེང་རྗེ་འཇིགས་མེད་རིགས་པའི་བློ་གྲོས་ཀྱི་དྲུང་ནས་རབ་ཏུ་བྱུང་སྟེ་མཚན་ལ་འཇིགས་མེད་ཐེག་མཆོག་ཅེས་གསོལ།
1981ལོ་སྟེ་རང་ལོ་ཉེར་བརྒྱད་ཀྱི་སྟེང་རྗེ་འཇིགས་མེད་རིགས་པའི་བློ་གྲོས་ཀྱི་མདུན་ནས་དགེ་སློང་གི་སྡོམ་པ་མནོས་ཏེ་རོང་བོ་དགོན་ཆེན་གྱི་ཆོས་གྲྭར་ཞུགས། གསང་འཛིན་གྲུབ་པའི་དབང་ཕྱུག་མཁས་བཙུན་ལུང་རིགས་རྒྱ་མཚོ་དང་། གྲུབ་ཆེན་ཆོས་པ་རིན་པོ་ཆེ་གཡེར་གཤོང་འཇམ་དབྱངས་དགེ་འདུན་རྒྱ་མཚོ། བསེ་རྡོ་རྗེ་འཆང་བློ་བཟང་དཔལ་ལྡན་ཆོས་ཀྱི་རྡོ་རྗེ། ལ་མོ་ཡོངས་འཛིན་ཚང་སོགས་ཀྱི་ཞབས་པད་ཚུལ་བཞིན་བསྟེན་ཏེ་མདོ་སྔགས་གཞུང་ལ་སྦྱངས། ཁྱད་པར་དུ་རྗེ་དགེ་འདུན་བསྟན་འཛིན་གྱི་དྲུང་ནས་བསྡུས་གྲྭ་ནས་འདུལ་བའི་བར་དཔེ་ཁྲིད་ཀྱི་རྒྱུན་མ་ཆད་པར་སློབ་གཉེར་གནང་བ་དང་ཆབས་ཅིག རྗེ་གསུང་འབུམ་དང་ཁོང་རྡོ་རྗེ་འཆང་འཇིགས་མེད་དམ་ཆོས་རྒྱ་མཚོའི་གསུང་འབུམ་གྱི་ལུང་རྒྱུན་སོགས་མང་པོ་གསན། དགའ་ལྡན་ལྷ་རམས་པ་དགེ་བཤེས་ཤེས་རབ་ཀྱི་དྲུང་ནས་གསང་སྔགས་རྡོ་རྗེ་ཐེག་པའི་ས་ལམ་སོགས་རྒྱུད་སྡེའི་གཞུང་ལ་གསན་བསམ་མཛད།
1984ལོ་སྟེ་རང་ལོ་སོ་གཅིག་གི་སྟེང༼ དམར་ཁྲིད་མྱུར་ལམ་ཁྲིད་ཡིག་ཟིན་བྲིས་སྙན་བརྒྱུད་གཏེར་གྱི་ཁ་བྱང༽ དང༼འཇམ་དཔལ་ཞལ་ལུང་གི་ཟིན་བྲིས་ལེགས་བཤད་རི་མོའི་དོ་ཤལ༽གཉིས་བརྩམས། དུས་འཁོར་གྲྭ་ཚང་གི་ཨ་ཁུ་འཇམ་དཔལ་གྱི་མདུན་ནས་རྩིས་གཞུང་ལ་སྦྱངས་ཏེ་ལོ་རེར་གླང་རྩིས་འབྲེལ་བཤད་དང་བཅས་པ་དུས་འཁོར་གྲྭ་ཚང་གི་ཕྱག་ལེན་བཞིན་སྤེལ།ལོ་དེར༼རོང་བོ་དགོན་ཆེན་གྱི་གདན་རབས་རྫོགས་ལྡན་གཏམ་གྱི་རང་སྒྲ༽ བརྩམས་པར་མ་ཟད།༼ ཐང་སིན་བླ་མའི་རྟོགས་བརྗོད དང༼ ཚན་རིག་པ་ཞིག་གིས་སངས་རྒྱས་ཆོས་ལུགས་ལ་ཞིབ་འཇུག་བྱས་པའི་སྙན་ཞུ༽ ཞེས་པའི་དཔེ་དེབ་གཉིས་བོད་ཡིག་ཏུ་བསྒྱུར།
1985ལོ་སྟེ་རང་ལོ་སོ་གཉིས་སྟེང་བྲག་དཀར་སྒོམ་ཁང་གི་རྟེན་གཙོར་ཇོ་སྐུ་བཞེངས་པ་དང་། པཎ་ཆེན་ཐམས་ཅད་མཁྱེན་པ་ལས་འཇིགས་བྱེད་དཔའ་བོ་གཅིག་པའི་དབང་གསན་ཅིང་། སྔ་ཕྱི་འདི་དག་ཏུ་འཇིགས་མཛད་དཔའ་བོ་གཅིག་པའི་ལས་རུང་གི་བསྙེན་པ་སྦྱིན་སྲེག་བཅས་པ་ལན་གཉིས་དང་། རྒྱལ་ཚབ་རྡོ་རྗེ་འཆང་གི་ཞལ་བཀོད་ལྟར་ཚོ་འདུ་གྲུབ་ཆེན་འཇིགས་མེད་ཆོས་དབང་ཉི་མ་དང་ལྷན་དུ་འཇིགས་བྱེད་བཅུ་གསུམ་མའི་བསྙེན་པ་ཁ་སྐོང་དང་བཅས་པ་མཛད། རྒྱུད་པ་གྲྭ་ཚང་གི་ཚོགས་ཆེན་འདུ་ཁང་གི་གྲལ་མགོར་ཁོང་རྡོ་རྗེ་འཆང་གི་འདྲ་སྐུ་ཡང་བཞེངས།
1987ལོ་སྟེ་རང་ལོ་སོ་བཞིའི་སྟེང་རེབ་གོང་མི་རིགས་སློབ་འབྲིང་གི་དགེ་རྒན་རྣམས་ལ་མངོན་བརྗོད་རྒྱ་མཚོའི་ཆུ་ཐིགས་ཀྱི་དཔེ་ཁྲིད་གནང་། ཀུན་གཟིགས་པཎ་ཆེན་རིན་པོ་ཆེ་སྐུ་ཕྲེང་བཅུ་བ་མཆོག་གི་བཀའ་ལྟར་ཀྲུང་གོ་བོད་བརྒྱུད་མཐོ་རིམ་ནང་བསྟན་སློབ་གླིང་གི་སློབ་དཔོན་དུ་ཕེབས། སྔ་ཕྱི་དག་ཏུ་རེབ་གོང་གི་རྡོ་རྗེ་རྫོང་དགོན་པ། ཚ་རྒྱལ་དགོན་པ། སྒེའུ་སྟེང་དགོན་པ་སོགས་སུ་ཕེབས་ནས་གསུང་ཆོས་སྨིན་རྒྱས་བསྩལ།
1988ལོ་སྟེ་རང་ལོ་སོ་ལྔའི་སྟེང་ནང་རྡོ་རྗེ་འཆང་གི་གསུང་འབུམ་འཕྲུལ་པར་དུ་བཏབ་སྟེ་དཔེ་རྒྱུན་སྤེལ་བ་དང་། ཕྱོགས་ཡས་མས་ནས་ཕེབས་པའི་བླ་སྤྲུལ་དང་དོན་གཉེར་ཅན་དག་ལ་དབུ་ཕར་གྱི་གཙོས་གཞུང་ཆེན་མང་པོའི་བཤད་ཁྲིད་གནང་།
1989ལོ་སྟེ་རང་ལོ་སོ་དྲུག་གི་སྟེང ༼ ལེགས་བཤད་རིན་པོ་ཆེའི་མཛོད་ལས་བྱུང་བའི་བོད་ཞང་ཤེས་རིག་སྐོར་གྱི་ཟིན་ཐོ ༽ ཞེས་པ་བརྩམས་གནང་མཛད་པར་རྒྱལ་ཁབ་རིམ་པའི་བྱ་དགའ་ཐོབ།
1991ལོ་སྟེ་རང་ལོ་སོ་བརྒྱད་སྟེང་བཀའ་འགྱུར་བ་རྗེ་དགེ་འདུན་བསམ་གཏན་མཆོག་ལ་རྒྱལ་བའི་བཀའ་བསྟན་འགྱུར་གྱི་ལུང་ཞུས་ཏེ་གསན་བསམ་མཐར་ཕྱིན་པར་མཛད། དེའི་ཐོག་མཐའ་བར་གསུམ་དུ་སྦྱིན་བདག་གི་མཐིལ་ཞུས། སྐབས་དེར༼ ཕར་ཕྱིན་ཀུན་ལས་བཏུས་པ་དཔྱད་མཛོད་རིན་ཆེན་དོ་ཤལ༽ སོགས་ལྗགས་རྩོམ་མང་པོ་མཛད་ཅིང་། གཡེར་གཤོང་ཆོས་པ་རིན་པོ་ཆེ་དང་། ཨ་ལགས་ཁ་སོ་ཚང་། ཨ་ལགས་རོང་བོ་ཚང་། ཨ་ལགས་མཁན་ཆེན་ཚང་།རྒྱལ་ཁབ་རིམ་པའི་ལས་བྱེད་དང་ལྷན་དུ་ལྷ་ལྡན་གཙུག་ལག་ཁང་དུ་སྐྱབས་མགོན་རིན་པོ་ཆེའི་སྤྲུལ་སྐུ་ཐུགས་ཐག་གཅོད་པར་ཕེབས།
1992ལོ་སྟེ་རང་ལོ་སོ་དགུའི་སྟེང་ནུབ་བྱང་མི་རིགས་སློབ་གྲྭ་ཆེན་མོར་ཕེབས་ནས་བོད་སྐད་ཡིག་སྡེ་ཁག་གི་སྦྲགས་ཁྲིད་འཛིན་གྲྭའི་སློབ་མ་ཡོངས་ལ་དཔེ་ཁྲིད་གནང་། ལོ་དེའི་ཟླ4བའི་ཚེས19ཉིན་ཁུལ་དང་རྫོང་གཉིས་ཀྱི་འགོ་འདྲེན་དང་གདན་སའི་བླ་མ་ལས་སྣེ་བ་དག་གི་བཀའ་བཀོད་ལྟར་ཤར་བླ་བྲང་ཆེན་མོའི་ཡོངས་འཛིན་དུ་བཞུགས། སྐབས་དེ་ཤེད་དུ༼དབུ་མའི་དཔྱད་མཛོད་གཟུར་གནས་རིག་པའི་ལམ་བཟང༽དང༼རྗེ་འཇིགས་མེད་རིགས་པའི་བློ་གྲོས་ཀྱི་རྣམ་ཐར་ཁ་སྐོང་སྐལ་ལྡན་མེ་ཏོག་བཞད་པའི་འཁྲི་ཤིང༽ དང ༼ བོད་བརྒྱུད་ནང་བསྟན་ལྷ་ཚོགས་ཆེན་མོ༽ སོགས་བརྩམས།
1993ལོ་སྟེ་རང་ལོ་ཞེ་བཅུའི་སྟེང་ཁོང་རྡོ་རྗེ་འཆང་འཇིགས་མེད་དམ་ཆོས་རྒྱ་མཚོའི་འཕྲིན་ལས་ཀྱི་རྒྱུན་བསྐྱངས་ཏེ། རོང་བོ་རྒྱུད་པ་གྲྭ་ཚང་གི་ཆོས་སྲིད་གཉིས་ཆར་ལ་བསླབ་སྟོན་གནང་བར་མ་ཟད། ལམ་རིམ་བློ་སྦྱོང་དང་སྔགས་རིམ་སྙིང་པོ་རིག་འཛིན་བྱེ་བའི་འབྱུང་གནས་གཙོས་ཁྲི་རྒྱལ་མཚན་སེང་གེའི་བསྐྱེད་རིམ་གྱིས་མཚོན་པའི་མདོ་སྔགས་ཀྱི་ཟབ་ཁྲིད་མང་པོ་གནང་།
1994ལོ་སྟེ་ཞེ་གཅིག་སྟེང་མཚོ་སྔོན་མི་རིགས་སློབ་གླིང་གི་གདན་ཞུས་ལྟར་ཕེབས་ནས་ཡོངས་འཛིན་འཇམ་པའི་དབྱངས་བློ་བཟང་དཔལ་ལྡན་གྱི་ཆབ་ཤོག་དཔེ་ཁྲིད་གནང་།
1995ལོ་སྟེ་ཞེ་གཉིས་སྟེང་རོང་བོ་རྒྱུད་པ་གྲྭ་ཚང་དུ་ལས་བཞིའི་ཐབ་ཐིག་དང་གསང་བདེ་འཇིགས་གསུམ་གྱི་དཀྱིལ་འཁོར་སོ་སོའི་ཐིག་རྩའི་དཀའ་གནད་ཀྱི་མཛུབ་ཁྲིད། ཆོས་བརྒྱད་ལྕགས་མཁར་གྱི་སྐབས་སྦྱོར་དངོས་འཇུག་གསུམ་ཐད་ལ་ཞལ་ཤེས་དང་སྙན་བརྒྱུད་མན་ངག་རྣམས་ལས་འཕྲོས་ཏེ་ཞལ་བཀོད་མང་པོ་གནང་།
1996ལོ་སྟེ་རང་ལོ་ཞེ་གསུམ་གྱི་སྟེང་དཔལ་ཆོས་མཁན་ཆེན་རིན་པོ་ཆེ་བློ་བཟང་ཡོན་ཏན་བཟང་པོས་གདན་ཞུས་ལྟར་སོ་ནག་དགེ་ལྡན་བཀྲ་ཤིས་ཆོས་གླིང་དུ་ཕེབས་ནས་དགའ་ལྡན་ལྷ་བརྒྱ་མ་དང་སྐྱབས་ཁྲིད་བསྟན་པའི་འཇུག་སྒོ། སྤྱོད་འཇུག་ཆེན་མོའི་ཁྲིད་སོགས་ཀྱི་གསུང་ཆོས་མཐའ་ཡས་པ་བསྩལ་པ་དང་། མཚོ་སྔོན་ཞིང་ཆེན་ནང་བསྟན་མཐུན་ཚོགས་ཀྱིས༼ ཞིང་ཆེན་ནང་བསྟན་རིག་གནས་སྒྱུ་རྩལ་བོད་ཀྱི་ཆེད་ལས་མཁས་པའི༽ ཐོབ་ཐང་ཕུལ། ལོ་དེར་སྐྱབས་མགོན་ཞབས་དཀར་བའི་མཆོག་སྤྲུལ་རིན་པོ་ཆེའི་ཡོངས་འཛིན་དུ་བཞུགས་ཤིང་། རྒན་རྒྱ་བཀྲ་ཤིས་དགེ་འཕེལ་གླིང་གི་གདན་ཞུས་ལྟར་ཕེབས་ནས་གྲྭ་བཙུན་རྣམས་ལ་བླ་མཆོད་ཀྱི་ཁྲིད་སོགས་གནང་།
1998ལོ་སྟེ་རང་ལོ་ཞེ་ལྔའི་སྟེང་རྔ་ཡུལ་ཀིརྟི་དགོན་ནང་བསྟན་སློབ་གླིང་གི་གདན་ཞུས་ལྟར་ཕེབས་ཤིང་༼ ཐོན་མིའི་ཞལ་ལུང༽ དང༼ སྙན་ངག་སྤྱི་དོན༽༼ སྙན་ངག་དཔེར་བརྗོད་བདུད་རྩིའི་མཆོད་ཡོན ༽༼ ཕོ་ཉ་གཞོན་ནུ་དོན་གྲུབ ༽ སོགས་དངོས་གཞིའི་འཕྲིན་དང་བཅས་སུམ་རྟགས་རྩ་བའི་ལུང་སོགས་ཀྱང་གསུངས། གྲྭ་ཚང་གཞུང་ལ་རྗེ་འཇིགས་མེད་དམ་ཆོས་རྒྱ་མཚོའི༼ དྲང་ངེས་འགྲེལ་ཆེན ༽ གྱི་དབུ་ནས་རྣམ་ཐར་སྒོ་གསུམ་བར་གྱི་ཁྲིད་དང་།༼འཇིགས་བྱེད་རྟོག་བདུན༽ གྱི་རྩ་བའི་ལུང་དང༼ ཀིརྟི་སྐུ་ཕྲེང་བཅུ་བའི་གསང་རྣམ༽༼ རྟེན་འབྲེལ་བསྟོད་པ ༽ སོགས་ཀྱི་ལུང་གནང་།
1999ལོ་སྟེ་རང་ལོ་ཞེ་དྲུག་སྟེང་མཚོ་སྔོན་མི་རིགས་སློབ་གྲྭ་ཆེན་མོས་གདན་ཞུས་ལྟར་ཕེབས་ནས ༼ དེང་རབས་ཀྱི་མཐོང་མྱོང་གོམས་པའི་གཏམ་སྣ་ཚོགས་ལས་བརྩམས་པའི་གོ་སླ་བའི་སེམས་ཁམས་རིག་པ༽ དང༼ རིག་གནས་ལྔའི་རྣམ་བཞག༽ སོགས་འཆད་ཁྲིད་གནང་། ལོ་དེར། མཚོ་སྔོན་ནང་བསྟན་སློབ་གླིང་གི་གདན་འདྲེན་ཞུས་པ་ལྟར་ཕེབས་ཏེ། མཚོ་སྔོན་ནང་བསྟན་སློབ་གླིང་སྐབས་དང་པོའི་བླ་མ་འཛིན་གྲྭའི་སློབ་དཔོན་དུ་བཞུགས་པ་དང་། ༼ རོང་ཀིའི་སེམས་ཁམས་རིག་པ་དང་བོད་བརྒྱུད་ནང་བསྟན༽ ཞེས་པ་བོད་ཡིག་ཏུ་སྒྱུར་རྩོམ་མཛད།
2000ལོ་སྟེ་རང་ལོ་ཞེ་བདུན་སྟེང་ཟི་ཁྲོན་ཞིང་ཆེན་གྲངས་ཉུང་མི་རིགས་སྐད་ཡིག་ཞིབ་འཇུག་ཁང་གིས་ཞིབ་འཇུག་པར་གདན་འདྲེན་ཞུས།
2001ལོ་སྟེ་རང་ལོ་ཞེ་བརྒྱད་བཞེས་པ་བོད་ཟླ10བའི་ཚེས29ཉིན་རང་གི་གདན་ས་རོང་བོ་དགོན་ཆེན་དུ་དགོངས་པ་རྫོགས།
ཞེས་དཔལ་ལྡན་ས་སྐྱ་བའི་གདུང་རབས་སོ་གསུམ་པར་གྲགས་ཤིང་གངས་ཅན་རིག་པའི་གནས་ལ་དགའ་ཞེན་ཆེ་བའི་རྒན་པོ་རོང་ཆེན་དེ་ཝ་ར་ཛཱ་ཤྲཱི་འཇམ་དབྱངས་བློ་བཟང་འཕྲིན་ལས་སམ་རོང་བོ་ལྷ་རྒྱལ་དཔལ་ཞེས་འབོད་པས་ཀྲུང་གོ་བོད་ཀྱི་དྲ་བ་ལས་བཏུས་སོ།
藏网首页|关于我们|团队组成|大事记|网站地图|广告服务|联系我们|小黑屋|Archiver|
tibetcul.com © Copyright 2004-2017. All rights reserved |陇ICP备05000171号
战略合作伙伴:雪域数码图书馆(The Tibetan & Himalayan Library)|法律顾问:珠穆朗玛律师事务所
严禁在本站发表与国家法律相抵触言论和散播谣言
Powered by Discuz! X3.2GMT+8, 2018-10-17 15:38 , Processed in 0.276334 second(s), 21 queries .


text:
བསྟོད་སྨོན།
འགྱུར་མེད་གཡུང་དྲུང་རྟག་པའི་ཆོས་ཀློང་ན། །
ཀ་དག་རང་རིག་གཉུག་མ་ལྷན་ཅིག་སྐྱེས། །
ཕྱག་ཆེན་སྤྲོས་བྲལ་དབུ་མ་ཆེན་པོའི་དབྱིངས།
ཀུན་རྫོབ་རང་སྟོང་དོན་དམ་གཞན་སྟོང་ཤོག །
དམ་བཅའ།
ཡག་དག་གི་དག་ཞིང་ན། །
མི་གཙང་བའི་བུ་ག་མེད། །
གནས་ལུགས་ཀྱི་གཞི་དབྱིངས་ན། །
ཀུན་རྫོབ་ཀྱི་ནག་ནོག་མེད། །
ཡིན་ལུགས་ཀྱི་གྲུ་ཁ་ན། །
གཡོ་ཟོལ་གྱི་ཐལ་བརྡུལ་མེད། །
རིས་མེད་ཀྱི་ལམ་བུ་ན། །
རིས་བཅས་ཀྱི་རྐང་རྗེས་མེད། ། རྩོམ་ཡིག་འདིའི་འཕྲོ་ཀློག » »
1,843 total views, 1 views today
(ཕྱི་ལོ་༢༠༡༦ལོར་རྒྱལ་སྤྱིའི་བོད་རིག་པའི་གྲོས་ཚོགས་ཐེངས་༡༤ནོར་ཝེའི་བྷར་ཀན་སློབ་ཆེན་དུ་འཚོགས་པའི་ཟིན་ཐོ།) རྩོམ་ཡིག་འདིའི་འཕྲོ་ཀློག » »
3,394 total views, no views today
བོན་ལུགས་ཀྱི་ཆོ་ག་ནི་ནང་དོན་མང་ཞིང་རྣམས་གྲངས་ཤིན་ཏུ་མང་པོ་ལྡན་པའི་དད་མོས་ཀྱི་ཆོ་ག་ཞིག་ཡིན། ད་ཕན་ཏུན་ཧོང་ནས་ཐོན་པའི་དུར་མཆོད་སྐོར་ཞིབ་འཇུག་རགས་ཙམ་བྱས་ཡོད་ཕུད། དེ་བྱིངས་ཀྱི་ཆོ་གའི་སྐོར་ཞིབ་འཇུག་བྱ་མཁན་བྱུང་མི་འདུག འོན་ཀྱང་། ཆོ་ག་དེ་ནི་ང་ཚོས་གནའ་རབས་ཀྱི་བོད་མིའི་སེམས་ཁམས་ཀྱི་འགུལ་བསྐྱོད་དང་འཕེལ་རིམ་དག་ཤེས་རྟོགས་བྱ་རྒྱུར་མཁོ་བའི་གལ་ཆེའི་དཔྱད་གཞི་ཞིག་ཡིན་པ་རེད། རྩོམ་ཡིག་འདིའི་འཕྲོ་ཀློག » »
2,349 total views, no views today
གསར་འགོད་པ་དོན་འགྲུབ་བཀྲ་ཤིས་ཡུ་རོབ་ནང་སྐོར་སྐྱོད་དང་བསྟུན་ཏེ་ཕྱི་ལོ་ ༢༠༡༥ ཟླ་ ༡༠ ཚེས་ ༢ ཉིན། ཧྥ་རན་སིའི་རྒྱལ་ས་ཕ་རེ་སིའི་གྲོས་ཚོགས་སྤྱི་གླིང་དུ། རྒྱལ་སྤྱིའི་བོད་རིག་པའི་ལྷན་ཚོགས་ཀྱི་ཚོགས་གཙོ་ཟུར་བ་དང་བོན་གྱི་ལོ་རྒྱུས་མཁས་པ་མཁར་རྨེའུ་བསམ་གཏན་རྒྱལ་མཚན་མཆོག་ལ། རྒྱལ་སྤྱིའི་བོད་རིག་པའི་ད་ལྟའི་གནས་སྟངས་དང་གཡུང་དྲུང་བོན་སོགས་ཀྱི་སྐོར་ལ་བཅར་འདྲི་ཞུས། རྩོམ་ཡིག་འདིའི་འཕྲོ་ཀློག » »
4,757 total views, no views today
ཕྱི་ལོ་༢༠༡༥ཟླ་བ་༡༠ཚེས་༢༥ཉིན་༧དཔལ་གཤེན་བསྟན་སྨན་རིའི་གླིང་དཔེ་མཛོད་ཁང་དུ་བོན་ཕྲུག་བདེན་དོན་གྱི་སློབ་ཕྲུག་རྣམས་ཀྱིས་ལོ་གཅིག་རིང་སློབ་ཕྲུག་གྲུབ་འབྲས་འབུར་ཐོན་རྣམས་ལ་གཟེངས་རྟགས་ཕུལ་བའི་མཛད་སྒོ་བསྡུས་ཡོད། རྩོམ་ཡིག་འདིའི་འཕྲོ་ཀློག » »
1,698 total views, no views today
ཕྱི་ལོ་༢༠༡༥ཟླ་བ་༡༠ཚེས་༡༩་ཉིན་ནས་ཚེས་༢༡བར་ཉིན་གྲངས་གསུམ་རིང་ལ་ས་རཱ་བོད་རིག་པའི་བགྲོ་གླེང་ཐེངས་དགུ་པ་ ༼ཉམས་རྒུད་དུ་འགྲོ་བཞིན་པའི་གནའ་བོའི་བོད་ཀྱི་དམངས་སྲོལ་རིག་གནས་འཚོལ་བ་༽ ཞེས་པའི་བརྗོད་གཞིའི་ཐོག་མཁས་པ་དང་དགེ་བཤེས་ཞིབ་འཇུག་པ་དང་སློབ་ཆེན་སློབ་མ་བཅས་མི་གྲངས་བརྒྱ་ལྷག་གིས་བགྲོ་གླེང་གནང་ཡོད་པ་རེད། རྩོམ་ཡིག་འདིའི་འཕྲོ་ཀློག » »
1,722 total views, no views today
ཕྱི་ལོ་༢༠༡༥ ཟླ་༡༠ ཚེས་ ༡༣ ནས་དབུ་འཛུགས་ཞུས་པའི་རིས་མེད་མཁས་པའི་བགྲོ་གླེང་ཆེན་མོ་རི་བོ་དགེ་ལུགས་པའི་གདན་ས་དགའ་ལྡན་དུ་ཚོགས་ཏེ་ཚེས་ ༢༡ ཉིན་མཇུག་བསྡོམས་མཛད་སྒོ་ཚོགས་ཡོད་པ་དང་། ཚོག་མགོན་དུ་ཤར་བྱང་གི་མཁན་པོ་གཉིས་དང་། ཚོགས་ཐོག་ཏུ་གཡུང་དྲུང་བོན་དང་། སྔ་འགྱུར་རྙིང་མ། དཔལ་ལྡན་ས་སྐྱ་བ། རྒྱལ་བ་བཀའ་རྒྱུད་པ། རི་བོ་དགེ་ལྡན་པ་སོགས་ནས་དབུ་ཚད་རིག་པའི་གནས་ལ་མཁས་པའི་དགེ་བཤེས་དང་མཁན་པོ་སོགས་མང་པོ་འཛོམས་ཡོད་ལ། ཆོས་རྒྱུད་སོ་སོའི་ལུགས་ཀྱི་མཁས་པ་རེ་རེས་བགྲོ་གླེང་དང་འབྲེལ་བའི་མྱོང་ཚོར་དང་། མ་འོངས་པའི་ལས་དོན་བྱེད་ཕྱོགས་ཐོག་དགོངས་འཆར་ལྷུག་པར་གནང་བ་དང་། གཡུང་དྲུང་བོན་གྱི་གདན་ས་སྨན་རིའི་གླིང་ནས་དགེ་བཤེས་ཤེས་རབ་བློ་གྲོས་དང་། དགེ་བཤེས་ཤེས་རབ་ཉི་མ། དཔལ་ལྡན་ཁྲི་བརྟན་ནོར་བུའི་རྩེ་ནས་དགེ་བཤེས་གཡུང་དྲུང་ཚུལ་ཁྲིམས་སོགས་ཚོགས་བཅར་ཞུས་ཡོད་པ་རེད། རྩོམ་ཡིག་འདིའི་འཕྲོ་ཀློག » »
1,344 total views, no views today
དང་པོ། གསེར་སྐྱེམས་ཀྱི་སྐོར།
སྤྱིར་ཐ་སྙད་འདི་དག་སྐོར་ཕྱིས་བྱུང་བོད་ཀྱི་མཁས་པ་ཚོས་དང་པོ་གསེར་སྐྱེམས་ཞེས་པའི་“གསེར་”ནི་གསེར་གཡུ་སོགས་ཀྱི་གསེར་དང་། “སྐྱེམས་”ནི་བཏུང་བྱའི་ཞེ་ས་ཡིན་པར་བཤད་དེ། དཔེར་ན་གསེར་སྐྱོགས་དང་གསེར་སྣོད་སོགས་ཀྱི་ནང་དུ་ཆང་འབུལ་བ་དང་། ཡང་སྐྱེམས་ཞེས་པ་ཆང་ལ་ཞེ་ས་དང་ཆེ་རྟགས་རྗོད་ཚེ་གསེར་སྐྱེམས་ཞེས་བརྡ་སྦྱར་བ་དང་། ཡང་ཆང་ནང་དུ་གསེར་ཕྱེ་སོགས་བླུག་སྟེ་འཐུང་བ་དང་འབུལ་བ་སོགས་ལ་གོ་ཚུལ་ཡང་བཤད། རྩོམ་ཡིག་འདིའི་འཕྲོ་ཀློག » »
1,466 total views, no views today
བོད་ཀྱི་སྐད་ཡིག་ལ་དེང་དུས་དང་མཐུན་པའི་ཉམས་ཞིབ་བྱ་ཚུལ། འཛམ་གླིང་འདིར་ཡར་རྒྱས་དང་ལྡན་པའི་སྐད་རིགས་ཁག་གི་ནང་ནས་རང་ཅག་གངས་ཅན་པའི་སྐད་འདི་ནི་ཐུན་མོང་མིན་པའི་སྐད་ཡིག་ཤིན་ཏུ་ཕྱུག་ལ། གཙོ་ཆེ་བ་ཞིག་ཡིན་ལ། སྐད་རིགས་འདིའི་ནང༌། ནང་དོན་རིག་པ་དང༌། གསོ་བ་རིག་པ་དང༌། གཏན་ཚིག་རིག་པ་སོགས་གཞུང་ལུགས་གྲངས་ལས་འདས་པ་བཞུགས་ཡོད་པས་བོད་མི་ཙམ་མ་ཟད། རྒྱ་གར་བྱང་རྒྱུད་ས་ཁུལ་ཕལ་མོ་ཆེ་དང༌། ཕྱི་རྒྱལ་ཡུལ་གྲུ་དུ་མར་ཁྱབ་བརྡལ་ཆེན་པོ་ཡོད་པ་རེད། སྔོན་དུས་སུ་བོད་སྐད་ལ་ཉམས་ཞིབ་དང༌། གསར་བཅོས་སོགས་ཚུལ་མཐུན་མཛད་འདུག་པ་དེ། སྐད་གསར་བཅད་ཀྱིས་གཏན་ལ་ཕབས་ཞེས་གསུངས་པས་ཤེས་ནུས། བར་སྐབས་དེར་སྐད་ཡིག་འདི་ལ་ཉམས་ཞིབ་དང་གསར་བཅོས་སོགས་མུ་མཐུད་བྱེད་སྲོལ་ཉམས་པ་དང༌། འོན་ཀྱང་ཕྱོགས་གཅིག་ནས་སྤྱི་ཚོགས་ཀྱི་གནས་སྟངས་ཙམ་མ་འགྱུར་བྱུང་བ་སོགས་ཀྱིས་བསྟན་བཅོས་ཀྱི་སྐད་དམ། ཆོས་སྐད་དང༌། སྐྱེ་བོ་ཕལ་མོ་ཆེས་བེད་སྤྱོད་བྱས་པའི་སྐད་གཉིས་པར་ཐག་རིང་པོ་ཞིག་ཡོད་པར་མཐོང་སྣང་འབྱུང་བ་ཆོས་ཉིད་རེད། རྩོམ་ཡིག་འདིའི་འཕྲོ་ཀློག » »
3,435 total views, no views today
བོད་ཀྱི་སྐད་ཡིག་ཐོག་མའི་འབྱུང་ཁུངས་ལ་ཞིན་ནན་དུ་དཔྱད་དགོས་པ། ད་རམ་རང་གཞུང་ཤེས་རིག་ལྷན་ཁང་ནས་ཐུགས་འཁུར་ཆེ་བཞེས་ཀྱིས། ཤིན་ཏུ་གནད་ཆེ་ལ་རྩ་འགང་ཆེ་བའི། བོད་ཀྱི་བརྡ་སྤྲོད་རིག་གནས་བགྲོ་གླིང་གི་ཚོགས་འདུ་ཐེངས་དང་པོ་འདི་བཞིན་དངོས་སུ་ཚུགས་ཐུབ་པ་བྱུང་བ་དང༌། མ་ཟད་གུས་རང་ལའང༌། བོང་བ་གསེར་གཟིགས་ཀྱི་དཔེ་ལྟར། མཁས་དབང་ལྷན་ཚོགས་འདིར་འོང་དགོས་བཀའ་ཕེབས་ནན་བསྐུལ་བཀའ་དྲིན་ཐོབ་པར་བརྟེན། ཐེངས་འདིའི་བོད་ཀྱི་བརྡ་སྤྲོད་རིག་གནས་སྐོར་གྱི་བགྲོ་གླིང་ཚོགས་འདུ་འདིར་དངོས་སུ་བཅར་ནས། རྩོམ་ཡིག་འདིའི་འཕྲོ་ཀློག » »
3,587 total views, 2 views today


text:
གང་འདྲ་བྱས་ནས་ཟུར་འཇལ་དགོས་སམ། ཞེས་པ་ལས་ང་ཚོས་ས་གོ་ལས་ཉི་མར་སྐོར་བ་རྒྱག་པའི་དངོས་དཔེ་བརྒྱུད་དེ་ཟུར་ལ་ངོས་འཛིན་བྱུང་ཡོད་ལ་ད་དུང་ཟུར་གྱི་འཇལ་བྱེད་ཏུའུ་གྲངས་ལའང་ངོས་འཛིན་གསལ་པོ་བྱུང་ཡོད།
ཐ་སྙད་ཤན་སྦྱར།
སྒོར་དབྱིབས་སྟེང་གི་ཏུའུ་གྲངས།
ས་གོ་ལས་ཉི་མར་སྐོར་བ་རྒྱག་སྐབས་གལ་ཏེ་མ་ཚེག་ཉི་མ་ནས་ས་གོ་ལའི་བར་ཐག་སྟེང་དུ་གཏན་ཁེལ་རིང་ཚད་ཅིག་ལེན་ན། ས་གོ་ལས་ཉི་མར་སྐོར་བ་ཆ་ཚང་གཅིག་འཁོར་དུས་ང་ཚོར་ཉི་མས་སྒོར་ལྟེ་བྱས་པ་དང་ཚངས་ཕྱེད་ལ་གཏན་ཁེལ་རིང་ཚད་ཡིན་པའི་སྒོར་དབྱིབས་ཤིག་ཐོབ།
དེ་ནས་སྒོར་དབྱིབས་སྟེང་དུ་ས་གོ་ལས་ཟླ་བ་གཅིག་དང་དུས་ཚིགས་གཅིག ལོ་ཕྱེད་སོགས་ཀྱི་ནང་བསྐྱོད་པའི་ཟུར་གྱི་ཆེ་ཆུང་ཏུའུ་གྲངས་ཀྱིས་མཚོན་ཆོག སྒོར་དབྱིབས་སུ་ང་ཚོས་རྒྱུན་དུ་སྤྱོད་པའི་ཟུར་གྱི་ཏུའུ་གྲངས་རྣམས་བཀོད་ཡོད། དེ་ནས་ཟུར་གཞན་གྱི་ཏུའུ་གྲངས་ཇི་ཙམ་ཡིན་པ་ཡང་ཚོད་རྩིས་བྱས་ཆོག
སྒོར་དབྱིབས་སྟེང་གི་གཞུ་ཚད།
སྒོར་མཐའ་ནི་དྲང་ཐིག་གུག་པ་བཞིན་ཡོད་པ་དང་། དེའི་སྟེང་གི་དུམ་བུ་ཞིག་ནི་ཐིག་དུམ་ཞིག་གཞུ་ལྟར་གུག་པ་བཞིན་ཡོད་པས་མིང་ལ་གཞུ་ཞེས་བཏགས། ཉི་མས་ལྟེ་བ་བྱས་པའི་སྒོར་དབྱིབས་ཀྱི་སྟེང་དུ་ས་གོ་ལས་ཟུར་གྱི་ཆེ་ཆུང་ཇི་ཙམ་སྐོར་བ་ནི་ཏུའུ་གྲངས་ཀྱིས་གསལ་བཤད་བྱེད་ཐུབ་ལ། དེ་དང་མཐུན་པར་བསྐྱོད་པའི་གཞུ་ཡི་རིང་ཚད་ཀྱིས་ཀྱང་མཚོན་པར་བྱེད་ཐུབ།
ཞེས་པའི་རྩོམ་ཡིག་ཏུ།
མཐའ་འཁོར་རིང་ཚད ÷ ཚངས་ཐིག π π \(=\pi\) དང་ཡང་ན།
མཐའ་འཁོར་རིང་ཚད π π \(=\pi\) × ཚངས་ཐིག ཡང་ན།
མཐའ་འཁོར་རིང་ཚད π π \(=2\pi\) × ཚངས་ཕྱེད ཡིན།
དེར་བརྟེན། སྒོར་དབྱིབས་གང་རུང་ཞིག་གི་མཐའ་འཁོར་གྱི་གཞུའི་རིང་ཚད་ནི་ཚངས་ཕྱེད་ཀྱི་ལྡབ་ π π \(2\pi \) ཡིན། དེ་ནི། ཧ་ལམ་ཚངས་ཕྱེད་ཀྱི་ལྡབ་ 2 × 3.142 = 6.284 ཙམ་ཡིན་ནོ། དེ་ཡང་། མཐའ་འཁོར་རིང་ཚད་ནི་ཚངས་ཕྱེད་ཀྱི་རིང་ཚད་ཡིན་པ་ 6.284 ཙམ་ཡིན།
ཟུར་ཞིག་གལ་ཏེ་དེའི་ཁ་གཏད་ཀྱི་གཞུའི་རིང་ཐུང་དངོས་ཀྱིས་ཐད་ཀར་མཚོན་པར་བྱས་ན་སྐྱོན་ཡོད་དེ། གཏན་ཁེལ་གྱི་ཟུར་ཞིག་གི་ངོས་ནས་བཤད་ན། ཚངས་ཕྱེད་རིང་དུ་བཏང་ན་ཁ་གཏད་གཞུ་ཡང་རིང་དུ་འགྲོ་བ་དང་དེ་བཞིན་དུ་ཚངས་ཕྱེད་ཐུང་དུ་བཏང་ན་ཁ་གཏད་གཞུ་ཡང་ཐུང་དུ་འགྲོ་བ་ཡིན། དེར་བརྟེན་ཟུར་ཞིག་དེའི་ཁ་གཏད་གཞུ་ཡིས་ཐད་ཀར་མཚོན་ན་མི་འགྲིག། འོན་ཏེ་གཏན་ཁེལ་གྱི་ཟུར་ཞིག་གི་ངོས་ནས་བཤད་ན་དེའི་ཁ་གཏད་གཞུ་དང་ཚངས་ཕྱེད་ཀྱི་སྡུར་ནི་མི་འགྱུར་བ་ཞིག་ཡིན་པ་མ་ཟད། གལ་ཏེ་ཟུར་ཆེ་རུ་ཕྱིན་ན་སྡུར་དེ་ཡང་ཆེ་རུ་འགྲོ་བ་དང་། གལ་ཏེ་ཟུར་ཆུང་དུ་ཕྱིན་ན་སྡུར་དེ་ཡང་ཆུང་དུ་འགྲོ་བ་ཡིན། དེར་བརྟེན་ཟུར་ཞིག་སྡུར་དེས་མཚོན་པར་བྱས་ན་ལུགས་དང་མཐུན་པ་ཞིག་ཡིན། གལ་ཏེ་ཁ་གཏད་གཞུའི་རིང་ཚད་ནི་ཚངས་ཕྱེད་རིང་ཚད་ཡིན་པ་ 1 ཏག་ཏག་ཡིན་ན། སྡུར་ནི་ 1 ཡིན་པས་དེ་དུས་ང་ཚོས་ཟུར་དེའི་ཆེ་ཆུང་ནི་གཞུ་ཚད་ 1 ཡིན་ཟེར་བ་དང་། གལ་ཏེ་ཁ་གཏད་གཞུའི་རིང་ཚད་ནི་ཚངས་ཕྱེད་རིང་ཚད་ཡིན་པ་ π π \(\pi \) ཏག་ཏག་ཡིན་ན། སྡུར་ནི་ \(\pi \) ཡིན་པས་ང་ཚོས་ཟུར་དེའི་ཆེ་ཆུང་ནི་གཞུ་ཚད་ π π \(\pi \) ཡིན་ཟེར། དེ་ནི་དོན་དངོས་སུ་སྒོར་ཕྱེད་ཏག་ཏག་འཁོར་བའི་ཟུར་ཞིག་ཡིན། དེ་ལྟར་སྒོར་དབྱིབས་ཀྱི་མཐའ་འཁོར་ཡོངས་སུ་ཚངས་ཕྱེད་རིང་ཚད་ཡིན་པ་ཁྱོན་བསྡོམས་པའི་ π π \(2\pi \) ཡོད་པ་དང་། སྡུར་ནི་ π π \(2\pi \) ཡིན་པས། སྐོར་བ་གཅིག་ཡོངས་སུ་འཁོར་བའི་ཟུར་གྱི་ཆེ་ཆུང་ནི་གཞུ་ཚད་ π π \(2\pi \) ཡིན་ནོ། དེ་ཡང་ཧ་ལམ་གཞུ་ཚད་ 6.284 ཙམ་ཡིན། གལ་ཏེ་སྒོར་དབྱིབས་དུམ་བུར་གཏུབས་ནས་གྲངས་ཆའི་རྣམ་པས་མཚོན་ན། རྒྱུན་སྤྱོད་ཟུར་གྱི་གཞུ་ཚད་ཆེ་ཆུང་རྣམས་གསལ་པོར་མཚོན་ཐུབ། དེ་ནས་ཟུར་གཞན་གྱི་གཞུ་ཚད་ཇི་ཙམ་ཡིན་པ་ཡང་ཚོད་རྩིས་བྱས་ཆོག
ཏུའུ་གྲངས་དང་གཞུ་ཚད་དབར་གྱི་འབྲེལ་བ།
སྒོར་མོ་ཡོངས་སུ་འཁོར་བའི་ཟུར་ལ་མཐའ་འཁོར་ཟུར་ཟེར། གོང་ལས་ཤེས་པར། མཐའ་འཁོར་ཟུར་གྱི་ཆེ་ཆུང་ནི་ཏུའུ་ཡིས་མཚོན་ན་ 360o ཡིན་པ་དང་། གཞུ་ཡིས་མཚོན་ན་གཞུ་ཚད་ π π \(2\pi \) ཡིན་པ། དེ་ཡང་ཧ་ལམ་གཞུ་ཚད་ 6.284 ཙམ་ཡིན། ཡང་སྒོར་མོ་ཕྱེད་ཀ་འཁོར་བའི་ཟུར་ལ་སྙོམས་ཟུར་ཟེར་བ་དང་། སྙོམས་ཟུར་གྱི་ཆེ་ཆུང་ནི་ཏུའུ་ཡིས་མཚོན་ན་ 180o ཡིན་པ་དང་། གཞུ་ཡིས་མཚོན་ན་གཞུ་ཚད་ π π \(\pi \) ཡིན་པ། དེ་ཡང་ཧ་ལམ་གཞུ་ཚད་ 3.142 ཙམ་ཡིན།
ཟུར་ཞིག་འཇལ་བྱེད་མི་འདྲ་བ་གཉིས་ཀྱིས་བཅལ་བའི་འབྲས་བུ་ནི་མཚུངས་པ་ཡིན་དགོས། སྙོམས་ཟུར་ཏུའུ་ཡིས་བཅལ་བའི་འབྲས་བུ་ནི་ 180o ཡིན་པ་དང་། གཞུ་ཚད་ཀྱིས་བཅལ་བའི་འབྲས་བུ་ནི་ π π \(\pi \) ཡིན་པས། ང་ཚོར། $$\pi=180^o$$
ཐོབ། དེ་ཡང་ཧ་ལམ་ π π \(3.142=180^o \) ཡིན། དེ་ལས་ང་ཚོས་གཞུ་ཚད་དང་ཏུའུ་ཡི་ཕན་ཚུན་འབྲེལ་བ་རྩིས་ཐུབ། གཞུ་ཚད་གཅིག་ལ་ཏུའུ་ག་ཚོད་ཡིན་པ་བརྩི་ན།
$$1=\frac{180^o}{3.142} \approx 57.2958^o$$ ཙམ་ཡིན་པ་དང་། ཏུའུ་གཅིག་ལ་གཞུ་ཚད་ག་ཚོད་ཡིན་པ་བརྩི་ན། $$1^o=\frac{3.142}{180} \approx 0.0175$$ཙན་ཡིན།
རྒྱུན་སྤྱོད་ཟུར་གྱི་ཏུའུ་གྲངས་དང་གཞུ་ཚད་རེའུ་མིག།
དཔྱད་གཞི།
1: http://www.mathsisfun.com/geometry/radians.html
2: http://www.coolmath.com/precalculus-review-calculus-intro/precalculus-trigonometry/28-the-unit-circle-01
༢༠༡༥ ལོའི་ཟླ་བ་ ༡༠ པའི་ཚེས་ ༢༠ ཉིན།
ལྷག་པ་ཚེ་རིང་གིས་རྩོམ་སྒྱུར་བྱས།
བོད་ལྗོངས་སློབ་གྲྭ་ཆེན་མོའི་རྩིས་རིག་ཚན་ཁག


text:
༈ ཁམས་བྱེ་རྫོང་སར་བཤད་གྲྭ་ཆེན་མོ།
བོད་ཁམས་བྱེ་རྫོང་སར་བཤད་གྲྭ་ཆེན་མོ་ཇི་ལྟར་བྱུང་ཚུལ།
དེ་ཡང་གངས་ལྗོངས་མདོ་ཁམས་ས་ཡི་ཐིག་ལེ། སྨན་ཤོད་རྫོང་སར་བཤད་གྲྭ་ཆེན་མོ་ཁམས་ཀྱི་བྱེ་མ་ཐང་རིགས་གསུམ་སྤྲུལ་པའི་གཙུག་ལག་ཁང་བཤད་སྒྲུབ་དར་རྒྱས་གླིང་ཞེས་བྱ་བའི་ཆོས་སྡེ་ཆེན་པོ་ནི། མཁྱེན་བརྩེ་སྐུ་ཕྲེང་དང་པོ་འཇམ་དབྱངས་མཁྱེན་བརྩེ་དབང་པོ་ཀུན་དགའ་བསྟན་པའི་རྒྱལ་མཚན་དཔལ་བཟང་པོས་ (༡༨༢༠-༡༨༩༢) མ་འོངས་སྔོན་གཟིགས་ཀྱི་ཚུལ་དུ་ས་འདུལ་དང་གཙུག་ལག་ཁང་བཞེངས་ཏེ། མཚན་བཏགས། རྨང་གཞི་བཏིང་བ་ལ། སྐུ་ཐོག་གཉིས་པ་རྡོ་རྗེ་འཆང་འཇམ་དབྱངས་ཆོས་ཀྱི་བློ་གྲོས་རིས་མེད་བསྟན་པའི་རྒྱལ་མཚན་དཔལ་བཟང་པོས་ (༡༨༩༢-༡༩༥༩) ཕྱོགས་དུས་ཀུན་ཁྱབ་ཏུ་སྤེལ་བར་མཛད་པ་སྟེ། དེ་ཡང་ཁམས་བྱེའི་ལྷ་ཁང་ཐོག་མར་བཞེངས་སྐབས། འཇམ་དབྱངས་མཁྱེན་བརྩེ་དབང་པོའི་བཀའ་མངགས་ལྟར། འཇམ་མགོན་ཀོང་སྤྲུལ་རིན་པོ་ཆེ་ཡོན་ཏན་རྒྱ་མཚོ་ (༡༨༡༣-༡༨༩༩) མཆོག་གིས་ཆིབས་རྟར་བཅིབས་ཏེ་ཉིན་གཅིག་རིང་འབོ་ཡོ་ནས་རྩེ་གདོང་ནང་བར་ཡར་མར་ཕེབས་ཏེ་ཐུགས་དཔྱད་གནང་མཐར། ལྷ་ཁང་བཞེངས་པའི་ས་གནད་རྟེན་འབྲེལ་གྱི་དགེ་མཚན་ཁམས་བྱེར་ལེགས་པར་མཁྱེན། དེ་ཡང་ས་ཡི་དཔྱད་ལ་བཀག་ནགས་ཀྱི་རི་སྣ་ཐུར་རྒྱུག་ཕག ཧག་མདའི་གཡས་རི་བྱ། རྩེ་གདོང་གི་རི་སྣ་སྦྲུལ་གྱི་རྣམ་པ་བཅས་ཆགས་སྡང་རྨོངས་གསུམ་མཚོན་པ་དེའི་ཟློག་བྱེད་ལྷ་ཁང་དུ་རིགས་གསུམ་གྱི་སྐུ་གསུམ་བཞེངས་ཏེ་ཞལ་དེར་ཕྱོགས་ནས་བཞུགས་སུ་གསོལ་བར་བརྟེན་བསྟན་འཛིན་གྱི་སྐྱེས་བུ་མང་པོ་འབྱོན་པའི་རྟེན་འབྲེལ་འགྲིག ཀོང་སྤྲུལ་རིན་པོ་ཆེས་ས་དཔྱད་གནང་སྐབས། ཆུ་ཕ་རོལ་ཧག་མདའི་གཡས། བྱོ་ལུ་ཚང་ཞེས་པའི་དུད་ཚང་ཡོད་པའི་ས་དིལ་རྩེ་དེ་ནས་ཚུར་གཟིགས་པ་ན་ཁམས་བྱེའི་རྒྱབ་རི་སྡེ་དགེ་རྩེར་ཞེས་དུར་ཁྲོད་ཡོད་ས་དེ་ནས་མར་སྤྲེའུ་གསུམ་བྱུང་སྟེ། ཁམས་བྱེའི་ལྷ་ཁང་བཞེངས་ས་དེར་ཕན་ཚུན་རྩེད་མོ་དང་མི་ལྟར་ཡར་ལངས་ཏེ་བྲོ་རྡུང་བའི་རྣམ་པ་སོགས་འགའ་བྱས་ནས་ཡར་རི་ལ་སོང་བ་ཞིག་དེར་ཡོད་དཔོན་སློབ་ཐམས་ཅད་ཀྱིས་གཟིགས་པ་ན། འཇམ་མགོན་རིན་པོ་ཆེའི་ཞལ་ནས། ད་ས་ཆ་གཞན་འཚོལ་མི་དགོས། ལྷ་ཁང་བཞེང་ས་ཕ་གི་སྤྲེའུས་བྲོ་འཁྲབ་ས་དེར་ཡིན་གསུངས་ཏེ་ཐུགས་ཐག་བཅད་པ་ལྟར་ས་ཆ་གཏན་འཁེལ། ས་ཕྱོགས་དེར་དེ་སྔ་གཏན་ནས་མེད་པའི་སྤྲེའུ་གསུམ་པོ་ནི། རིགས་གསུམ་མགོན་པོའི་སྤྲུལ་པ་ཡིན་པར་བརྟེན། འཇམ་དབྱངས་མཁྱེན་བརྩེ་དབང་པོས་ལྷ་ཁང་གི་རྟེན་གྱི་གཙོ་བོ་རྒྱུ་རིན་པོ་ཆེ་སྣ་ཚོགས་ལས་གྲུབ་པའི་རིགས་གསུམ་གྱི་ལུགས་སྐུ་ཁྱད་འཕགས་ཚད་ལྡན་རེ་ཐོག་མར་བཞེངས་ཏེ། ལྷ་ཁང་གི་མཚན་ལ་རིགས་གསུམ་སྤྲུལ་པའི་གཙུག་ལག་ཁང་བཤད་སྒྲུབ་དར་རྒྱས་གླིང་ཞེས་བཏགས། ལྷ་ཁང་རྟེན་བཅས་བཞེངས་ཟིན་པ་ན་མཁྱེན་བརྩེ་དབང་པོའི་སྐུ་ཚེའི་སྨད་ནས་སྦྱོར་འཇགས་གནང་བའི་རྒྱུན་མཆོད་དཀོར་གཉེར་བཅས་རྫོང་སར་དགོན་གཞུང་དབྱར་གནས་བཞུགས་རན་ཁར་ལོ་ལྟར་བཞིན་རྡུལ་ཚོན་ལ་བརྟེན་པའི་རིགས་གསུམ་གྱི་དཀྱིལ་འཁོར་བཞེངས་ཏེ་སྒྲུབ་མཆོད་དངོས་སྟ་ཅན་ཉིན་བདུན་མཐར་ལས་བཞིའི་སྦྱིན་སྲེག་དང་ཁྲོམ་དབང་བཅས་ཇི་སྲིད་བར་བཞུགས། རིགས་གསུམ་གྱི་ལྷ་ཁང་དེར་བཤད་གྲྭ་མ་ཚུགས་བར། དགེ་རབ་མདའ་པ་ཞེས་སྨན་ཤོད་ཀྱི་སྡེ་ཤོག་ཁག་གཅིག་གིས་ལོ་ལྟར་བཞིན་སྨྱུང་གནས་ཆ་བརྒྱད་རེ་རྟེན་རྩ་སྦྱོར་འཇགས་ཀྱིས་བླ་གྲྭ་བརྒྱད་རེ་གདན་དྲངས་ཏེ། སྐྱེ་བོ་ཕོ་མོ་ཅི་འཛོམས་སྤྱི་སྒྲུབ་ཀྱི་རྒྱུན་སྲོལ་ཡོད་པར་དེའི་ཚོགས་ཁང་ཡང་བྱས། བཤད་གྲྭ་ཚུགས་རྗེས་སྨྱུང་གནས་ལྷ་ཁང་རི་ཁུག་དེར་ཟུར་དུ་བཞེངས།
བཤད་གྲྭ་ནི་སྤྱི་ལོ་ ༡༩༡༧ མཁྱེན་བརྩེ་སྐུ་ཕྲེང་གཉིས་པ་འཇམ་དབྱངས་ཆོས་ཀྱི་བློ་གྲོས་དགུང་ལོ་ཉེར་དྲུག་ལ་ཕེབས་པའི་རབ་བྱུང་བཅོ་ལྔ་པའི་ས་རྟ་ལོར་རྟེན་དང་རྟེན་པ་བཅས་དངོས་སུ་ཚུགས། དེར་གྲུབ་མཐའ་རིས་མེད་དང༌། ཕྱོགས་འདུས་དོན་གཉེར་གང་ཆེ་དུས་ཐོག་ཏུ་ཚད་གཞི་ལྟར་ཞུགས་ཆོག་རྒྱུ་དང༌། འཆད་ཉན་བྱ་རྒྱུ་ནང་རིག་སྡེ་སྣོད་ཀྱི་དགོངས་འགྲེལ་རྒྱ་གཞུང་གཙོ་བོ་ལ་བོད་གཞུང་གིས་རམ་འདེགས་བྱ་རྒྱུ་སྟེ། ཡོངས་གྲགས་རྩ་པོད་དབུ་ཕར་འདུལ་མངོན་བཞི་ལས་ཕྱེ་བའི་གཞུང་ཆེན་བཅུ་གསུམ་ཁར། ཚད་མའི་སྐོར་ལ་ཚད་མ་ཀུན་བཏུས་དང་རྣམ་འགྲེལ་གཉིས། གསུང་རབ་སྤྱི་འགྲེལ་སྐོར་ལ་ཚད་མ་རིགས་གཏེར་དང༌། སྡོམ་གསུམ་རབ་དབྱེ། གཞུང་ལུགས་ལེགས་བཤད། ལེགས་བཤད་རིན པོ་ཆེའི་གཏེར། སྒྲ་རིག་དབྱངས་ཅན་སྒྲ་མདོ། སྙན་ངག་མེ་ལོང་མ་བཅས་པ་ལ་འཆད་ཉན་གྱི་རྒྱུན་ལེགས་པར་བཞུགས།
མཁན་རབས་དང་པོ་མཁན་ཆེན་གཞན་ཕན་ཆོས་ཀྱི་སྣང་བ་གདན་དྲངས་པ་ནས་དུས་འགྱུར་མ་བྱུང་བར་དུ་མཁན་རབས་དགུ་བྱོན། དུས་འགྱུར་གྱི་རྗེས་སུ་སྤྱི་ལོ་ ༡༩༨༦ ཙམ་ལ་སྐྱབས་རྗེ་མཁྱེན་བརྩེ་རིན་པོ་ཆེས་ཕྱག་བྲིས་བསྐུར་ནས་མཁན་རིན་པོ་ཆེ་པདྨ་དམ་ཆོས་གདན་དྲངས་ཏེ་བཤད་གྲྭ་ཞིག་གསོ་མཛད་པ་ནས་ད་བར་དུ་མཁན་རབས་བཞི་བྱོན་ཏེ་མདོ་སྔགས་རིག་གནས་དང་བཅས་པའི་འཆད་ཉན་གྱི་རྒྱུན་ལེགས་པར་སྐྱོང་བཞིན་པའོ། །


text:
དང་པོ། སྲིད་འཛིན་ཆོག་མཆན་ཞུ་སྐབས། བོད་ཀྱི་རྩྭ་ཐང་དང་རི་འགོ་ན་དབྱར་རྩྭ་དགུན་འབུ་སྐྱེས། རྩྭ་དེ་ས་འོག་ཏུ་ཡོད་པའི་སྐབས་སུ། དམངས་ཁྲིམས་དང་དངོས་དབང་གི་ཁྲིམས་སོགས་ཀྱི་གཏན་འཁེལ་ལྟར་ན། དབྱར་རྩྭ་སྐྱེས་ས་དེ་ས་ཞིང་འགན་གཙང་ལེན་གྱི་གན་རྒྱ་བརྒྱུད་ནས་རྩྭ་སའི་ཕན་སྤྱོད་དངོས་དབང་སྟེ་བདག་གཉེར་དང་ཁེ་ཕན་ལེན་པའི་ཐོབ་ཐང་བདོག་པའི་འབྲོག་པ་ལ་དབང་། དངོས་དབང་གི་ཁྲིམས་ཀྱི་དོན་ཚན་༡༢༤་ཡི་ཚན་པ་༢་དང་། ཁྲིམས་དེའི་དོན་ཚན་༡༢༥་ནང་དུ་གཏན་འཁེལ་ཡོད། དེའི་ཕྱིར་དབྱར་རྩྭ་སྐྱེས་པའི་དུས་སུ་དེའི་བདག་དབང་ནི་རྩྭ་ས་འཛིན་མཁན་
གྱི་འབྲོག་པ་དག་ལ་བདོག དབྱར་རྩྭ་ནི་དཀོན་ཞིང་རྙེད་དཀའ་བའི་རྒོད་སྐྱེས་རྩྭ་ལྡུམ་ཡིན་པས་རྒྱལ་ཁབ་ཀྱི་མཆོག་གྱུར་ལྡུམ་རིགས་གྱི་ཨང་རིམ་གཉིས་པའི་གྲས་སུ་གཏོགས།རྩྭ་ཐང་གི་ཁྲིམས་དང་མཆོག་གྱུར་ལྡུམ་རིགས་སྲུང་སྐྱོབ་ཀྱི་ཁྲིམས་ལ་སོགས་པའི་གཏན་འཁེལ་ནང་དུ་བསྲུང་བྱའི་ཡུལ་དུ་གྱུར་ཡོད། ལོ་རེའི་ཟླ་༥་བ་ནས་༦་པ་ནི་དབྱར་རྩ་བརྐོ་པའི་དུས་ཚུགས་ཡིན། འདིའི་སྐབས་སུ་དབྱར་རྩྭ་ལ་བདག་དབང་ཡོད་པའི་འབྲོག་པ་རྣམས་ཀྱིས་དབྱར་རྩྭ་བརྐོ་བའམ། གཞན་གྱིས་འབྲོག་པ་དང་གན་རྒྱ་བཞག་ནས་དབྱར་རྩྭ་བརྐོ་རྒྱུ་ཡིན་ན། ཐོག་མར་ས་གནས་སྲིད་གཞུང་ལ་དབྱར་རྩྭ་བརྐོས་ན་ཆོག་པའི་སྲིད་འཛིན་ཆོག་མཆན་ཡི་གེ་ཞུ་དགོས། དབྱར་རྩྭ་བརྐོ་མཁན་གྱིས་ཆོག་མཆན་ཞུས་རྗེས། ས་གནས་སྲིད་གཞུང་གི་འབྲེལ་ཡོད་ལས་ཁུངས་ཀྱིས་དབྱར་རྩྭ་བརྐོ་བའི་ཆོག་མཆན་ཡི་གེ་ཞུ་མཁན་ལ་སྤྲོད་མིན་གྱི་ཐག་གཅོདདུས་ལྟར་བྱེད་དགོས་ཤིང་། ཆོག་མཆན་སྤྲོད་གི་མིན་ན་རྒྱུ་མཚན་བཤད་ནས་ཆོག་མཆག་ཞུ་མཁན་ལ་གོང་རིམ་ལས་ཁུངས་ལ་སྲིད་འཛིན་བསྐྱར་གྲོས་དང་ཁྲིམས་ཁང་ནས་སྲིད་འཛིན་གཏུག་བཤེར་སོགས་ཀྱི་ཐོབ་ཐང་ཡོད་པ་གསལ་བཤད་ཡི་གེ་སྤྲོད་དགོས། ཆོག་མཆན་ཞུས་མཁན་གྱིས་ཀྱང་དུས་ལྟར་སྲིད་འཛིན་བསྐྱར་གྲོས་དང་སྲིད་འཛིན་གཏུག་བཤེར་སོགས་ཀྱི་ཐབས་ལམ་བསྟེན་ནས་རང་གི་ཐོབ་ཐང་སྲུང་སྐྱོབ་བྱས་ན་འགྲིག དཔེར་ན། བོད་རང་སྐྱོང་ལྗོངས་ལྟ་བུར་མཚོན་ན། དབྱར་རྩ་བརྐོ་བ་དང་ཉོ་འཚོང་བྱེད་དུས་། སྲིད་གཞུང་གི་ཆོག་མཆན་ཡི་གེ་ངེས་པར་དུ་ཡོད་དགོས་ཟེར། མཚོ་སྔོན་ཞིང་ཆེན་གྱིས་ཀྱང་༢༠༠༤་ཡི་ལོར་དབྱར་རྩྭ་བརྐོ་བའི་ཐད་ལ་་གཏན་འཁེལ་ཞིག་བཞག་ཡོད་པ་གཤམ་གྱི་འབྲེལ་ཐག་བརྒྱུད་ནས་གཟིགས། ཡིན་ནའང་ཉོ་འཚོང་གི་སྐོར་ལ་དོ་དམ་གྱི་གཏན་འཁེལ་མེད་པས། མཚོ་སྔོན་ཞིང་ཆེན་ལ་སྐྱོན་བརྗོད་བྱེད་མཁན་ཡང་བྱུང་ཡོད་མོད། ༢༠༡༤་ལོར་མཚོ་སྔོན་ཞིང་ཆེན་གྱིས་བོད་ཡུལ་གྱི་གནས་བབ་ལ་གཞིགས་ནས་ཉོ་ཚོང་སྐོར་ལ་སྲིད་འཛིན་དོ་དམ་མི་བྱེད་པའི་གསལ་བསྒྲགས་ཤིག་སྤེལ་ཡོད། སྤྱིར་བཏང་ཡིན་ན། འབྲོག་པས་རང་གི་ས་ཐོག་ནས་དབྱར་རྩྭ་བརྐོ་ཆོག་མོད་ས་གནས་སྲིད་གཞུང་གིས་ཆོག་མཆན་ལམ་ལུགས་བཙུགས་པ་དེར་ཁྲིམས་ཀྱི་གཞི་རྩ་མེད། འོན་ཀྱང་འདི་རུ་གླེང་བྱ་མིན་པས་མ་སྤྲོས། ཆོག་མཆན་མེད་པར་དབྱར་རྩྭ་བརྐོས་ན་སྲིད་གཞུང་གི་ལས་ཁུངས་འདྲ་མིན་གྱིས་ཆད་པ་འདྲ་མིན་གཅོད་པའི་ཉེན་ཁ་ཡོད།
གཉིས་པ། དབྱར་རྩྭ་བརྐོ་བའི་སྐབས། དབྱར་རྩྭ་བརྐོ་བའི་ཆོག་མཆན་ཐོབ་པའི་རྗེས་སུ། དབྱར་རྩྭ་བརྐོ་མཁན་རྩྭ་ཐང་དང་རི་འགོར་བུད་ནས་དབྱར་རྩྭ་བརྐོ་བར་སྟ་གོན་བྱེད་པའམ་བརྐོ་བཞིན་པའི་སྐབས་སུ། ཡང་སྲིད་གཞུང་གི་སྲིད་འཛིན་ལས་ཁུངས་འདྲ་མིན་ཡོང་ནས་ཆད་པ་འདྲ་མིན་གཅོད་གི་རེད། འདིའི་སྐབས་སུ་སྲིད་གཞུང་གི་ཁོར་ཡུག་དང་། རྩྭ་ཐང་དང་ས་ཆུ་དོ་དམ་བྱེད་པའི་ལས་ཁུངས། ཁྲལ་རིགས་དང་སྤྱི་བདེ་ལས་ཁུངས་སོགས་ཀྱིས་སྲིད་འཛིན་ཆད་གཅོད་ཀྱི་གཏན་འཁེལ་ལྟར་ཆད་པ་བཅད་ཚེ། སྲིད་འཛིན་ཆད་གཅོད་ཕོག་པའི་གང་ཟག་ལ་ཁྲིམས་མཐུན་གྱི་ཐོབ་ཐང་ཡོད། སྲིད་གཞུང་གི་ལས་ཁུངས་ཁག་གིས་ཆད་པ་གཅོད་པར་གཞི་འཛིན་སའི་ཁྲིམས་ལུགས་སྣ་ཚོགས་ཡོད། འདིའི་སྐབས་སུ་སྒོར་ཆད་གཙོ་བོ་ཡིན། ཁོར་ཡུག་དང་སྤྱི་ཚོགས་བདེ་འཇགས་གལ་ཆེན་ཡིན་མོད། སྲིད་གཞུང་གི་གནད་ཡོད་ལས་ཁུངས་ཀྱིས་དུས་སྐབས་འདི་དང་བསྟུན་ནས་སྒོར་ཆད་ལ་བརྟེན་ཏེ་སོ་སོའི་ལས་ཁུངས་ལ་ཁྲིམས་འགལ་གྱི་ཕོག་བཟོ་(创收)ལས་དོན་ཀྱང་སྤེལ་གི་ཡོད། གལ་ཏེ་སྤྱི་བདེ་ལས་ཁུངས་ཀྱིས་དབྱར་རྩྭ་བརྐོ་མཁན་ལ་སྒོར་ཆད་བཅད་ཚེ། ཁོར་ཡུག་དང་རྩྭ་ཐང་དང་ས་ཆུ་ལ་ལ་སོགས་པའི་ལས་ཁུངས་གཞན་གྱིས་དོན་དག་གཅིག་གི་སྟེང་ནས་དབྱར་རྩྭ་བརྐོ་མཁན་ལ་སྒོར་ཆད་ཡང་བསྐྱར་གཅོད་མི་ཆོག་པ་ནི་རྩ་དོན་ཡིན། སྲིད་འཛིན་ལས་ཁུངས་ཀྱིས་དེ་ལྟར་ཡང་བསྐྱར་ཆད་པ་བཅད་ཚེ་ཁྲིམས་འགལ་ཡིན་པ་ཤེས་དགོས། དེ་ལ་དོན་དག་གཅིག་ལ་ཆད་པ་ཐེངས་གཉིས་བཅད་མི་ཆོག་པའི་རྩ་དོན་ཟེར། (一事不二罚) དེ་མིན་སྲིད་འཛིན་ལས་ཁུངས་ཀྱིས་གོང་ནས་བཤད་པའི་བརྒྱུད་རིམ་བརྒྱུད་དགོས་ཤིང་། ཆད་པ་ཕོག་མཁན་ལ་ཁོང་གི་ཐོབ་ཐང་གང་ཡོད་སོགས་མངོན་གསལ་བྱ་དགོས། འདིའི་སྐབས་སུ་སྲིད་གཞུང་གི་ལས་བྱེད་ཀྱིས་ནམ་རྒྱུན་སྒོར་ཆད་ཕོན་ཆེན་པོ་གཅོད་གི་ཡོད་པས། ཆད་པ་ཕོག་མཁན་ལ་ངེས་བར་དུ་ཉན་ཚོགས་བསྐོང་བའར་རེ་འདུན་ཞུ་བའི་ཐོབ་ཐང་དང་། སྲིད་འཛིན་བསྐྱར་གྲོས་དང་སྲིད་འཛིན་གཏུག་བཤེར་གྱི་ཐོབ་ཐང་དང་དུས་ཡུན། ཐབས་ལམ་སོགས་མཚམས་སྦྱོར་བྱེད་དགོས། སྲིད་འཛིན་ཆད་པ་ཕོག་མཁན་གྱིས་ཀྱང་རང་ཉིད་ཀྱི་ཐོབ་ཐང་བསྲུངསྐྱོབ་བྱེད་བར་ཐབས་ལམ་དེ་དག་བརྒྱུད་དེ་ཐོབ་ཐང་སློར་གསོ་ལ་རེམ་དགོས་པ་མ་གཏོགས་། སྒྱུད་ལུག་གི་ངང་ནས་དུས་འདའ་བར་མི་བྱའོ། དུས་ལས་འདའ་ཚེ་གོང་རིམ་སྲིད་གཞུང་དང་ཁྲིམས་ཁང་བཅས་ཀྱིས་ཞུ་གཏུག་ལ་ངོས་ལེན་མི་བྱེད་པའི་གནད་དེ་ཤེས་དགོས། དབྱར་རྩྭ་བརྐོས་ཚར་བའི་རྗེས་སུ། བརྐོ་ཤུལ་ཕྱིར་སྙོམས་ཏེ་རྩྭ་ས་སྲུང་སྐྱོབ་བྱེད་པ་དང་། གལ་སྙིགས་ཕྱོགས་ཕྱོགས་སུ་མི་གཏོར་བ་ཞིག་བྱས་ཏེ་འཁོར་ཡུག་སྲུང་སྐྱོབ་ཀྱི་གནད་ལ་གཟབ་དགོས་ཤིང་གནས་མ་ཡིན་པའི་གནས་ནས་དབྱར་རྩྭ་བརྐོས་ན་ཁྲིམས་དང་འགལ། དཔེར་ན། རྩྭ་ཆུ་ཉམ་ཐག་པའི་རྩྭ་ས་ལྟ་བུ་ནས་བརྐོ་མི་ཆོག དེ་ལྟ་མ་ཡིན་པར་ཁོར་ཡུག་ལ་གནོད་པ་བཟོས་ན། སྲིད་གཞུང་གི་ས་ཆུ་ལས་ཁུངས་ཀྱིས་རྩྭ་ཐང་གི་ཁྲིམས་དང་། ས་ཆུ་དོ་དམ་གྱི་ཁྲིམས་ལུགས་ལྟར་གང་ཟག་ཅིག་ལ་སྒོར་ཆད་ཁྲི་ལྔ་མན་ལ་བཅད་ཆོག དེའི་ཕྱིར་གནད་འདི་ལ་གཟབ་དགོས། བརྐོས་ནས་ལག་ཏུ་སོན་པའི་དབྱར་རྩྭའི་བདག་དབང་ནི་བརྐོ་མཁན་རང་ལ་ཡོད་པ་དང་། ཁྲིམས་མཐུན་གྱི་གན་རྒྱ་བརྒྱུད་ནས་མི་མཐུན་པའི་གཏན་འཁེལ་བྱས་ཡོད་ན་གན་རྒྱ་ལྟར་འགྲོ་དགོས། དབྱར་རྩྭ་གཞན་ལ་བཙོང་དུས། བོད་ལྗོངས་ལྟ་བུ་ལ་མཚོན་ན། དབྱར་རྩྭའི་བདག་པོས་དབྱར་རྩྭ་བཙོང་སྐབས། ངེས་བར་དུ་དབྱར་རྩྭ་ཉོ་བསྡུ་དང་ཚོང་གཉེར་གྱི་ཐོབ་ཐང་ཡོད་པའི་ཚོགས་པ་ལ་བཙོང་དགོས་ཞེས་ཁྲིམས་བཟོས་ཡོད། འབྲོག་པ་རང་གིས་བརྐོས་པའི་དབྱར་རྩྭ་ཡིན་ན། དབྱར་རྩྭ་བརྐོ་བའི་ཆོག་མཆན་ཡི་གེ་ལ་བརྟེན་ནས་རང་ཉིད་ཀྱིས་བརྐོས་པའི་དབྱར་རྩྭ་དེ་དབྱར་རྩྭ་ཉོ་འཚོང་བྱས་ཆོག་པའི་གང་ཟག་དང་ཚོགས་པ་ལ་བཙོང་ཆོག མཚོ་སྔོན་གྱི་བོད་ཁུལ་དུ་དབྱར་རྩྭ་བརྐོ་བ་ལ་ཁྲིམས་བཟོས་ཡོད་པ་མ་གཏོགས་ཉོ་ཚོང་གི་ཐད་ལ་ཁྲིམས་བཟོས་མེད།
གསུམ་པ། ཉན་ཚོགས་ཞུ་སྐབས།(听证) དབྱར་རྩྭ་བརྐོ་སྐབས་དང་ཉོ་འཚོང་བྱེད་སྐབས། སྲིད་གཞུང་གི་ཁོར་ཡུག་ལས་ཁུངས་དང་བཟོ་ཚོང་ལས་ཁུངས་ཀྱིས་བརྐོ་བ་བོ་དང་ཉོ་འཚོང་བྱེད་མཁན་ལ་སྒོར་༥༠༠༠་ཡན་གྱི་་སྒོར་ཆད་བཅད་པ་དང་། ཡང་ན་རིན་གོང་སྒོར་༥༠༠༠་ཡན་ལ་སོན་པའི་དབྱར་རྩྭ་གཞུང་བཞེས་བཏང་བ། སྤྱི་བདེ་ལས་ཁུངས་ཀྱིས་དབྱར་རྩྭའི་དོ་བདག་ལ་སྒོར་༢༠༠༠་ཡན་གྱི་ཆད་པ་བཅད་པ་དང་། དབྱར་རྩྭ་བརྐོ་བའི་ཆོག་མཆན་ཡི་གེ་དང་ཉོ་འཚོང་ཡི་གེ་སོགས་ཕྱིར་བསྡུ་བྱེད་པའི་ཆད་པ་བཅད་ཚེ། ཆད་པ་ཕོག་མཁན་གྱིས་ཆད་པ་གཅོད་མཁན་གྱི་ལས་ཁུངས་ལ་ཉན་ཚོགས་བསྐོང་བའི་རེ་བ་ཞུས་ཏེ། ཆད་པ་དྲང་བདེན་དང་ཁྲིམས་མཐུན་ཡིན་མིན་ལ་བརྟག་དཔྱད་དང་རྩོད་སྒྲུབ་བྱས་ན་ཆོག ལམ་ལུགས་དེ་ལ་ “ཉན་ཚོགས་” ཟེར།ཆད་པ་གཅོད་མཁན་གྱིས་ཀྱང་ཆད་པ་ཕོག་མཁན་གྱི་རེ་བ་ལྟར་ཉན་ཚོགས་བསྐོང་ནས་སྲིད་འཛིན་ཆད་པ་དེ་དྲང་བདེན་དང་ཁྲིམས་མཐུན་ཡིན་མིན་ལ་དཔྱད་པ་གཏོང་དགོས།
བཞི་པ། སྲིད་འཛིན་བསྐྱར་གྲོས་དང་སྲིད་འཛིན་གཏུག་བཤེར། རྒྱལ་ཁབ་གུན་གསབ་ཀྱི་སྐབས། ཁྲིམས་ལྟར་ན། དབྱར་རྩྭ་བརྐོ་མཁན་ལ་སྒོར་ཆད་ལ་སོགས་པའི་ཆད་པ་གང་རུང་ཞིག་ཕོག་ཚེ། ཆད་པ་ཕོག་མཁན་གྱིས་ཆད་པ་གཅོད་མཁན་གྱི་ལས་ཁུངས་ཀྱི་གོང་རིམ་ལས་ཁུངས་ལ་སྲིད་འཛིན་བསྐྱར་གྲོས་ཞུས་ན་ཆོག སྲིད་འཛིན་བསྐྱར་གྲོས་ནི་ཆད་པ་ཕོག་མཁན་གྱིས་ཆད་པ་དྲང་བདེན་མིན་པར་མཐོང་སྟེ། སྲིད་འཛིན་ཆད་པ་གཅོད་མཁན་གྱི་གོང་རིམ་ལས་ཁུངས་ལ་ཆད་པ་དེ་ཡང་བསྐྱར་གྲོས་བསྡུར་བྱེད་པའི་རེ་འདུན་ཞུས་ནས། གོང་རིམ་ལས་ཁུངས་ཀྱིས་ཁྲིམས་ལྟར་བསྐྱར་གྲོས་བྱེད་པའི་ལམ་ལུགས་ཤིག་ཡིན། ཆད་པ་ཕོག་མཁན་གྱིས་ཆད་པ་ཕོག་པ་ཤེས་ཚོར་བྱུང་བའི་ཉིན་༦༠་ཚུན་སྲིད་འཛིན་བསྐྱར་གྲོས་ཀྱི་རེ་འདུན་ཞུ་དགོས། དེ་ལྟ་མ་ཡིན་ན་སྲིད་འཛིན་བསྐྱར་གྲོས་ཞུ་བའི་ཐོབ་ཐང་བརླག་འགྲོ གོང་རིམ་ལས་ཁུངས་ནས་ཀྱང་ཉིན་༦༠་ཡི་ནང་དུ་བསྐྱར་གྲོས་ཀྱི་ཐག་ཆོད་དགོས། གོང་རིམ་ལས་ཁུངས་ཀྱི་ཐག་བཅད་ལ་མོས་མཐུན་མེད་ན་ཐག་བཅད་ལག་ཏུ་སོན་པའི་ཉིན་མོ་ནས་ཉིན་༡༥་ཡི་ནང་དུ་ཁྲིམས་ཁང་ལ་གཏུག་བཤེར་བྱེད་དགོས། སྲིད་འཛིན་གཏུག་བཤེར་ནི་དབྱར་རྩྭ་བརྐོས་པ་དང་ཡང་ན་ཉོ་འཚོང་བྱས་པའི་རྐྱེན་གྱིས་སྲིད་འཛིན་ཆད་པ་ཕོག་ཅིང་། ཕོག་མཁན་གྱིས་སྲིད་འཛིན་བསྐྱར་གྲོས་ཀྱི་ཐག་ཆོད་ལ་མོས་མཐུན་མེད་ན། བསྐྱར་གྲོས་ཐག་བཅད་ཡི་གེ་ལག་ཏུ་སོན་པའི་ཉིན་བཅོ་ལྔ་ནང་སྲིད་འཛིན་གཏུག་བཤེར་བྱེད་དགོས་པ་་དང་། ཡང་ན་ཆད་པ་ཕོག་མཁན་གྱིས་སྲིད་འཛིན་བསྐྱར་གྲོས་མ་བརྒྱུད་པར་ཆད་པ་ཕོག་པ་ཤེས་རྗེས་ཀྱི་ཟླ་བ་གསུམ་གྱི་ནང་ཐད་ཀར་ཁྲིམས་ཁང་ལ་སོང་སྟེ། སྲིད་འཛིན་ཆད་གཅོད་ལ་ངོས་ལེན་མེད་པ་རྒྱུ་མཚན་དུ་བྱས་ཏེ་སྲིད་འཛིན་གཏུག་བཤེར་གྱི་སྒོ་མོ་ཕྱེ་ཆོག གལ་ཏེ་སྲིད་འཛིན་ཆད་གཅོད་སྐབས་སུ། ཆད་པ་གཅོད་མཁན་གྱིས་དབྱར་རྩྭ་བརྐོ་མཁན་ལ་ཆད་པ་བཅད་ཀྱང་འབྲེལ་ཡོད་ཀྱི་ཐོབ་ཐང་གསལ་བཤད་མ་བྱས་ཚེ། སྲིད་འཛིན་གཏུག་བཤེར་གྱི་དུས་ཡུན་དེ་སྲིད་འཛིན་ཆད་པ་ཕོག་པའི་ཉིན་ནས་བཟུང་བའི་ལོ་གཉིས་སམ་ལོ་ལྔ་བར་དུ་བསྲིང་ཆོག ་ཁྲིམས་ཁང་གིས་ཀྱང་སྲིད་འཛིན་གཏུག་བཤེར་གྱི་གྱོད་གཞི་དང་ལེན་བྱས་ཏེ། ཁྲིམས་བཤེར་བརྒྱུད་ནས་སྲིད་གཞུང་གི་ནོར་འཁྲུལ་ཅན་གྱི་ཆད་པ་ནུས་མེད་དུ་བཟོ་བའི་དབང་ཐང་ཡོད། རྒྱལ་ཁབ་གུན་གསབ་ནི། (国家赔偿) སྲིད་གཞུང་གི་ལས་ཁུངས་སོ་སོའི་དབྱར་རྩྭ་བརྐོ་མཁན་དང་ཉོ་འཚོང་བྱེད་མཁན་ལ་ཆད་པ་བཅད་པའམ། དབྱར་རྩྭ་གཞུང་བཞེས་བྱས་པ། དབྱར་རྩྭ་བརྐོ་མཁན་སྲིད་འཛིན་བཀག་གཉར་བྱས་པ་དེ་དག་དེ་ནོར་འཁྲུལ་ཡིན་པ་ཁྲིམས་ཁང་གིས་ངོས་འཛིན་བྱུང་བའམ། ཡང་ན་ལས་ཁུངས་དེའི་གོང་རིམ་ལས་ཁུངས་སོགས་ཀྱིས་ངོས་འཛིན་བྱུང་ཚེ། གྱོང་གུན་ཐེབས་པའི་དབྱར་རྩྭའི་དོ་བདག་ལ་སྲིད་གཞུང་ནས་གུན་གསབ་ལེན་པའི་ཐོབ་ཐང་ཡོད། རྒྱལ་ཁབ་གུན་གསབ་ཀྱི་ཁྲིམས་ལྟར་ན། སྲིད་གཞུང་གི་ལས་བྱེད་པས་ཁྲིམས་འགལ་གྱིས་དབྱར་རྩྭ་བརྐོ་མཁན་གྱི་དབྱར་རྩྭ་གཞུང་བཞེས་བྱས་པའམ་སྒོར་ཆད་བཅད་ན། དབྱར་རྩྭ་དང་ཆད་པ་བཅད་པའི་སྒོར་མོ་ཕྱིར་དབྱར་རྩྭ་དོ་བདག་ལ་སློག་དགོས་པ་མ་ཟད། དེ་ལས་མཆེད་པའི་གྱོང་གུན་ལ་གུན་གསབ་ཀྱང་སྟེར་དགོས། དེ་ནས་སྤྱི་བདེ་ལས་ཁུངས་ཀྱིས་དབྱར་རྩྭ་བརྐོ་མཁན་ལ་བཀག་ཉེས་བྱུང་ན། དབྱར་རྩྭ་བརྐོ་མཁན་ལ་ཉིན་རེར་སྒོར་༢༡༩་ཡི་གུན་གསབ་སྤྲོད་དགོས། དབྱར་རྩྭ་དོ་བདག་གིས་རྒྱལ་ཁབ་གུན་གསབ་ལེན་པའི་དུས་བཅད་ནི་སྲིད་གཞུང་གི་ཆད་པ་ཁྲིམས་འགལ་ཡིན་པ་གཏན་འཁེལ་བའི་ལོ་གཉིས་ཀྱི་ནང་ཚུན་ཡིན་པས། དོ་བདག་རྣམས་ཀྱིས་དུས་ཡུན་འདི་ལ་དོ་སྣང་དང་གཟབ་གནན་གབང་དགོས།
ལྔ་བ། བདག་དབང་གི་སྐབས། འབྲོག་པ་རྣམས་ཀྱིས་དབྱར་རྩྭ་ཡི་གཏན་གྱི་བདག་དབང་ཟིན་དགོས་ན། ཐོག་མར་རྩྭ་སའི་བདག་དབང་དེ་ཟིན་དགོས་པ་ཞིག་བྱ་དགོས། རྩྭ་སའི་བདག་དབང་མེད་སོང་ན་དབྱར་རྩྭ་དང་ཐོན་ཁུངས་གཞན་གྱི་ཁེ་དབང་ཡང་རིམ་གྱིས་མེད་འགྲོ འབྲོག་པ་རྣམས་ཀྱི་དབྱར་རྩྭའི་བདག་དབང་གི་འབྱུང་ཁུངས་ནི་རྩྭ་སའི་དངོས་དབང་ངམ་འགན་གཙང་ལེན་གྱི་གན་རྒྱ་ལས་བརྒྱུད་པའི་བདག་དབང་ཟིན་ཡོད་པ་དེ་ཡིན། སྤྱིར་ཁྲིམས་ལུགས་ཀྱི་རང་བཞིན་ཐད་ནས་བཤད་ན། རང་བྱུང་ཐོན་ཁུངས་ཚང་མ་རྒྱལ་ཁབ་ལ་དབང་ཟེར། འོན་ཀྱང་རྩྭ་ས་འགན་གཙང་ལེན་གྱི་གན་རྒྱ་ལས་བྱུང་བའི་དངོས་དབང་གིས་རྩྭ་སའི་རང་བྱུང་ཐོན་ཁུངས་ལ་ལ་རྩྭ་ས་བདག་སྐྱོང་བྱེད་པའི་འབྲོག་པར་བྱིན་ཡོད། རྩྭ་སའི་བདག་སྐྱོང་གི་ཐོབ་ཐང་ཤོར་བ་ཡིན་ན་དབྱར་རྩྭའི་བདག་དབང་ཀྱང་གཏན་ནས་ཤོར་འགྲོ རྩྭ་ས་ནི་འབྲོག་པ་རྣམས་ལ་མཚོན་ན་ཚེ་སྲོག་ཡིན། དེང་སྐབས་ས་གནས་སྲིད་གཞུང་གིས་འབྲོག་པ་རྣམས་ཀྱི་རྩྭ་ས་ཕྱིར་བསྡུ་བྱེད་བཞིན་པ་དེ་ནི་ཁོང་ཚོས་རྩྭ་སའི་གཞལ་དུ་མེད་པའི་རིན་ཐང་དེ་མཐོང་ཡོད་པ་རེད། འབྲོག་པས་རྩྭ་སའི་བདག་དབང་དེ་ཟིན་ཡོད་ན། དབྱར་རྩྭའི་བྲན་གཡོག་ཏུ་མི་འགྱུར་བར་དབྱར་རྩྭའི་བདག་པོ་ཡིན། དེ་ལྟ་མ་ཡིན་ན། རྩྭ་སའི་བདག་དབང་ཤོར་བའི་འབྲོག་པ་རྣམས་ནི་འབྱུང་འགྱུར་གྱི་དུས་སུ་གདོན་མི་ཟ་བར་རྩྭ་ས་སྟེང་གི་དབྱར་རྩྭ་དང་སྨན་ལྡུམ་ཆེ་གེ་མོའི་བྲན་གཡོག་ཏུ་འགྱུར་ངེས་ཡིན།


text:
བར་དོའི་རྣམ་བཤད་སྐྱ་རེངས་གསར་པ།
[ཟླ་ཚེས། 2013-06-08 23:18:06][རྩོམ་པ་པོ། བྲག་མགོ་དགེ་བཤེས་ཚེ་དབང་།][རྩོམ་ཁུངས། ཧི་མ་ལ་ཡའི་བོན།][ཀློག་གྲངས། ]
རྒྱུད་གསུམ་ལས་གསང་རྒྱུད་རྫོགས་པ་ཆེན་པོ་ལྟ་བ་ཐོག་བབ་ལས་བར་དོའི་འཕྲང་ལམ་གྱི་དགོངས་འགྲེལ་བར་དོའི་རྣམ་བཤད་སྐྱ་རེངས་གསར་པ་བསྟན་པ་ལ། ས་བཅད་རྣམ་པ་བཞིའི་སྒོ་ནས་སྙིང་བསྡུས་རེ་འཆད་པར་བྱ་སྟེ། བཤད་པར་བྱ་བའི་གཞི་ངོས་བཟུང་བ་དང་། རྣམ་དབྱེ་སྤྱི་དོན་ཙམ་ཁོག་དབུབ་སྟེ་བསྟན་པ་དང། བྱེ་བྲག་སོ་སོའི་དོན་རྒྱས་པར་བཤད་པ་དང་། བར་དོའི་ངེས་ཚིག་བསྟན་པ་དང་བཞི་ལས། ཐོག་མར་བར་དོ་ལ་གསུམ་དང་བཞི་དང་དགུ་རུ་ཕྱེས་ནས་བཤད་པ་སྣང་ཡང། སྐབས་འདིར་རྫོགས་ཆེན་ལྟ་བ་ཐོག་བབ་ལས། བསྟན་པ་ཇི་བཞིན་བཤད་པར་བྱ་བ་དགུ་རུ་ངོས་བཟུང་བའོ། གཉིས་པ་རྣམ་དབྱེ་ལ། རང་འབྱུང་ཡེ་ཤེས་གཞིའི་བར་དོ་དང་། ཕུང་པོ་རྟེན་གནས་ཚེའི་བར་དོ། རྨི་ལམ་བག་ཆགས་འཁྲུལ་བའི་བར་དོ། གཞི་དུས་འཇིག་པ་དུས་ཀྱི་བར་དོ། གནས་ལུགས་ཡེ་ཤེས་རྩེ་རྒྱལ་གྱི་བར་དོ། བོན་ཉིད་རང་འབྱུང་འོད་གསལ་གྱི་བར་དོ། ཆད་ལྟ་སྟོང་ཉིད་འཐུག་པོའི་བར་དོ། དངོས་མེད་སྟོང་པ་སྲིད་པའི་བར་དོ། བརྡའ་ཐབས་སྐབས་སྦྱོར་ངོ་སྤྲོད་བསྟན་པ་དང་དགུའོ། གསུམ་པ་བྱེ་བྲག་ཏུ་གཞུང་ནས་དགུ་རུ་གསུངས་པ་ལྟར་རིམ་གྱིས་བཤད་པ་ལ།
དང་པོ་རང་འབྱུང་ཡེ་ཤེས་ཀྱི་བར་དོ་བསྟན་པ།
རང་འབྱུང་ཡེ་ཤེས་ཀྱི་བར་དོ་བསྟན་པ་ལ་གསུམ་སྟེ། ངོ་བོ་དང་མན་ངག་ངེས་ཚིག་དང་གསུམ་ལས། དང་པོ་ངོ་བོ་ནི། ཡེ་གདོད་མ་ནས་ངོ་བོ་སྟོང་ལ་ཡོངས་སུ་རྒྱ་མ་ཆད་པ། རྣམ་པ་གསལ་ལ་དམིགས་འཛིན་མེད་པ། འཁོར་འདས་གཉིས་ཀྱི་སྤྱི་གཞི་ཆེན་མོའོ། དེ་ནི་རང་འབྱུང་ཡེ་ཤེས་ཀྱི་བར་དོའི་ངོ་བོ་ཡིན་ལ། རྫོགས་ཆེན་ལྟ་བ་ཐོག་བབ་ཀྱི་མན་ངག་འགྲེལ་བ་གསལ་བྱེད་སྒྲོན་མེ་ལས་“འཁོར་འདས་གཉིས་ཀྱི་སྤྱི་གཞི། སྟོང་ལ་ཡོངས་སུ་རྒྱ་མ་ཆད་པ། གསལ་ལ་དམིགས་མེད་ཡེ་སངས་རྒྱས་པའི་དགོངས་པ་ལ་མཚོན་པ་སྟེ།”ཞེས་གསུངས།
གཉིས་པ་མན་ངག་ནི། འཁོར་འདས་གཉིས་ཀྱི་གཞི་རྩ་སངས་རྒྱས་སེམས་ཅན་གཉིས་ཀྱི་ཡང་མེས་ཆེན་པོ་དེ་ནི་ཚིག་ཏུ་མཚོན་ན་ཅི་ཡང་གདགས་སུ་རུང་ལ། དོན་དུ་དྲིལ་ན་གང་ཡང་མ་ཡིན་པར་གནས་པ། གདོད་ནས་འཁྲུལ་བས་མ་གོས་མ་སླད་པའི་སྒྲིབ་མེད་རང་གསལ་སྟོང་ཉིད་རྩ་་བྲལ་གཅེར་བུ་རྗེན་ནེ་བ། རྒྱུ་ཡིས་མ་བསྐྱེད། རྐྱེན་གྱིས་མ་བཅོས། རྩོལ་བས་མ་བསྒྲུབ། སྤྲོས་པའི་མཐའ་དང་བྲལ་བས་གཞི་རང་འབྱུང་དུ་ངོ་སྤྲད།
གསུམ་པ་ངེས་ཚིག་ནི། སངས་རྒྱས་སྒམ་པོས་མ་མཛད། སེམས་ཅན་སྒྲིམ་པོས་མ་བཅོས། བཅོས་མེད་སླད་མེད་དུ་གནས་པའི་རང་འབྱུང་ཞེས་ཟེར། ཡེ་ཤེས་ནི་གསལ་ལ་དམིགས་སུ་མེད་པས་ཡེ་ཤེས་ཞེས་དང་། བར་དོ་ནི་འཁོར་བའི་ཕྱོགས་སུ་མ་ལྟུང། མྱང་འདས་ཕྱོགས་ལ་མ་རེག འཁོར་འདས་གཉིས་ཀྱི་མཚམས་ན་གནས་པས་བར་དོ་ཞེས་བཤད་དུ་རུང་ངོ་། བར་དོ་ཞེས་པ་ལས་དོ་ནི་སྤྱིར་གཉིས་ལ་གོ་ཡང་། སྐབས་འདིར་འཁོར་བ་དང་མྱང་འདས་གཉིས་ལ་གོ་ཞིང། བར་ནི་འཁོར་འདས་གཉིས་གང་གི་ཕྱོགས་སུ་མ་གཏོགས། དེ་གཉིས་སྤྱིའི་གཞི་རུ་གནས་པས་བར་ཡིན། རྫོགས་ཆེན་ལྟ་བ་ཐོག་བབ་ཀྱི་མན་ངག་འགྲེལ་བ་གསལ་བྱེད་སྒྲོན་མེ་ལས་“ངེས་ཚིག་ཏུ་གསལ་བ་ནི། རང་འབྱུང་ཞེས་པ་ནི་སངས་རྒྱས་དང་སེམས་ཅན་གྱིས་མ་བྱས་པ། ཡེ་ཤེས་ཅེས་པ་ནི། གསལ་ལ་དམིགས་མེད་དུ་ཡེ་ནས་གནས་པ། གཞི་ཞེས་པ་ནི། གསལ་ལ་དམིགས་མེད་དེ། འཁོར་འདས་ཡོངས་ཀྱི་གཞི་མ། བར་ཅེས་པ་ནི། འཁོར་བ་དང་མྱང་འདས་གཉིས་ཀ་མ་ཡིན་པའི་བར། དོ་ཞེས་པ་ནི་མིང་དང་ཚིག་ལས་འདས་པའོ”ཞེས་གསུངས།
གཉིས་པ་ཕུང་པོ་རྟེན་གནས་ཚེའི་བར་དོ།
ཕུང་པོ་རྟེན་གནས་ཚེའི་བར་དོ་བསྟན་པ་ལ་གསུམ་སྟེ། ངོ་བོ་དང་མན་ངག་ངེས་ཚིག་དང་གསུམ་ལས། དང་པོ་ངོ་བོ་ནི། གཞི་ལས་སྣང་བ་གང་ཤར་རང་སྣང་དང་རང་ངོ་མ་ཤེས་པའི་དབང་གིས་བག་ཆགས་ལུས་དང་འབྲེལ་ཏེ་ཕུང་པོར་བརྟེན་ནས་སྐྱེ་རྒས་ན་འཆིའི་བར་ལ་གནས་བཅའ་པ་དེའོ། དེ་ནི་ཕུང་པོ་བརྟེན་གནས་ཚེའི་བར་དོའི་ངོ་བོ་ཡིན། རྫོགས་ཆེན་ལྟ་བ་ཐོག་དབབ་ཀྱི་མན་ངག་འགྲེལ་བ་གསལ་བྱེད་སྒྲོན་མེ་ལས་“མ་རྟོགས་པའི་དབང་གིས། ལུས་དང་བག་ཆགས་འབྲེལ་ཏེ། སྐྱེ་རྒ་ན་འཆིའི་བར་ལ། ཕུང་པོ་རྟེན་གནས་ཚེའི་བར་དོ་ཞེས་བྱའོ།”ཞེས་གསུངས།
གཉིས་པ་མན་ངག་ནི། ཚེ་སྟོད་ཀྱི་སྣང་བ་ཐམས་ཅད་འཇའ་ལྟར་གར་སོང་ཆ་མེད། ད་ལྟའི་སྣང་བ་ཡང་སྨིག་རྒྱུ་བཞིན་དུ་གནས་པས་འདི་ཞེས་ཟིན་དུ་མེད་། ཚེ་མཇུག་ཡང་དེ་ལས་མ་འདས་པས། འདོར་ན་ཚེ་འདིའི་ཟ་ཉལ་འགྲོ་འདུག་སྤྱོད་ལམ་རྣམ་བཞི་གང་ལ་དཔྱད་ཀྱང་སྙིང་པོ་མེད་པར་གོམས་ཤིང་འདྲེས་པར་བྱ། དེ་ལྟར་བྱས་པས་ཕྱི་མའི་འཁྲུལ་སྣང་ཐམས་ཅད་རང་སྣང་དང་སྒྱུ་མའི་སྣང་བར་ངོ་ཤེས་ཏེ་ཕྱི་མའི་བར་དོ་ཚེ་འདི་ནས་ཆོད། རྫོགས་ཆེན་ལྟ་བ་ཐོག་དབབ་ཀྱི་མན་ངག་འགྲེལ་བ་གསལ་བྱེད་སྒྲོན་མེ་ལས་“དེ་ལྟར་སྒྱུ་མའི་རང་བཞིན་དུ་རྟོགས་ཅིང་གོམས་པས། ཕྱི་མ་འཁྲུལ་སྣང་གི་བར་དོ་འདི་ནས་ཆོད་པའོ།”ཞེས་གསུངས། གསུམ་པ་ངེས་ཚིག་ནི། ཕུང་ནི་གཞི་ལས་སྣང་བ་གང་ཤར་རང་སྣང་ཡིན་པར་ངོས་མ་ཟིན་འཁྲུལ་བས་ཕུང་ཞེས་དང་། པོ་ཞེས་པ་ནི་ཕུང་པོ་ལྔར་བདག་དུ་བཟུང་བའི་ཕྱིར་ན་པོ་ཞེས་བྱ། རྟེན་གནས་ཅེས་པ་ནི་ཕུང་པོ་ལྔ་ལ་ཞེན་ཅིང་བརྟེན་ནས་འཚོ་བའི་ཕྱིར་ན་རྟེན་གནས་ཅེས་དང་། ཚེ་ཞེས་པ་ནི་འཇིག་རྟེན་འདི་སྣང་གི་བྱ་བ་ཐམས་ཅད་ལ་སྐད་ཅིག་དང་སྐད་ཙམ་ལའང་བརྟན་པར་མ་མཐོང་ཡང་དེར་བརྟེན་པའི་ཚེ་ཞེས་བྱ། བར་དོ་ཞེས་པ་ལས་བར་ནི་སྐྱེ་བ་སྔ་ཕྱི་གཉིས་ཀྱི་བར་དང། དོ་ནི་སྐྱེ་བ་སྔ་ཕྱི་གཉིས་ལ་དོ་ཞེས་བྱའོ། སྐྱེ་བ་སྔ་ཕྱི་གཉིས་ཀྱི་བར་དུ་ཕུང་པོ་ལ་བརྟེན་ནས་གནས་པ་ནི་ཚེའི་བར་དོ་ཞེས་བཤད་དུ་རུང་ངོ། སྤྱིར་སྒྲ་བཤད་ཚུལ་ལའང་ཅུང་ཙམ་མི་མཐུན་བར་སྣང་ཡང། སྐབས་ཀྱི་བབས་དང་བསྟུན་ནས་ལུང་གི་གོ་བ་དང་སྒྲ་བཤད་འཇུག་བཅས་དགོངས་བཞེས་གནང་དགོས་ངེས་ཤིག་ཏུ་སེམས། རྫོགས་ཆེན་ལྟ་བ་ཐོག་བབ་ཀྱི་མན་ངག་འགྲེལ་བ་གསལ་བྱེད་སྒྲོན་མེ་ལས་“ཕུང་པོ་ཞེས་པས། རང་ངོ་མ་ཤེས་ཕྱིར་དུ་ཕུང་། པོ་ཞེས་པ་ནི། གཟུགས་དང་ཚོར་བ་དང་འདུ་ཤེས་དང་འདུས་བྱེད་དང་རྣམ་པར་ཤེས་པ་དང་ལྔ་གྲུབ་པའོ། བརྟེན་ཅེས་པ་ནི། དེ་ལྔ་པོ་ལ་བདེན་པར་འཛིན་ཅིང་ཞེན་ལ། གནས་ཅེས་པ་ནི། སེམས་ལ་ཉོན་མོངས་ཐེར་ཟུག་ཅན་དུ་གནས་པ། ཚེ་ཞེས་པ་ནི། འདིའི་སྣང་བ་སྐད་ཅིག་ཡུད་ཙམ་དུ་མ་རྟོགས་པས། བདེ་བ་ཅན་དུ་མཐོང་། བར་ཅེས་པ་ནི། སྔ་མ་དང་ཕྱི་མའི་བར། དོ་ཅེས་པ་ནི། ངེས་མེད་སྒྱུ་མའི་རང་བཞིན་དུ་གནས་པ་སྟེ།”ཞེས་གསུངས།
གསུམ་པ་རྨི་ལམ་བག་ཆགས་འཁྲུལ་པའི་བར་དོ།
རྨི་ལམ་བག་ཆགས་འཁྲུལ་པའི་བར་དོ་བསྟན་པ་ལ་གསུམ་སྟེ། ངོ་བོ་དང་མན་ངག་ངེས་ཚིག་དང་གསུམ་ལས། དང་པོ་ངོ་བོ་ནི། བག་ཆགས་སྣ་ཚོགས་ལས་གཉིད་ལམ་དུ་འཁྲུལ་སྣང་ལས་སོགས་འབྱུང་བའི་སྣང་བ་ནི། རྨི་ལམ་བག་ཆགས་འཁྲུལ་བའི་བར་དོ་ཞེས་བྱའོ། རྫོགས་ཆེན་ལྟ་བ་ཐོག་དབབ་ཀྱི་མན་ངག་འགྲེལ་བ་གསལ་བྱེད་སྒྲོན་མེ་ལས་“གཉིད་ནས་མ་སད་ཀྱི་བར་ལ་བྱ་སྟེ།”ཞེས་གསུངས།
གཉིས་པ་མན་ངག་ནི། སྔ་མའི་བག་ཆགས་དབང་གིས་གཉིད་ལམ་དུ་འཇིག་རྟེན་བོན་བརྒྱད་ལས་སོགས་ཆགས་སྡང་རྨོངས་གསུམ་དང་དགའ་སྐྱོའི་སྣང་བ་སྣ་ཚོགས་སུ་སྣང་བ་མཐའ་དག་རང་སྣང་དང་རང་རྩལ་དུ་བསམ་ཏེ་བདེན་པར་མི་ཞེན་མི་འཛིན་ཞིང་རྨི་ལམ་གྱི་འཁྲུལ་སྣང་རང་ཡིན་པ་བདེན་མེད་དུ་རྩལ་སྦྱོང་ཡང་ཡང་གོམས་པར་བྱ། དེ་ལྟར་བྱས་པས་སྲིད་པའི་བར་དོའི་འཁྲུལ་སྣང་ཆོད། གཞན་ཡང་དབང་པོ་རབ་འབྲིང་ཐ་གསུམ་ལ་བཤད་སྟངས་མི་འདྲ་བའི་གདམས་ངག་ཡང་གཞན་དུ་གསལ།
གསུམ་པ་ངེས་ཚིག་ནི། རྨི་ཞེས་པ་ནི། སེམས་ཉིད་རིག་པའི་ཀློང་ལས་རྩལ་མ་འགག་པར་འཕྲོས་པས་ན་རྨི་ཞེས་དང་། ལམ་ཞེས་པ་ནི། ཚོར་མེད་དྲན་མེད་མ་ཡིན་པར་སྣང་བ་ཁྲ་ལམ་མེ་འཆར་བས་ན་ལམ་ཞེས་བྱ། བག་ཞེས་པ་ནི། སྔར་གྱིས་ཞེན་པ་ལས་བཟང་ངན་སྣ་ཚོགས་པ་འདི་ཞེས་མ་ངེས་འཕྲོ་ཞིང་འགྱུ་བའི་ཕྱིར་ན་བག་ཞེས་བྱ། ཆགས་ཞེས་པ་ནི། སྣ་ཚོགས་སུ་སྣང་བ་དེ་དག་ལ་ཡིད་སེམས་འཁྲི་ཞིང་འཁུ་བའི་ཕྱིར་ན་ཆགས་ཞེས་བྱ། འཁྲུལ་ཞེས་པ་ནི་གང་སྣང་བ་ཐམས་ཅད་རང་སྣང་དང་རང་རྩལ་དུ་ངོས་མ་ཟིན་པས་འཁྲུལ་ཞེས་བྱ། པ་ཞེས་པ་ནི་སྣང་བ་ལྟར་དུ་གྲུབ་པའམ་གནས་པར་བཟུང་བའི་ཕྱིར་པ་ཞེས་བྱ་ལ། བར་ཞེས་པ་ནི། ཕྱི་ཡུལ་ལ་འཇུག་པའི་དབང་ཤེས་ནང་དུ་བསྡུས་པ་ནས། གཉིད་སད་ཁ་གཉིས་ཀྱི་བར་ལ་བྱའོ། དོ་ནི་ཕྱི་དབང་བསྡུད་ནས་གཉིད་པ་དང། ལྡིང་པ་གཉིས་ལ་དོ་ཞེས་བཤད། རྫོགས་ཆེན་ལྟ་བ་ཐོག་དབབ་ཀྱི་མན་ངག་འགྲེལ་བ་གསལ་བྱེད་སྒྲོན་མེ་ལས་“རྨི་ཞེས་པ་ནི། རིག་པའི་རྩལ་མ་འགག་པ། ལམ་ཅེས་པ་ནི། ཡུལ་མངོན་དུ་གསལ་བ། བག་ཅེས་པ་ནི། འཕྲོ་བ་མ་ཚོར་དེ་འགྱུ་བ། ཆགས་ཅེས་པ་ནི། ཡུལ་ལ་འཛིན་ཅིང་ཆགས་པ། འཁྲུལ་ཞེས་པ་ནི། བཟང་ངན་དུ་མ་རུ་ཕྱེས་བ། པ་ཞེས་པ་ནི། བདེན་མེད་དུ་རྟོགས་པར་དཀའ་བ། བར་ཞེས་པ་ནི་གཉིད་‘དང་མ་འདས’ ‘གཉིད་ནས་མ་སད’ཀྱི་བར་དུ། དོ་ཅེས་པ་ནི། འཁྲུལ་སྣང་ལ་དངོས་པོ་མེད་པའོ།”ཞེས་གསུངས།
བཞི་པ་བཞི་འདུས་འཇིག་པ་དུས་ཀྱི་བར་དོ་བསྟན་པ།
བཞི་འདུས་འཇིག་པ་དུས་ཀྱི་བར་དོ་བསྟན་པ་ལ་གསུམ་སྟེ། ངོ་བོ་དང་མན་ངག་ངེས་ཚིག་གསུམ་ལས། དང་པོ་ངོ་བོ་ནི། འཆི་རྟགས་ཤར་ནས་བཞི་འདུས་ཕུང་པོ་ཁམས་དང་མ་བྲལ་བར་དུ་གནས་པ་དེ། བཞི་འདུས་འཇིག་པ་དུས་ཀྱི་བར་དོ་ཡིན། རྫོགས་ཆེན་ལྟ་བ་ཐོག་བབ་ཀྱི་མན་ངག་འགྲེལ་བ་གསལ་བྱེད་སྒྲོན་མེ་ལས་“འཆི་རྟགས་བྱུང་ནས། རྣམ་ཤེས་ཙི་ཏ་ལ་འདུས་པའི་བར་ལ་བྱ།”ཞེས་གསུངས།
གཉིས་པ་མན་ངག་ནི། འབྱུང་བ་ཉམས་པའི་རྟགས་ནི་མཚེར་པ་སའི་ཁམས་ཉམས་པས་ལུས་ཀྱི་བཀྲག་མདངས་ཤོར། མཁལ་མ་ཆུའི་ཁམས་ཉམས་པས་རྣ་བ་ཅུང་ཙམ་འོན། མཆིན་པ་མེའི་ཁམས་ཉམས་པས་ལུས་ཀྱི་དྲོད་འགྲིབ། གློ་བ་རླུང་གི་ཁམས་ཉམས་པས་ཚིག་སྨྲ་བ་མི་འདོད། ཙི་ཏ་ནམ་མཁའི་ཁམས་ཉམས་པས། མིག་གིས་གཟུགས་ཤན་མི་འབྱེད། དེ་རྣམས་ནི་ཞག་ཟླའི་གོང་ནས་འབྱུང་ཞེས་གསུངས་ལ་འཆི་རྟགས་བྱུང་ན་ངོ་སྤྲོད་གལ་འགངས་སུ་ཆེ་བས། “དེ་ལ་གསལ་འདེབས་ཤིན་ཏུ་གལ་ཆེ་བ་སྟེ”ཞེས་པས། དེ་ཡང་དབང་པོ་རབ་ལ་རང་རིག་ཡེ་སངས་རྒྱས་པ་རུ་གསལ་གདབ། འབྲིང་ལ་རང་སྣང་སྒྱུ་མ་དང་གནས་ལུགས་མི་གཡོ་གསལ་ལ་དམིགས་མེད་དུ་ངོ་སྤྲད། ཐ་མ་ལ་འཇིག་རྟེན་འདི་ན་མ་ཆགས་མ་ཞེན་བླ་མ་ཡི་དམ་ལ་དད་གུས་མོས་འདུན་གྱི་ཡུལ་དུ་ངོ་སྤྲོད་བྱ། སྤྱིར་སེམས་བཟང་ངན་དང་དགེ་སྒྲུབ་ལས་སོགས་འབད་པ་ལ་ཁྱད་པར་མཆིས་མོད་ཀྱང། ལྷག་ཏུ་འཆི་ཁའི་དུས་སུ་སྨོན་ལམ་གསོལ་འདེབས་དང་བསམ་པ་བཟང་པོ་བྱེད་དགོས་པ་ནི་ཤིན་ཏུ་ནས་གལ་ཆེའོ། །
གཞན་ཡང་དབང་པོ་ཡང་རབ་ཀྱི་རྣལ་འབྱོར་པ་རྣམས་ལ་མ་བཅོས་མ་སླད་རང་སར་བཞག་པ་ལས་བྱ་རྩོལ་གྱིས་གཞན་ནས་འཕོ་བ་མི་དགོས་ཏེ། འཕོ་བྱ་འཕོ་བྱེད་ཀྱི་དྲན་འཛིན་མེད་པས་འཕོ་བ་ལ་སོགས་བྱ་རྩོལ་སྣ་ཚོགས་མི་རིགས་པར་ཤེས་པར་བྱ་ལ། “དབང་པོ་འབྲིང་དང་ཐ་མ་ནི། འཕོ་བ་ཤིན་ཏུ་གནད་ཆེ་བའོ།”ཞེས་གསུངས་པས་དུས་ནམ་ཞིག་ཏུ་གནད་ཆེ་བ་ཡིན་ཞེས་ན་སྤྱིར་ན་འཆི་རྟགས་བྱུང་བ་ནས་ཉིན་རེ་ལ་ཐུན་བདུན་རེ་ལ་རྩལ་སྦྱང་དུ་འབད་པ་བཟང་མོད་ཀྱང། ལྷག་ཏུ་ནམ་མཁའི་ཁམས་སེམས་ལ་ཐིམ་པའི་འཆི་རྟགས་འཆར་བའི་དུས་སུ་ངོ་སྤྲོད་དང་དབང་པོ་འབྲིང་དང་ཐ་མ་ལ་འཕོ་བ་གནང་བ་བཅས་ནི། ནད་དུས་སུ་སྨན་དང་སྐོམ་དུས་ཀྱི་རྩི་དང་འཕྲད་པ་བཞིན་དུ་དགེ་མཚན་ཆེ་ལ། ནམ་འཁའི་ཁམས་སེམས་ལ་ཐིམ་པའི་འཆི་རྟགས་ནི་མིག་གྱེན་ལ་བཟློག་པ་དང་ཕྱིའི་གཟུགས་མི་མཐོང་སྐེ་ཐག་ཆད་ཅིང་མགོ་འགུལ་མི་ཤེས། མུན་རུབ་པ་ནང་བཞིན་སྣང་བ་དང་། འོད་དཀར་པོ་རུ་འཆར་བའི་རྟགས་བཅས་འབྱུང་།
གསུམ་པ་ངེས་ཚིག་ནི། བཞི་འདུས་ཅེས་པའི་བཞི་ནི་གཟུགས་ཀྱི་ཕུང་པོ་སྟེ་ཤ་ཁྲ་དྲོད་དབུགས་ཅེས་དང། འདུས་ཅེས་པ་ནི། དེ་བཞི་ཚོགས་ནས་ཕུང་པོར་གྲུབ་པས་འདུས་ཞེས་བྱའོ། འཇིག་པ་ཞེས་པ་ནི་སྤྱིར་དངོས་པོ་ཞིག་ཡིན་གཤིས་འཇིག་པའི་རང་བཞིན་ཅན་ཡིན་ཀྱང་སྐབས་འདིར་འཆི་བའི་སྔ་ལྟས་སུ་འབྱུང་བའི་ཁམས་ཉམས་པ་ལ་འཇིག་པ་ཞེས་བྱ། དུས་ཀྱི་ཞེས་པ་ནི། དུས་ཀྱི་དབང་གིས་འབྱུང་བའི་ཁམས་ཉམས་པ་ལས་སྣང་བ་མ་ངེས་སྣ་ཚོགས་པ་ཞེས་བྱ། བར་ཞེས་པ་ནི་འཆི་ལྟས་མ་བྱུང་ཚེ་ལ་གནས་པ་དང། རིག་པ་རྟེན་མེད་གཅེར་བུར་མ་སོང་གི་བར་ཞེས་བྱའོ། དོ་ཞེས་པ་ནི། འཆི་ལྟས་མ་ཤར་ཚེ་འཚོ་བ་དང། རིག་པ་རྟེན་མེད་གཅེར་བུར་ཕྱིན་པ་གཉིས་ལ་སྐབས་འདིར་དོ་ཞེས་བྱ་ལ་གཞན་ཡང་དོ་ནི་མཚམས་རེ་བར་ལ་འགྲེལ་བསྐྱོན་པ་སྣང་ཡང་དོན་དུ་དོ་ནི་བར་དང་ཁྱད་པར་ཆེའོ། རྫོགས་ཆེན་ལྟ་བ་ཐོག་བབ་ཀྱི་མན་ངག་འགྲེལ་བ་གསལ་བྱེད་སྒྲོན་མེ་ལས་“བཞི་བསྡུས་ཞེས་པ་ནི། ཤ་ཁྲག་དྲོད་དབུགས་བཞི་ལས་གྲུབ་པའི་ཕུང་པོ། འཇིག་པ་ནི། མི་རྟག་འཆི་བའི་དུས་ཅན། དུས་ཀྱི་ཞེས་པ་ནི། འཁྲུལ་སྣང་སྣ་ཚོགས་སུ་འཆར་བ། བར་ཞེས་པ་ནི། ཚེ་ལ་གནས་པ་ཡང་མ་ཡིན། རིག་པ་རྟེན་མེད་ཡང་མ་ཡིན་པའི་བར། དོ་ཞེས་པ་ནི། དེའི་དུས་ན་རང་མགོན་རང་ལས་མ་རྙེད་ན། མགོན་མེད་དྭའུ་དང་འདྲ་བའི་འགོ་ཟུག་པའོ།”ཞེས་གསུངས།
ལྔ་པ་གནས་ལུགས་ཡེ་ཤེས་རྩེ་རྒྱལ་གྱི་བར་དོ་བསྟན་པ།
གནས་ལུགས་ཡེ་ཤེས་རྩེ་རྒྱལ་གྱི་བར་དོ་བསྟན་པ་ལ། ངོ་བོ་དང་མན་ངག་ངེས་ཚིག་གསུམ་ལས། དང་པོ་ངོ་བོ་ནི། བག་ཆགས་བཟང་ངན་གང་གིས་མ་སྒྲིབ་མ་སླད་གཞིའི་རང་ངོ་གསལ་བ་དེ། གནས་ལུགས་ཡེ་ཤེས་རྩེ་རྒྱལ་གྱི་བར་དོ་ཡིན། རྫོགས་ཆེན་ལྟ་བ་ཐོག་བབ་ཀྱི་མན་ངག་འགྲེལ་བ་གསལ་བྱེད་སྒྲོན་མེ་ལས་“སྤྱིར་ནི་གང་ཟག་ཐམས་ཅད་ལ། ཡེ་ཤེས་རྩེ་རྒྱལ་གྱི་བར་དོ་ནི། དབང་པོ་རྣོ་བརྟུལ་དང་། བག་སྒྲིབ་ཆེ་ཆུང་ཁྱད་མེད་པར། ཀུན་ལ་འཆར་བ་སྟེ།”ཞེས་གསུངས།
གཉིས་པ་མན་ངག་ནི། དབང་པོ་རབ་འབྲིང་ཐ་མ་དང་བག་ཆགས་བཟང་ངན་ཁྱད་མེད་པར་ཀུན་ལ་རྣམ་ཤེས་ཙི་ཏའི་དབུས་ནས། ནམ་མཁའ་ལ་ཐོན་ཏེ། ལུས་དང་ནམ་མཁའ་སྦྲེལ་བའི་ཚེ་ན། འབྱུང་བཞི་ཟད་པའི་ནམ་མཁའ་ལ། ཉི་མ་ཤར་བ་བཞིན་དུ་བག་ཆགས་བཟང་ངན་གང་གིས་མ་སྒྲིབ་པར་གཞི་ཡེ་སངས་རྒྱས་པའི་དགོངས་པ། གྲོལ་འཁྲུལ་གང་གིས་མ་གོས་པའི་རང་འབྱུང་གི་ཡེ་ཤེས་ཏེ། དུས་ཡུན་སྐད་ཅིག་ཉི་ཤུ་རྩ་གཅིག་གི་བར་ལ་འཆར། དབང་པོ་ཡང་རབ་ནི་དེ་ག་རང་དམར་ཐག་ཆོད་དེ་གྲོལ་བ་ཡིན་ལ། སྔར་ཅུང་འདྲིས་པ་རྣམས་ལ་གསལ་འདེབས་དང་དྲན་བསྐུལ་ཞུས་ཙམ་གྱིས་སངས་རྒྱས་པ་དང་། གཞན་ལའང་རང་ས་ཟིན་པའི་ཐབས་ལམ་ངོ་སྤྲོད་གནང་ན་གནས་ལུགས་ཡེ་ཤེས་རྩེ་རྒྱལ་གྱི་བར་དོ་ལས་གྲོལ་བར་བསྟན།
གསུམ་པ་ངེས་ཚིག་ནི། གཞིའི་རང་གཤིས་གཡོ་མེད་འགག་མེད་དུ་གསལ་པའི་གནས་ལུགས་ཞེས་བྱ། ཡེ་ཤེས་ཞེས་པ་ནི། རང་བཞིན་གྱི་དྲི་མ་བྲལ་བ་གཞི་ཡེ་སངས་རྒྱས་པ་ལ། ཡེ་ཤེས་ཞེས་བྱ། རྩེ་རྒྱལ་ཞེས་པ་ནི། གང་ལའང་སྒོམ་སྒྲུབ་བམ་རྩོལ་བ་ལ་མ་ལྟོས་པར་རང་ཞལ་འཕྲད་ཙམ་གྱིས་ཀུན་གྱི་ཡང་རྩེ་ཐེག་པའི་རྒྱལ་པོའི་གྲས་སུ་ཚུད་པའི་ཕྱིར་ན་རྩེ་རྒྱལ་ཞེས་དང་། བར་ཞེས་པ་ནི་སྔ་མའི་སྣང་བ་ནུབ། ཕྱི་མའི་སྣང་བ་མ་ལྡང་བའི་མཚམས་སུ། སྤྲིན་དྭངས་པའི་མཁའ་ལས་ཉི་མ་གསལ་བ་བཞིན་དུ་གཞིའི་རང་ངོ་གསལ་བས་ན་བར་ཞེས་བྱ་ལ། དོ་ནི་སྔ་མའི་སྣང་བ་དང་ཕྱི་མའི་སྣང་བ་ལ་གོ་ཡང། སྐབས་འདིར་གཞུང་ཚིག་དང་བསྟུན་ན་གསལ་བ་དང་སྟོང་བ། ཡོད་པ་དང་མེད་པ་གང་ཡང་མ་ཡིན་པས་དོ་ཞེས་བཤད་དུ་རུང་བར་སེམས་ཏེ། རྫོགས་ཆེན་ལྟ་བ་ཐོག་བབ་ཀྱི་མན་ངག་འགྲེལ་བ་གསལ་བྱེད་སྒྲོན་མེ་ལས་“གནས་ལུགས་ཞེས་པ་ནི། གསལ་ལ་གཡོ་བ་མེད་པ། ཡེ་ཤེས་ཞེས་པ་ནི། དཔེ་དང་ཚིག་ལས་འདས་པ། གཞིའི་སངས་རྒྱས། རྩེ་རྒྱལ་ཞེས་པ་ནི། སྒོམ་ལམ་དང་ཐེག་པ་གཅིག་ལ་རྫོགས་པ། བར་ཞེས་པ་ནི་དབང་པོ་འཁྲུལ་སྣང་ནི་ཟད། རྗེས་ཀྱི་འཁྲུལ་སྣང་མ་ལྡང་བའི་བར། དོ་ཞེས་པ་ནི། གསལ་སྟོང་དང་ཡོད་མེད་གང་ཡང་མ་ཡིན་པའོ།”ཞེས་གསུངས་སོ།།
དྲུག་པ་བོན་ཉིད་རང་འབྱུང་འོད་གསལ་གྱི་བར་དོ་བསྟན་པ།
བོན་ཉིད་རང་འབྱུང་འོད་གསལ་གྱི་བར་དོ་བསྟན་པ་ལ། ངོ་བོ་དང་མན་ངག་ངེས་ཚིག་དང་གསུམ་ལས། དང་པོ་ངོ་བོ་ནི། རང་སྣང་ཚོན་གང་བ་སྐད་ཅིག་ལ་འཆར་ནས་དེར་འཛིན་པ་ཞུགས་པའི་རྩལ་ལས་ཡུལ་གསུམ་མདུན་རྒྱབ་ཕྱོགས་མཚམས་གང་བའི་སྒྲ་འབྲུག་སྟོང་ལྡིར་བ་ལྟ་བུ་དང་། འོད་ལྔས་གང་བའམ། ཐེར་ཟུག་འབྲུག་སྟོང་ལྡིར་བ་ལྟ་བུའི་སྣང་བ་བྱུང་བ་ནི་བོན་ཉིད་རང་འབྱུང་འོད་གསལ་གྱི་བར་དོ་ཡིན། རྫོགས་ཆེན་ལྟ་བ་ཐོག་བབ་ཀྱི་མན་ངག་འགྲེལ་བ་གསལ་བྱེད་སྒྲོན་མེ་ལས་“དང་པོ་རང་སྣང་ཚོན་གང་སྐད་གཅིག་ལ་འཆར། དེ་ལ་འཛིན་པ་ཞུགས་པའི་རྩལ་ལས། ཡུལ་གསུམ་གྲངས་མེད་དུ་མངོན་ནས་ཤར་ཏེ། དེ་ཡང་སྟེང་འོག་ཕྱོགས་མཚམས་མདུན་རྒྱབ་མེད་པར་འཆར་བས། སྒྲ་འབྲུག་མོ་སྟོང་ལྡིར་ལྟ་བུ་དང་། ཐེར་ཟུག་སྣང་སྲིད་གང་བ་ཙམ་དུ་འཆར་བའོ།”ཞེས་གསུངས་པ་བཞིན་ནོ།།
གཉིས་པ་མན་ངག་ནི། སྐུ་གསུམ་དུ་འཆར་བ་ནི་འོད་གསལ་ལ་གོམས་པ་ཡིན་པས་གྲོལ་བར་འགྱུར་ལ། ཡི་དམ་ལྷའི་ཞལ་འཆར་བ་ནི་བསྐྱེད་རྫོགས་ལ་གོམས་པའི་བདེ་འགྲོ་དག་པའི་སྦྱང་འཕྲོ་མཐུད་པ་དང་། ཡིད་འོང་གི་ལྷ་མིའི་གཟུགས་སྣ་ཚོགས་སུ་མཐོང་བ་ནི་ཚུལ་ཁྲིམས་རྣམ་པར་དག་པ་ལས་བྱུང། ལས་མ་དག་ལ་འོད་ནི་མུན་པ་དང་ཁུ་རླངས་སྨིག་རྒྱུ་ལས་སོགས་སྣང་། ཟེར་ལས་བྱ་གཅན་དང་ཁྱི་སྤྱང་གཤིན་རྗེའི་མགོ་བརྙན་དང་མཚོན་ཆ་ལས་སོགས་ཡིད་དུ་མི་འོང་བའི་གཟུགས་སྣ་ཚོགས་སུ་འཆར། སྒྲ་ནི་བདེན་མེད་བྲག་ཆ་དང་སྙིང་པོའི་སྒྲ་དང་གླུ་དབྱངས་ཀྱི་སྒྲ་ལྟ་བུ་ནི་ལས་དག་པ་རྣམས་ལ་ཐོས་ལ། ལས་མ་དག་པ་ལ་གསོད་དང་རྒྱོབ་དང་མྱ་ངན་གྱི་སྐད་སྒྲ་སྣ་ཚོགས་འབྲུག་སྟོང་ལྡིར་བ་ནང་བཞིན་གྲགས། འདི་དག་དུས་ཡུན་སྐད་ཙམ་མ་བདུན་གྱི་ཡུན་ཚད་ལ་གྲགས་པར་གསུངས། ཡུལ་གསུམ་ནི་དབང་པོ་རབ་ལ་སྣང་མ་ཐག་རང་སྣང་དང་སྒྱུ་མར་མཐོང་ནས་རིག་པའི་བདག་ཞལ་མཐོང་ནས་སངས་རྒྱས། འབྲིང་ནི་རང་སྣང་སྒྱུ་མར་དྲན་ནས་སྐད་ཅིག་ཉི་ཤུ་རྩ་གཅིག་ལ་གོམས་པར་བྱས་ན་གྲོལ་བར་བཞེད་ལ། ཐ་མ་ལ་བདེན་མེད་སྒྱུ་མ་བཞིན་དུ་ངོ་སྤྲད་པས་དེ་མ་ཐག་རང་འཁྲུལ་བར་མི་འགྱུར་བས། སྲིད་པའི་བར་དོ་ཤར་མ་ཐག་གྲོལ་བ་བཅས་སོ། །
གསུམ་པ་ངེས་ཚིག་ནི། བོན་ཉིད་ནི་ད་ལྟའི་བོན་ཐམས་ཅད་ཀྱི་རང་གཤིས་བདག་མེད་དུ་གནས་པའི་ཕྱིར་ན་བོན་ཉིད་ཅེས་བྱ། རང་འབྱུང་ནི་འགག་མེད་རྩལ་ལས་ཡུལ་གསུམ་གྲངས་མེད་རྩོལ་མེད་དུ་འཆར་བས་རང་འབྱུང་ཞེས་བྱ། འོད་གསལ་ནི་ཡུལ་གྱི་སྣང་བའི་འོད་ལྔ་ཁོང་ནས་ཤར་བས་འོད་གསལ་ཞེས་དང། བར་དོ་ནི་སྔ་ཕྱི་གཉིས་ཀྱི་བར་དུ་གནས་པས་བར་ཞེས་དང་། དོ་ཞེས་པ་ནི་སྔ་སྲིད་ཕྱི་སྲིད་གཉིས་ཏེ་ཞེས་ཀྱང་བྱའོ། རྫོགས་ཆེན་ལྟ་བ་ཐོག་བབ་ཀྱི་མན་ངག་འགྲེལ་བ་གསལ་བྱེད་སྒྲོན་མེ་ལས་“བོན་ཉིད་ཅེས་པ་ནི། ད་ལྟའི་བོན་རྣམས་བདག་མེད་དུ་གནས། རང་འབྱུང་ཞེས་པ་ནི། ཡུལ་གསུམ་སུ་ཡིས་མ་བྱས་པས། འོད་གསལ་ཞེས་པ་ནི། སྣང་བ་མངོན་ནས་ཤར་བ། བར་ཞེས་པ་ནི། སྔུན་རྒྱབ་གཉིས་ཀྱི་བར། དོ་ཞེས་པ་ནི་ཅི་འཆར་ཡང་ངོ་བོ་དམིགས་མེད་ཀྱི་རང་བཞིན།”ཞེས་གསུངས།
བདུན་པ་ཆད་ལྟ་སྟོང་ཉིད་འཐུག་པོའི་བར་དོ་བསྟན་པ།
ཆད་ལྟ་སྟོང་ཉིད་འཐུག་པོའི་བར་དོ་བསྟན་པ་ལ། ངོ་བོ་དང་མན་ངག་ངེས་ཚིག་གསུམ་ལས། དང་པོ་ངོ་བོ་ནི། དྲན་པ་རིག་པ་ལ་ཐིམ་རིག་པ་དང་སྣང་བ་གཞི་སྟོང་པའི་ཀློང་དུ་བག་ལ་ཞ་སྟེ། དྲན་མེད་དུ་ཞག་གསུམ་དྲོས་བཞིའི་བར་དུ་གནས་པ། དེ་ཆད་ལྟ་སྟོང་ཉིད་འཐུག་པོའི་བར་དོའི་ངོ་བོ་ཡིན། རྫོགས་ཆེན་ལྟ་བ་ཐོག་བབ་ཀྱི་མན་ངག་འགྲེལ་བ་གསལ་བྱེད་སྒྲོན་མེ་ལས་“ཞག་གསུམ་དྲོས་དང་བཞི་ཡི་བར་ལ། དྲན་པ་ནི་རིག་པ་ལ་ཐིམ། སྣང་བ་དང་རིག་པ་ནི། ཀུན་གཞི་སྟོང་པའི་དབྱིངས་སུ་བག་ལ་ཞ་སྟེ། དྲན་མེད་དུ་གནས་པས། དེ་ནི་ཆད་ལྟ་སྟོང་ཉིད་འཐུག་པོའི་བར་དོ་བསྟན་པའོ།”ཞེས་གསུངས་སོ།།
གཉིས་པ་མན་ངག་ནི། འདིའི་སྐབས་སུ་གསོན་དུ་གནས་པའི་ཉེ་དྲུང་རྣམས་ཀྱིས་དགེ་སྒྲུབ་ལ་འབད་པ་ཕན་ཆེ་བར་བཞེད་ལ། དེའི་སྐབས་སུ་གྲོལ་བར་དཀའ་ཡང་ཕྱིས་སྲིད་པའི་བར་དོའི་དུས་སུ་བག་ཆགས་ལྡང་ནས་ཉེ་དྲུང་འབྲེལ་བ་ཡུལ་འཁོར་སོགས་ལ་རྣམ་ཤེས་རྟེན་མེད་གཅེར་བུ་དེ་ཡང་ཡང་འཁོར་བ་ཡིན་ལ། སྐབས་དེར་གཤིན་པོའི་ཆེད་དུ་དགེ་སྒྲུབ་བྱེད་པ་མཐོང་དུས། རང་ཉིད་ཤི་ཟིན་པ་ངོ་འཕྲོད་དགེ་བའི་སྟོབས་ཀྱིས་ཕག་པ་དབྱར་ལམ་དུ་བཙུད་པ་བཞིན་དུ་མཐོ་རིས་བདེ་འབྲས་ཀྱི་ལམ་དུ་ཞུགས་པའི་ཕན་འབྲས་གནད་དུ་སྨིན་པ་ཡིན།
གསུམ་པ་ངེས་ཚིག་ལ། ཆད་ལྟ་ནི་དྲན་རིག་གི་སྣང་བ་ཕྱལ་བས་ཆད་ལྟ་ཞེས་དང་། སྟོང་ཉིད་ནི་དྲན་འཛིན་གྱིས་སྟོང་ཡང་རིག་པ་གཞི་ཉིད་ལ་ཐིམ་པའི་ཕྱིར་ན་སྟོང་ཉིད་ཅེས་དང་། འཐུག་པོ་ཞེས་པ་ནི། སྒྲ་འོད་ཟེར་གསུམ་ལས་སོགས་ཡུལ་གྱི་སྣང་བ་དུས་སྐད་ཅིག་ལ་ཡང་འཆར་སྣང་མེད་པ་མུན་ཁུང་ལྟ་བུ་གནས་པས་འཐུག་པོ་ཞེས་བྱ། བར་དོ་ཞེས་སྔ་མའི་སྣང་བ་བག་ལ་ཞ་ཕྱི་མའི་སྣང་བ་མ་ལྡང་པས་བར་དོ་ཞེས་བཤད། རྫོགས་ཆེན་ལྟ་བ་ཐོག་དབབ་ཀྱི་མན་ངག་འགྲེལ་བ་གསལ་བྱེད་སྒྲོན་མེ་ལས་“ཆད་ལྟ་ཞེས་པ་ནི། སེམས་སྟོང་ཕྱལ་ཆད། སྟོང་ཉིད་ཅེས་པ་ནི། རང་སྣང་ལ་དྲན་པའི་གསལ་ཆ་མེད་ཀྱང་རིག་པ་ཟད་ཅིང་འགྲིབ་པ་མེད། འཐུག་པོ་ཞེས་པ་ནི། རིག་པ་གསལ་འགྲིབ་མེད་ཀྱང་། རང་སྣང་ལ་ཡུལ་ཤེས་སྐད་ཅིག་ཀྱང་གསལ་བར་མི་འགྱུར། བར་ཅེས་པ་ནི། སྔུན་རྒྱབ་གཉིས་ཀྱི་བར། དོ་ཅེས་པ་ནི། ཅི་ཡང་མ་ཡིན་པས། ལུང་མ་བསྟན་ལ་གནས་པའོ། །
བརྒྱད་པ་དངོས་མེད་སྟོང་པ་སྲིད་པའི་བར་དོ་བསྟན།
དངོས་མེད་སྟོང་པ་སྲིད་པའི་བར་དོ་བསྟན་པ་ལ། ངོ་བོ་དང་མན་ངག་ངེས་ཚིག་གསུམ་ལས། དང་པོ་ངོ་བོ་ནི། ཞག་གསུམ་དྲོས་བཞིའི་རྗེས་གཞི་སྟོང་པའི་ཀློང་ལས་རིག་པ་དང་སྣང་པའི་བག་ཆགས་ལྡང་ནས་ཡུལ་ལ་འཁོར་བ་དེ་དངོས་མེད་སྟོང་པ་སྲིད་པའི་བར་དོའི་ངོ་བོ། རྫོགས་ཆེན་ལྟ་བ་ཐོག་དབབ་ཀྱི་མན་ངག་འགྲེལ་བ་གསལ་བྱེད་སྒྲོན་མེ་ལས་“ཞག་གསུམ་དྲོས་བཞི་ནས། ཐང་སྟོང་དྭ་ཕྲུག་གཉིད་སད་པ་ལྟ་བུ་སྟེ། ད་ལྟའི་བག་ཆགས་ཀྱི་སྣང་བ་འཆར་བས། སྔར་འདྲིས་ཀྱི་ས་ཕྱོགས་དང་། གཉེན་འབྲེལ་ཟས་ནོར་ལ་སོགས་ལ་འཁོར་བའོ།”ཞེས་གསུངས།
མན་ངག་ནི་སྲིད་པའི་བར་དོ་ལ་དྲན་རིག་ལྡང་ནས་བྱ་སྤུ་རླུང་གིས་དེད་པ་བཞིན་དུ་མ་ངེས། སྔར་འདྲིས་ཀྱི་ས་ཕྱོགས་དང་ཉེ་དུད་ལས་སོགས་དྲན་ཙམ་གྱིས་སླེབས་ཚར་བ་བརྡ་འཕྲོད་སླ་བ་ཡིན་པས་ངོ་སྤྲོད་ནི་གལ་ཆེ། རྫོགས་ཆེན་གྱི་གདམས་ངག་གོ་ཐོས་མྱོང་པའི་ཅུང་གོམས་འདྲིས་ཆེ་བའི་རིགས་ནི་དང་པོ་འཆི་བ་ངོ་འཕྲད། དེ་ནས་བར་དོ་དང་། དཔོན་གསས་གདམས་ངག་བཅས་དྲན་ཏེ་གནས་ལུགས་ཀྱི་རང་ངོ་འཕྲོད་དེ་གྲོལ། བར་དོའི་གདམས་ངག་ལས་སོགས་གོ་ཐོས་མ་མྱོང་པའི་རིགས་ནི་སྐབས་འདིར་འཆི་བ་ཤེས་ཀྱང་། གཟུགས་ནི་བོར། ཡུལ་ནི་སྣང། རང་ངོ་མ་ཤེས་དབང་གིས་སྡུག་བསྔལ་བཟོད་མེད་ཅིག་སྐྱེས་པ་ཡིན་པས། དེའི་སྐབས་སུ་ངོ་སྤྲོད་གདམས་ངག་ལ་གཟིར་བ་གལ་ཆེའོ། །
གསུམ་པ་ངེས་ཚིག་ནི། དངོས་མེད་ནི་གཟུགས་སམ་སྔ་མའི་ལས་རྟེན་ཕྱལ་བས་དངོས་མེད་ཅེས་བྱ། སྟོང་པ་ནི་དམིགས་འཛིན་དང་དྲན་སྣང་གིས་སྟོང་པའི་ཕྱིར་ན་སྟོང་པ་ཞེས་བྱ། སྲིད་པ་ཞེས་པ་ནི། སྣང་རིག་བག་ལ་ཞ་ཡང་ལྷུན་གྲུབ་ཚུལ་དུ་ཡོད་པས་ན་སྲིད་པ་ཞེས་བྱ། བར་དོ་ནི་མཐོ་རིས་དང་ངན་སོང་སྟེ། དེའི་མཚམས་ལ་བར་དོ་ཞེས་བཤད། རྫོགས་ཆེན་ལྟ་བ་ཐོག་དབབ་ཀྱི་མན་ངག་འགྲེལ་བ་གསལ་བྱེད་སྒྲོན་མེ་ལས་“དངོས་མེད་ཅེས་པ་ནི། ལུས་གཟུགས་མེད། སྟོང་པ་ཞེས་པ་ནི། སེམས་དམིགས་མེད། སྲིད་པ་ཞེས་པ་ནི། གཟུགས་མེད་ལ་གཟུགས་སུ་མཐོང་བ། བར་ཞེས་པ་ནི། མཐོ་རིས་དང་ངན་སོང་གི་བར། དོ་ཞེས་པ་ནི། མགོན་སྐྱབས་དང་རྟེན་མེད་པའོ།”ཞེས་གསུངས་སོ།།
དགུ་པ་བརྡ་ཐབས་སྐབས་སྦྱོར་ངོ་སྤྲོད་བསྟན་པ།
བརྡ་ཐབས་སྐབས་སྦྱོར་ངོ་སྤྲོད་བསྟན་པ། གལ་པོ་ཆེའི་གདམས་ངག་དང། གྲོལ་ཚུལ་གཉིས་ལས། དང་པོ་གདམས་ངག་ནི། སྐབས་བབས་བར་དོ་སོ་སོའི་དུས་དང་བསྟུན་ནས་ངོ་སྤྲོད་རིགས་ནི་ཕན་གནད་དུ་སེམས། ལྷག་ཏུ་དལ་འབྱོར་གྱི་རྟེན་བཟང་དང་མ་བྲལ་བའི་དུས་སུ་འཇིག་རྟེན་བོན་བརྒྱད་ལས་དུས་མི་འདའ་བར། བར་དོའི་མན་ངག་ལ་ཉམས་ལེན་དང་རྩལ་སྦྱང་འབད་འབུངས་གོམས་འདྲིས་དཔྱིས་ཕྱིན་མཛད་པ་ནི་གལ་ཆེ་ལ། ཐེག་པ་འོག་མའི་བསྐལ་པར་བསགས་པའི་དགེ་སྟོབས་ལས་ཀྱང། བར་དོ་ནས་བླ་མེད་རྫོགས་པ་ཆེན་པོའི་བར་དོའི་མན་ངག་གི་ཚིག་དོན་རེ་ཟུང་དྲན་པ་དེ་ཕན་རླབས་ཆེ་བ་ཡིན། རྫོགས་ཆེན་ལྟ་བ་ཐོག་དབབ་ལས་“བར་དོའི་མན་ངག་དང་། རྫོགས་ཆེན་གྱི་ངོ་སྤྲོད་ལྟ་ཚིག་རེ་ཙམ་སེམས་ལ་ཡོད་ན། བར་དོ་ནས་ཚེ་གཅིག་ལུས་གཅིག་གི་དགེ་སྟོབས་བས། དེའི་སྟོབས་ཆེ་བའོ།”ཞེས་གསུངས་པས། ངོ་སྤྲོད་གདམས་ངག་ལ་གསུམ་ལས།
དང་པོ་གཞི་རང་གསལ་དུ་ངོ་སྤྲད་པ་ནི། ཀུན་གཞི་ནི་མར་མེ་དང་འདྲ་བར་མར་མེ་རང་གི་ངོ་བོ་སུས་ཀྱང་མ་བྱས་ངོ་བོ་རང་གསལ་བ་བཞིན་དུ། ཀུན་གཞི་ཡང་གང་གིས་མ་བྱས་རང་གསལ་ལྷུན་གྲུབ་དུ་ངོ་སྤྲད། དེ་བཞིན་ཀུན་གཞི་ནི་པད་མ་དང་འདྲ་བར་པད་མ་འདམ་ལ་གནས་ཀྱང་འདམ་གྱིས་དྲི་མས་མ་གོས་པ་བཞིན་དུ། ཀུན་གཞི་བག་ཆགས་ཀྱི་སྦུབས་སུ་གནས་ཀྱང་བག་ཆགས་ཀྱི་དྲི་མས་མ་གོས་ཀ་དག་རང་གསལ་དུ་ངོ་སྤྲད། ཀུན་གཞི་ནི་ཤེལ་སྒོང་དང་འདྲ་བར་ཤེལ་སྒོང་ལ་ཕྱི་ནང་ཐམས་ཅད་སྒྲིབ་མེད་དུ་གསལ་བ་བཞིན་དུ། ཀུན་གཞི་ཡང་ཕྱི་ནང་ཐམས་ཅད་སྒྲིབ་གཡོག་མེད་པར་གཅེར་བུ་ཟང་ཐལ་དུ་ངོ་སྤྲད། ཀུན་གཞི་ནི་ནམ་མཁའ་དང་འདྲ་བར་ནམ་མཁའ་ཤེས་བྱ་ཀུན་ལ་སྤྱི་བླུགས་སུ་ཁྱབ་པ་བཞིན་དུ། ཀུན་གཞི་ཡང་ཕྱི་ནང་མེད་པར་སྒྲོན་མེའི་སྒོ་ཀུན་ལ་སྤྱི་བླུགས་སུ་ཁྱབ་པར་ངོ་སྤྲད།
གཉིས་པ་རང་སྣང་རང་ཤར་དུ་ངོ་སྤྲད་པ་ནི། རིག་པ་ཆུ་དང་འདྲ་བར་སྣང་བ་ཆུ་འོད་ཀྱི་ཚུལ་དུ་ངོ་སྤྲད། རིག་པ་ཤེལ་སྒོང་དང་འདྲ་བ་ལ་སྣང་བ་ཤེལ་སྒོང་གི་འོད་ཟེར་དང་འདྲ་བར་ངོ་སྤྲད། རིག་པ་ཉི་མ་དང་འདྲ་བ་ལ་སྣང་བ་ཉི་མའི་འོད་ཟེར་དང་འདྲ་བའི་རང་ཤར་དུ་ངོ་སྤྲད། རིག་པ་མར་མེ་དང་འདྲ་བར་སྣང་བ་འོད་ཀྱི་ཚུལ་དུ་ངོ་སྤྲད། གཟེར་བུ་ལས་“ཆུ་ཤེལ་ཉི་མ་མར་མེ་(མེའི)་འོད་ཀྱི་ཚུལ།”ཞེས་གསུངས་པ་དང་མཐུན་པར་བཀོད་པའོ། །
གསུམ་པ་རང་སྣང་དུ་ངོ་སྤྲད་པ་ནི། སྒྲ་ནི་རང་སྒྲ་བྲག་ཆ་བཞིན་དུ་ངོ་སྤྲད། འོད་ནི་རང་འོད་འཇའ་ཚོན་བཞིན་དུ་ངོ་སྤྲད། ཟེར་ནི་རང་ཟེར་གཟུགས་བརྙན་བཞིན་དུ་ངོ་སྤྲད། ཡང་དབང་པོ་རབ་ལ་རང་ཤར་རང་གྲོལ་དུ་ངོ་སྤྲད། འབྲིང་ལ་ལྷ་ཡི་སྐུ་དང་ཡེ་ཤེས་སུ་ངོ་སྤྲད། ཐ་མ་ལ་རང་སྣང་སྒྱུ་མ་ལྟ་བུར་ངོ་སྤྲད། དབང་པོ་ཡང་རབ་ལ་ངོ་སྤྲོད་མི་དགོས་པར་སྣང་།
བཞི་པ་འབྲས་བུ་སྐུ་གསུམ་རང་ཆས་སུ་ངོ་སྤྲད་པ་ནི། ཕྱོགས་དང་རིས་སུ་མ་ཆད་པའི་ཀུན་གཞི་བྱང་ཆུབ་ཀྱི་སེམས་ཉིད་ཁྱབ་བདལ་ཆེན་པོར་རང་རིག་ཀ་དག་ཆེན་པོར་གནས་པ་ལ་བོན་སྐུ་རང་ཆས་སུ་ངོ་སྤྲད། དེ་ནི་ཡེ་གདོད་མ་ནས་གནས་ཀྱང་རང་ཞལ་མ་འཚོ་བ་ཡིན། འོག་མིན་འདའ་བ་མེད་པའི་ཞིང་ཁམས་གནས་མཆོང་གུར་སྨུག་པོ་ཤེལ་གྱི་ཁ་བད་ཅན་སྣང་གསལ་འོད་ཀྱི་གཞལ་ཡས་ན་རིག་པའི་ཡེ་ཤེས་ལ་རྩལ་གསུམ་ལྷུན་གྱིས་གྲུབ། འཁོར་འདས་ཐམས་ཅད་ལྷུན་གྲུབ་ཏུ་རྫོགས་པ་ལ་ལོངས་སྤྱོད་རྫོགས་སྐུ་རང་ཆས་སུ་ངོ་སྤྲད། རྫོགས་སྐུ་རང་ཆས་སུ་ཡོད་ཀྱང་ངོ་མ་ཤེས་ནས་རྩལ་སྒྲ་འོད་ཟེར་གསུམ་ལས་འཁྲུལ་བའི་སྣང་བ་འབྱུང་། རྩ་གསུམ་འཁོར་ལོ་ལ་ཡན་ལག་དང་ཉིང་ལག་གི་ཚུལ་དུ་རྩ་འཁོར་དྲུག་ལས་སོགས་རྫོགས་པ་ནི་ཡི་གེ་འཁོར་ལོའི་གཞལ་ཡས་དེ་ན་རྩལ་དྲུག་ཡུལ་དྲུག་ལ་སོགས་རིག་པའི་ཡེ་ཤེས་ཀྱི་རྩལ་ལས་ཆོ་འཕྲུལ་སྣ་ཚོགས་སུ་ཤར་བ་ལ་སྤྲུལ་སྐུ་རང་ཆས་སུ་ངོ་སྤྲད། དེ་ལྟར་སྤྲུལ་སྐུ་རང་ཆས་སུ་གནས་ཀྱང་ངོ་མ་ཤེས་ན། མ་རྟོགས་དབང་གིས་རིགས་དྲུག་གི་སྣང་བ་འབྱུང་།
གཉིས་པ་གྲོལ་པའི་ཚུལ་བསྟན་པ་ལ་གསུམ་ལས། དང་པོ་དབང་པོ་རབ་གྲོལ་ཚུལ་ནི། ཡང་རབ་ནི་གཞི་རང་འབྱུང་གི་བར་དོ་ལ་ཕུང་པོ་འོད་ཀྱི་སྐུའི་རྣམ་པར་འགྱུར་ནས་གྲོལ་བ་དང་། རབ་ཀྱི་འབྲིང་ནི་གཞི་དུས་འཇུག་པ་དུས་ཀྱི་བར་དོ་ལ་འཆི་རྟགས་ཤར་བ་དང་སྔར་འདྲིས་ཀྱི་གནས་ལུགས་གོམས་པར་གསོས་འདེབས་པས་དགོངས་པ་བོན་གྱི་སྐུ་དང་མཉམ་ནས་གྲོལ་བའོ། རབ་ནི་ཟག་བཅས་ཀྱི་ཕུང་པོ་དོར་མ་ཐག་ནས་གྱད་ཆེན་གྱིས་མདའ་འཕེན་པ་བཞིན་དུ་སངས་རྒྱས་སར་ཕྱིན་པའམ། ཁྱུང་སེང་གི་བུ་ལྟར་རྩལ་རྫོགས་ཏེ་ལུས་སེམས་བྲལ་མ་ཐག་ནས་གྲོལ་བ་བཞིན་ནོ། །
འབྲིང་གྲོལ་ཚུལ་ནི། དང་པོ་འབྲིང་གི་རབ་ནི་གནས་ལུགས་ཡེ་ཤེས་རྩེ་རྒྱལ་གྱི་བར་དོ་ལ་སྔར་འདྲིས་ཀྱི་མི་དང་འཕྲད་པ་བཞིན། ངོ་འཕྲོད་པ་ཙམ་གྱིས་དེ་མ་ཐག་ཏུ་གྲོལ་བ་དང་། འབྲིང་གི་འབྲིང་ནི་རྐྱེན་གྱིས་བསྐུལ་བ་ཙམ་གྱིས་མངོན་སངས་རྒྱས་ལ། འབྲིང་ནི་དཔོན་གསས་ཀྱིས་གསོས་བཏབ་པ་ལ་བརྟེན་ནས་ཅུང་ཟད་གོམས་པར་བྱས་ཏེ་བོན་ཉིད་རང་འབྱུང་འོད་གསལ་གྱི་བར་དོ་ལ་གྲོལ་བའོ། །
ཐ་མ་གྲོལ་ཚུལ་ནི། ཐ་མའི་རབ་ནི་སྟོང་པ་སྲིད་པའི་བར་དོ་ན་རྐྱེན་གྱིས་བསྐུལ་བ་ཙམ་གྱིས་ངོ་འཕྲོད་དེ་གྲོལ། འབྲིང་ནི་དཔོན་གསས་ཀྱི་གདམས་ངག་དྲན་ནས་ཉམས་སུ་བླངས་པས་རང་ཞལ་འཕྲད་ནས་སྤྲང་ཕྲུག་རྒྱལ་པོར་ངོ་ཤེས་པ་བཞིན་དུ་གྲོལ་བའོ། ཐ་མ་ནི་ཤི་བ་དང་བར་དོ་རུ་ངོ་ཤེས་ཏེ་འཆར་ཚད་ཐམས་ཅད་རང་སྣང་དུ་དབང་བསྒྱུར་ཏེ་མཐོ་རིས་གནས་སུ་སྐྱེ་བ་བཞེས་ནས་སྔར་གྱིས་སྦྱངས་འཕྲོ་སད་དེ་ཉམས་ལེན་མཐར་ཕྱིན་པར་མཛད་ནས་ཕྱི་མའི་བར་དོ་མེད་པར་གྲོལ་བ་ཡིན་ནོ། །
བཞི་པ་ངེས་ཚིག་ལ་བར་ཞེས་པ་ནི་དཀྱིལ་དང་དབུས་ལ་གོ་ཡང། སྐབས་འདིར་འཁོར་བ་དང་མྱང་འདས་ཀྱི་བར། མཐོ་རིས་དང་ངན་སོང་གི་བར། སྐྱེ་བ་སྔ་མ་དང་ཕྱི་མའི་དཀྱིལ་བཅས་ལ་བར་ཞེས་བྱ། དོ་ནི་དུ་མ་སྟེ་འཁོར་བ་དང་མྱང་འདས། མཐོ་རིས་དང་ངན་སོང་། སྐྱེ་བ་སྔ་མ་དང་ཕྱི་མ་བཅས་ལ་དོ་ཞེས་བཞེད་ལ། སྤྱིར་སྒྲ་བཤད་འཇུག་ནི་འདི་ཞེས་མ་ངེས་ཇི་སྙེད་ཅིག་སྣང་མོད་ཀྱང་སྐབས་འདིར་འདི་ཙམ་གྱིས་འཐུས་པར་བྱས་པའོ། །
དེ་ཡང་བར་དོའི་རྣམ་བཤད་སྐྱ་རེངས་གསར་པ་འདི་ནི་ཕྲན་རང་ཉིད་ཀྱི་ཡིད་ཡུལ་ལ་རིང་ཏུ་འཇག་པའི་ཕྱིར་དང་རང་ལས་དམན་པའི་ཐར་པ་དོན་གཉེར་ཅན་ལ་ཕན་པར་སྙམ་སྟེ་བྲིས་པའོ།། དགེའོ།། ཐ་ཚན་མུ་ཙུག་སྨར་རོ། །


text:
热度 1|
ཐེངས་འདིའི་ཟི་ལིང་ས་ཁུལ་བོད་ཀྱི་རིག་གནས་སྒྱུ་རྩལ་དུས་ཆེན་སྟེང་རྒྱལ་ཡོངས་སྲིད་གྲོས་མི་རིགས་ཆོས་ལུགས་ཨུ་ཡོན་ལྷན་ཁང་གི་ཀྲུའུ་རེན་གཞོན་པ་རིན་ཆེན་རྒྱལ་དང་ཞིང་ཆེན་སྲིད་གྲོས་ཀྱི་ཀྲུའུ་ཞི་རྡོ་རྗེ་རབ་བརྟན། ཞིང་ཆེན་སྲིད་གྲོས་ཀྱི་ཀྲུའུ་ཞི་གཞོན་པ་རིན་ཆེན་རྣམ་རྒྱལ། ཞིང་ཆེན་དམག་ཁུལ་གྱི་སི་ལིན་གཞོན་པ་ངག་དབང་བསོད་ནམས། གཞན་ཡང་བློ་མཐུན་རྒན་པ་སྐལ་བཟང་རྡོ་རྗེ་དང་སྟག་འབུམ་ཐར་སོགས་ཟི་ལིང་ས་ཁུལ་བོད་ཀྱི་རིག་གནས་སྒྱུ་རྩལ་དུས་ཆེན་སྐབས32པའི་མཛད་སྒོར་ཞུགས། ཞིང་ཆེན་སྤྱི་ཚོགས་ཚན་རིག་གླིང་གི་གླིང་གཙོ་ཁྲུན་ཝེ་ཡིས་ཚོགས་ཆེན་སྟེང་ཤིས་ཚིག་ཕུལ།
ཟི་ལིང་ས་ཁུལ་བོད་ཀྱི་རིག་གནས་སྒྱུ་རྩལ་དུས་ཆེན་ནི1983ལོའི་ཟླ6པར་མཚོ་སྔོན་ཞིང་ཆེན་ཏང་ཨུའི་འཐབ་ཕྱོགས་གཅིག་གྱུར་པུའུ་དང་ཞིང་ཆེན་མི་རིགས་ལས་དོན་ཨུ་ཡོན་ལྷན་ཁང་གཉིས་ཀྱིས་ཟི་ལིང་ས་ཁུལ་གྱི་རྒྱ་ཆེའི་བོད་རིགས་སྤུན་ཟླ་རྣམས་ཀྱི་རིག་གནས་རོལ་རྩེད་ཕུན་སུམ་ཇེ་ཚོགས་སུ་གཏོང་བ་དང་སྲོལ་རྒྱུན་རིག་གནས་རྒྱུད་འཛིན་དང་དར་སྤེལ་ལ་དམིགས་ཏེ་སྒྲུབ་པའི་བྱ་འགུལ་ཞིག་རེད། ལོ་རེའི་ཟླ་དྲུག་པའི་གུང་གསེང་དང་པོ་ལ་ཟི་ལིང་ས་ཁུལ་བོད་ཀྱི་རིག་གནས་སྒྱུ་རྩལ་དུས་ཆེན་སྤེལ་བར་གཏན་ཁེལ་བྱས་ཞིང་། 2004ལོར་ཞིང་ཆེན་ཏང་ཨུའི་འཐབ་ཕྱོགས་གཅིག་གྱུར་པུའུ་དང་ཞིང་ཆེན་མི་རིགས་ལས་དོན་ཨུ་ཡོན་ལྷན་ཁང་གིས2003ལོའི་ཡིག་ཆ(22)ལྟར། ཟི་ལིང་ས་ཁུལ་བོད་ཀྱི་རིག་གནས་སྒྱུ་རྩལ་དུས་ཆེན་མཚོ་སྔོན་བོད་རིགས་ཞིབ་འཇུག་ཚོགས་པས་གཙོ་སྒྲུབ་བྱེད་པར་མངགས་བཅོལ་བྱས་པ་མ་ཟད། 2006ལོར་བོད་ཀྱི་རིག་གནས་སྒྱུ་རྩལ་དུས་ཆེན་ཞེས་བསྒྱུར་བཅོས་བྱས།
རེབ་འདིའི་བོད་རིག་གནས་སྒྱུ་རྩལ་དུས་ཆེན་སྟེང་ཟི་ལིང་ས་ཁུལ་གྱི་བོད་རིགས་ལས་ཁུངས་སོ་སོ་དང་། སློབ་ཆེན་ཁག་སོ་སོ། ཁེ་ལས་སྡེ་ཁག་སོ་སོ་བཅས་གཙོ་བྱས་ནས། མཚོ་ལྷོ་དང་རྨ་ལྷོ། ཡུས་ཧྲུའུ། མགོ་ལོག མཚོ་བྱང་སོགས་བོད་རིགས་རང་སྐྱོང་ཁུལ་དག་ནས་ཡོང་བའི་བོད་རིགས་སྤུན་ཟླ་ལྷན་དུ་འདུས་ཡོད།
གསར་འགོད་པས་ཞིང་ཆེན་རྩོམ་རིག་སྒྱུ་རྩལ་མཉམ་འབྲེལ་ལྷན་ཚོགས་ཀྱི་ཀྲུའུ་ཞི་གཞོན་པ་ཟུར་པ་གཅོད་པ་དོན་འགྲུབ་ལ་བཅར་འདྲི་བྱས་པ་བརྒྱུད་དེ། ཐེངས་འདིའི་སྐབས32པའི་ཟི་ལིང་ས་ཁུལ་བོད་ཀྱི་རིག་གནས་སྒྱུ་རྩལ་དུས་ཆེན་ཐེངས་སྔོན་མ་ལས་གཞི་རྒྱ་ཆེ་ཞིང་། རིག་རྩེད་ཀྱི་རྣམ་གྲངས་ཀྱང་སྔར་ལས་ཇེ་མང་དུ་སོང་ཡོད་པ་དང་། རིག་རྩལ་རྣམ་གྲངས་སོ་སོར་བོད་ཀྱི་མདའ་རྩེད་འགྲན་སྡུར་དང་རིག་རྩལ་འཁྲབ་སྟོན། གྱོན་གོས་འགྲེམ་སྟོན། བོད་ཀྱི་མིག་མངས་འགྲན་སྡུར་སོགས་བཀོད་སྒྲིག་བྱས་ཡོད་པ་རྒྱུས་ལོན་བྱུང་། ཁོང་གིས་ད་དུང་ཟི་ལིང་ས་ཁུལ་ལས་གཞན་གཞི་རིམ་ས་ཁུལ་དུ་བོད་ཀྱི་རིག་གནས་སྒྱུ་རྩལ་དུས་ཆེན་སྤེལ་བ་དང་ཡང་ན་རིག་གནས་ཀྱི་བྱ་འགུལ་གཞན་དག་སྤེལ་ནས་བོད་ཀྱི་རིག་གནས་ཉམས་པ་སླར་གསོ་དང་མ་ཉམས་གོང་འཕེལ་དུ་གཏོང་དགོས་པའི་འབོད་སྐུལ་བྱས།།
ཞེས་རོང་ཆེན་ལྷ་རྒྱལ་དཔལ་གྱིས་ཀྲུང་གོ་བོད་ཀྱི་དྲ་བ་ལས་བཏུས་སོ།
藏网首页|关于我们|团队组成|大事记|网站地图|广告服务|联系我们|小黑屋|Archiver|
tibetcul.com © Copyright 2004-2017. All rights reserved |陇ICP备05000171号
战略合作伙伴:雪域数码图书馆(The Tibetan & Himalayan Library)|法律顾问:珠穆朗玛律师事务所
严禁在本站发表与国家法律相抵触言论和散播谣言
Powered by Discuz! X3.2GMT+8, 2018-10-18 22:35 , Processed in 0.304160 second(s), 22 queries .